ועדת החוקה, חוק ומשפט, כנסת 23, פרוטוקול מספר 131, 2020-11-02 09:38

יעקב אשר: שלום.

יעקב אשר: בוקר טוב לכולם.

יעקב אשר: אני פותח את ישיבת הוועדה.

יעקב אשר: על סדר-היום: הצעת חוק סמכויות מיוחדות התמודדות עם נגיף הקורונה החדש (הוראת שעה) (תיקון מס' 3) (אזור תיירות מיוחד – העיר אילת או אזור עין בוקק-חמי זוהר), התשפ"א–2020, הכנה לקריאה שנייה ושלישית.

יעקב אשר: מצורפת לזה הצעת חוק פרטית, הצעת חוק סמכויות מיוחדות להתמודדות עם נגיף הקורונה, של חבר הכנסת איתן גינזבורג, חבר הכנסת מיקי זוהר, חברת הכנסת מיקי חיימוביץ', חבר הכנסת ארבל, חבר הכנסת כהנא, חבר הכנסת אלי אבידר, חבר הכנסת מאיר כהן וחבר הכנסת ניצן הורוביץ.

ניצן הורוביץ: בוקר טוב.

יעקב אשר: בוקר טוב לכולם, שלום לראשי הרשויות שנמצאים איתנו כאן.

יעקב אשר: אני מבקש מהממשלה להציג.

יעקב אשר: מי מהממשלה מציג את החוק?

יעקב אשר: אני מבקש שכרגע יוצג העניין - - -

מיקי לוי: - - -

יעקב אשר: שלום, מיקי.

יעקב אשר: אין הצעות לסדר-היום כי חשוב להתחיל לדון העניין הזה.

מיקי לוי: מקובל.

מיקי לוי: אני מבקש שתי דקות, אני הולך לכספים.

מיקי לוי: אני רוצה להעיר לך משהו, עם עי"ן הפעם.

יעקב אשר: מיקי, אני מכבד אותך, ואתה יודע עד כמה.

יעקב אשר: כרגע אני חושב שנעשה נזק להצעה ולחוק עצמו.

מיקי לוי: שבועיים לא התכנסנו, עכשיו נזק, בשתי הדקות האלה?

יעקב אשר: ברגע שאתה תדבר, ירצו גם אחרים לדבר, וזה יהיה בסדר, ואני לא אעשה אפליות, לכן אני מציע שניכנס ישר לעניין.

יעקב אשר: אני מציע שהממשלה תציג לנו את המתווה.

יעקב אשר: אני לא מבקש פה כרגע מילים גדולות.

יעקב אשר: אני רוצה לדעת את המתווה המעשי – איך זה הולך לעבוד?

יעקב אשר: מה לוח-הזמנים שזה הולך לעבוד?

יעקב אשר: הייתי מבקש מהממשלה להציג את זה, אבל אני מבקש שוב, להציג את התוכנית האופרטיבית איך זה הולך לקרות, מתי זה הולך לקרות, כי אנחנו דנים בעניין ורוצים שזה יקרה.

יעקב אשר: מי שקצת קורא את הצעת החוק עצמה, מבין שיש שם כל מיני דברים שייקח עוד זמן עד שהם יקרו, לכן חשוב שנדע את הדברים המעשיים של העניין הזה.

יעקב אשר: אתה מציג יואב, ואחר כך ניתן לשרה להוסיף את שלה, ואחר כך נצלול לדברים עצמם.

יעקב אשר: בבקשה, יואב.

יואב קיש: תודה ליושב-ראש הוועדה.

יואב קיש: אני לא אאריך, כי אנשים מכירים וכבר דובר על זה רבות.

יואב קיש: מה שחשוב לי לומר, וזה גם עמדת משרד הבריאות שבשביל שמדינת ישראל תהיה מסוגלת להתמודד בהצלחה מול נגיף הקורונה, מדינת ישראל תהיה חייבת לנהל מדיניות דיפרנציאלית.

יואב קיש: זו המהות של החוק הזה.

יואב קיש: אנחנו מכירים את כל נושא הרמזור.

יואב קיש: במקום הזה יש כלי נוסף שיאפשר לממשלה, ויש פה נוהל מסודר שמגדיר איך הממשלה תפעל בשביל להגדיר את האיים הירוקים האלה.

יואב קיש: אני חייב להודות לשרת התיירות החדשה, שדוחפת את זה.

יואב קיש: זה אומנם חוק של משרד המשפטים - - -

אורית פרקש הכהן: זה תיירות ובריאות.

אורית פרקש הכהן: בממשלה זה עלה כבריאות ותיירות.

יואב קיש: יש פה שיתוף פעולה, אני חייב לומר.

יואב קיש: אנחנו עובדים ביחד על העניין הזה, ובאמת משרד התיירות דוחף את זה בכל הכוח.

יואב קיש: מבחינת הבריאות, הדבר המרכזי שחשוב לי לומר זה שאנחנו הולכים פה למהלך שהוא לקיחת סיכון מסוים.

יואב קיש: אני חושב שצריך להבין את זה.

יואב קיש: אני יודע שיש פה הרבה מאוד גורמים אחרים בעולם התיירות בבתי המלון בכל מדינת ישראל שהיו רוצים להיות מוגדרים איים ירוקים.

יואב קיש: יש פה סיכון בדרך הנכונה להגדיר ספציפית.

יואב קיש: אולי אפילו אירוע שאנחנו רואים שמתנהל כשורה, יש פה הרבה מאוד שאלות.

יואב קיש: זה לא משהו שכבר קרה.

יואב קיש: אני יכול לומר לכם שאם אנחנו מסתכלים אפילו על ניסיון העבר יש חשש מאוד גדול במשרד הבריאות שתהיה הרגשה של ביטחון משכר, משקר, של התנהלות שגויה באותם מקומות שיביאו להדבקות גדולות ויגרמו בסופו של דבר יותר נזק מתועלת.

יואב קיש: יש פה סיכון שאנחנו לוקחים.

יואב קיש: אנחנו מנסים להקטין את הסיכון הזה ככל האפשר עם נושא הבדיקות, אבל עדיין חשוב מאוד שההתנהלות בפנים תהיה התנהלות מושכלת תחת התו הסגול, ללא התקהלויות מעבר למותר, ללא מגעים, ובאמת להקפיד.

יואב קיש: בסוף אנחנו רוצים לתת לכלכלה ולמקומות האלה שכל כך זקוקים לתיירות, שהם ירוקים בעצמם, לקבל את האפשרות לתיירות הפנים הזאת.

יואב קיש: יושב-ראש הוועדה, אתה זוכר שישבנו לפני החקיקה הממשלתית הזאת וראינו שכל סיעות הבית, יש פה גם את איתן מכחול לבן, שהוביל חקיקה פרטית בעניין הזה - - -

יעקב אשר: יואב, בוא ניכנס לעצם העניין.

יואב קיש: אני לא מאריך.

יואב קיש: עוד פעם, מבחינת משרד הבריאות, אנחנו צריכים את הכלי הזה.

יואב קיש: שאלת היושב-ראש, מתי נשתמש, איך ולמה.

יואב קיש: זה מאוד תלוי.

יעקב אשר: תסביר לנו את העיקרון.

אורית פרקש הכהן: הכנו שקף, אנחנו נציג את זה.

יואב קיש: אני אתן גם לשרה.

יואב קיש: חשוב לי רק להבהיר - - -

יעקב אשר: הוא משרד הבריאות.

יעקב אשר: אני אתן לך לדבר, ודאי.

אורית פרקש הכהן: את המתווה עצמו.

יעקב אשר: ודאי, גברתי השרה, אבל חשוב לנו מבחינת משרד הבריאות את האלמנטים איך זה הולך לעבוד, מה הכלים לעניין הזה וחשוב גם לוח-הזמנים.

יואב קיש: לשאלתך, היושב-ראש, קודם כול, אין לנו היום את הכלי המשפטי שמחייב אנשים להיבדק לפני כניסה לאזור.

יואב קיש: זו המהות העיקרית.

יואב קיש: אם אתה שואל מה החוק הזה נותן, הוא נותן לנו את האפשרות לחייב אנשים בבדיקה לפני כניסה לאזור מסוים, ולכן זה היה מחויב חקיקה.

יואב קיש: עכשיו, ברגע שיהיה לנו את הכלי הזה, ויש פה עוד הרבה דברים מעבר, שאתם תדונו בהם מן הסתם באריכות, אנחנו נוכל להפעיל את הכלי הזה בממשלה.

יואב קיש: שאלת מתי, אז אני יכול לומר לך שזה תלוי בתחלואה.

יואב קיש: אם לדוגמה המקומות האלה לא יהיו ירוקים, זה לא רלוונטי.

יואב קיש: אנחנו לא נכניס תיירות פנים למקומות לא ירוקים.

יואב קיש: גם יכול להיות שזה ישתנה עד שנגמור פה, אפילו בשבוע פתאום דברים משתנים.

יואב קיש: אני יכול להגיד לך שאני חוזר הבוקר מהארכת מצב ולצערי אנחנו רואים מספרים לא טובים.

יואב קיש: מגמת הירידה של כל עם ישראל, שנהננו ממנה, ופתחנו, נגמרה.

יואב קיש: אנחנו באירוע אחר עכשיו.

יעקב אשר: השאלה שלי - - -

יואב קיש: אני לא יודע להגיד שלא תהיה התחלואה.

יעקב אשר: זה ברור שאתה לא יכול להיות נביא.

יעקב אשר: והנבואה זה לא הדבר הנכון - - -

יואב קיש: זה לא הקטע החזק שלי.

יעקב אשר: בדיוק.

יעקב אשר: אני כן שואל על דברים אחרים.

יעקב אשר: האם כל הפסיליטיז בחוק הזה, שנמצאים פה, למשל נושא הבדיקות, נושא הבדיקות המהירות – כל הדברים הללו, בהנחה שהכול ירוק והכול נהדר, מתי הדברים הללו נמצאים זמינים לתחילת עבודה?

יואב קיש: מבחינתנו כרגע, אם אתה שואל, המערכת עברה ולידציה ותיקוף.

יואב קיש: בינתיים אנחנו עובדים על עוד מערכות - - -

יעקב אשר: כן, כי זה חלק אינטגרלי מהצעת החוק פה.

יואב קיש: אני לא נכנס לנושא מי ישלם, מי ישלם את עלות הבדיקה, כי זה דיון נפרד בפני עצמו.

יואב קיש: מבחינת הפרקטיות של מכשירים ובדיקות, יש לנו זמינות לספק לצורך הזה.

קארין אלהרר: מה זאת אומרת שאתה לא נכנס?

יעקב אשר: אפשר לקבל פרטים על זה?

איתן גינזבורג: יש.

איתן גינזבורג: משרד הביטחון רכש יחד עם משרד המדע ערכות לבדיקה מהירה.

יואב קיש: זה נושא שצריך לדבר עליו.

יואב קיש: לא אמרתי שמשרד הבריאות יממן.

יואב קיש: הוא שאל אם פרקטית יש.

יואב קיש: התשובה היא כן, יש מספיק מכשירי "סופיה" ו-100,000 בדיקות שמוקצות לעניין הזה כדי להתחיל.

קארין אלהרר: הממשלה תממן?

יואב קיש: הרגע אמרתי לך שאני לא נותן תשובה.

קארין אלהרר: רק שתהיה תשובה.

יעקב אשר: כרגע בסטוקים במדינת ישראל יש כ-100,000 בדיקות?

יעקב אשר: פה נאמר לפני שבוע-שבועיים על ידי גרוטו בזמנו שיש 40,000 בדיקות בארץ כרגע.

יעקב אשר: זה היה נכון לאז.

יעקב אשר: השאלה שוב, האם הדברים האלה הולכים להיות זמינים?

יעקב אשר: אתה מבין, זה בדיקות שחוזרות על עצמן.

יואב קיש: משרד הבריאות יקצה את המכשירים ואת הבדיקות החדשות .

יואב קיש: כרגע אנחנו בהיקף של 100,000 בדיקות שיועדו לדבר הזה.

יואב קיש: כמובן אם ישתמשו בכל ה-100,000, נצטרך לקנות, להביא ולנהל את המלאי.

יואב קיש: יש פה עניין של עלות שאני לא נכנס אליו, שהעלתה חברת הכנסת אלהרר.

יואב קיש: אני לא נכנס לנושא מי יממן את זה, דברו על זה אחר כך.

יואב קיש: לגבי זמינות הבדיקות המהירות, קודם כול, השאיפה, כמו שאתם יודעים, היא בדיקות PCR לתיירים.

יואב קיש: היום אנחנו בכלל מציעים ורוצים שאנשים אפילו בחינם ילכו ויעשו.

יואב קיש: זו דוגמה למצב שאנחנו נמצאים בו היום.

יואב קיש: ה-PCR, מה לעשות, היא בדיקה יותר מדויקת, זה הגולד סטנדרט שלנו, זו הכוונה המרכזית.

יואב קיש: ברור לנו שנצטרך לתת מענה מקומי גם לבדיקות מהירות שם, וכן, לעניין הזה יש זמינות.

יעקב אשר: במיוחד לאנשים המקומיים, שצריכים לעבור את זה בכל יום.

יעקב אשר: ראיתי בהצעת החוק שיש גם נושא שנקרא "תעודת מחלים".

יואב קיש: תעודת מחלים זה מה שמבוסס על שני דברים: האחד, אם היה לך בעבר PCR חיובי והוגדרת חולה, ויש כאלה שגם יעשו בדיקה סרולוגית, בדיקת דם, והם לא ידעו שהם היו חולים, והתברר להם שהם היו חולים.

יעקב אשר: זאת אומרת, שני הכלים האלה הם כלים לגיטימיים.

יואב קיש: לא.

יואב קיש: אני מפריד בין שני הדברים.

יואב קיש: לגבי תעודת החולה, שנובעת מזה שאתה מה-300,000 שידענו שהם חולים, שאומתו ב-PCR, מאוד פשוט לנו.

יואב קיש: זה תהליך שיוצא ועוד מעט הדבר הזה יוסדר, ואז קל לנו.

יואב קיש: לגבי הסרולוגיה – יש כוונה, גם פה צריך לעשות תיקוף לערכות, שלא כל ערכה שמגיעה לשוק היום תעיד עליך שהיית חולה – יש פה חשש לבעיות עם ערכות, אז מי שיעבור תיקוף סרולוגיה בערכה מוכרת, יקבל גם הוא את הדבר הזה.

יואב קיש: אנחנו בשלב של הכנת הנוהל.

יעקב אשר: לגבי הנושא של מחלימים, וחברי הוועדה המתמידים פה יודעים - - -

יואב קיש: אני אבקש מאודי קלינר - - -

יעקב אשר: אחר כך אני אבקש התייחסות לעניין הזה, כי אנחנו מחכים - - -

יואב קיש: לדעתי הוא איתנו על הזום.

יעקב אשר: אודי כאן.

יעקב אשר: זה אי ירוק, זה מקום בטוח פה.

יואב קיש: אם יש עוד שאלה ספציפית - - -

יעקב אשר: אחר כך, בהמשך הדיון.

גור בליי: עד כמה מהירות הבדיקות?

גור בליי: בתוך כמה זמן מקבלים תוצאה בסופיה?

יואב קיש: הבדיקה מתבצעת עם דיגום כמו בדיקת PCR, הדיאגנטים נמצאים פיזית במקום, שמים רגע בריאגנטים, מוציאים, שופכים - - -

יעקב אשר: רבע שעה, לא?

יואב קיש: יש קסטה קטנה.

יואב קיש: ברגע ששמת את הנוזל בקסטה, זה מחכה רבע שעה בקסטה, אתה מכניס את הקסטה למכשיר ומקבל תוצאה מיידית.

מיכאל מלכיאלי: הם יהיו פטורים מחבישת מסכות?

יעקב אשר: לא.

יעקב אשר: לא.

יעקב אשר: לא.

יואב קיש: בשום פנים ואופן לא.

מיכאל מלכיאלי: אתה מכיר בהם כחולים לשעבר, אתה אומר, ה-300,000?

יואב קיש: ה-300,000 – הדבר היחיד שזה יאפשר להם זה הקלות בנושא בידוד, אם הם נחשפו וכו'.

קריאה: ברגע שתפטור מישהו ממסכה, אתה בבעיה.

יעקב אשר: ודאי שזה לא תעודת ביטוח לגמרי.

יואב קיש: אי-אפשר לעשות מסיבה של חולי קורונה לשעבר.

יעקב אשר: זה דבר אינדיבידואלי שיכול לעזור.

יעקב אשר: אגב, הוא יכול לעזור גם בדברים נוספים, בחזרה למקום עבודה שלא מקבל קהל.

יעקב אשר: הבנתי ממך שזה הולך להיות מוסדר.

יעקב אשר: אני רוצה לשמוע.

יואב סגלוביץ': יעקב, רבע שעה בדיקה זה לפחות 40 דקות במחסום.

יואב סגלוביץ': זה במצב שהכול זורם.

יעקב אשר: אתה מדבר עכשיו על הבדיקות האלה.

יואב סגלוביץ': אני מדבר מה יהיה בפועל.

יעקב אשר: אנחנו ניכנס לזה.

יעקב אשר: חברים - - -

יואב קיש: במקרה הטוב 40 דקות, לפעמים זה שעה.

יעקב אשר: אנחנו ניכנס לזה.

יואב סגלוביץ': זה לתושבים שהיום יכולים להיכנס באופן חופשי.

יעקב אשר: ושצריכים יום-יום להשתמש בזה.

יואב קיש: לא יום-יום.

יואב קיש: אודי ידבר על זה, האישור הוא בין 48 שעות ל-72 שעות.

יואב קיש: לא יצטרכו כל יום.

קארין אלהרר: מה עם אלה מחבל אילות?

יעקב אשר: רגע.

יואב קיש: לא יצטרכו כל יום, יצטרכו אישור תקף.

יעקב אשר: הבנתי.

יעקב אשר: תודה רבה.

יואב קיש: עוד מילה אחרונה שחשוב לי לציין, וזה נושא שהתחלתי.

יואב קיש: יהיה לחץ מאוד גדול מהרבה מאוד מקומות אחרים על כל חברי הוועדה פה, על היושב-ראש, היה עליי, היה על השרה, לצרף מקומות נוספים לאירוע הזה.

יואב קיש: אני מבין את הלחץ הזה מכל רשות שרוצה את זה, זה ברור.

יואב קיש: אני אומר בצורה הכי ברורה: אם הנושא הזה ייפרץ, זה לא יהיה.

יואב קיש: אנחנו לא מתכוונים לשחרר את כל עולם התיירות במדינת ישראל היום - -

קארין אלהרר: לא את כל עולם התיירות.

יואב קיש: - - זו לא הכוונה.

יואב קיש: ולכן אני אומר עוד פעם: אנחנו חייבים להתחיל עם מקומות מוסדרים מאוד, ספציפיים.

יואב קיש: אם נראה שהדבר הזה מצליח ונשלט - - -

יעקב אשר: תיכף נדבר על זה.

יעקב אשר: כשנגיע לחקיקה, נדבר על זה.

יעקב אשר: לפני שאני נותן לשרה, הייתה בקשה של יושב-ראש ועדה שהולך לנהל ועדה בעוד עשר דקות, עודד פורר.

יעקב אשר: אני נותן לו את רשות הדיבור ולאחר מכן השרה.

עודד פורר: תודה, אדוני.

עודד פורר: אני אהיה קצר.

עודד פורר: ראשית, אני חושב שהצעת החוק מבורכת, וצריך לברך על הרצון לשחרר איפה שאפשר לשחרר ולפתוח איפה שאפשר לפתוח.

עודד פורר: דא עקא, חסר בהצעת החוק עוד מקום תיירות אחד, העיר טבריה, שאפשר וניתן לייצר גם בה אזורים כאלה.

עודד פורר: לקחת את אזור התיירות הראשי ולפחות שם לאפשר את הבדיקות.

עודד פורר: היא חייבת להיכנס, ואני מזכיר, כמתן אפשרות לממשלה להכריז על האזור הזה.

עודד פורר: הרי בסוף אנחנו מדברים על סימן ב'1, סעיף 12א, הוא מאפשר לממשלה להכריז על אזורים מסוימים כאזורים שהם יהיו האזורים הפתוחים.

עודד פורר: ולכן אני אבקש להכניס הסתייגות, ככל שהדבר לא יתוקן עד אז, בסעיף 12א.

עודד פורר: אחרי המילים "רשאית הממשלה להכריז על העיר אילת או על אזור עין בוקק-חמי זוהר", להוסיף "או על אזור תיירות העיר טבריה".

מיכאל מלכיאלי: אגב, גם העיר מטולה עומדת בכל הקריטריונים.

מיכאל מלכיאלי: זה מקום סגור.

יעקב אשר: מלכיאלי, תן לו לסיים.

שלמה קרעי: מטולה הרבה יותר מטבריה.

יואב קיש: הם רוצים להוכיח את מה שאמרתי.

יעקב אשר: מה שאמרת זה דבר ידוע ולגיטימי.

יעקב אשר: יכול מאוד להיות שאם מישהו אחר היה פה סגן השר ואתה היית חבר כנסת, אתה הראשון שהיית צועק "טבריה" - -

אוסאמה סעדי: ונצרת.

יעקב אשר: - - ולא בגלל הרכב האוכלוסייה שקשור - - -

אוסאמה סעדי: כבוד היושב-ראש, מה עם נצרת?

עודד פורר: חבר'ה, זו ההסתייגות שלי.

יעקב אשר: תוכנית כבקשתך תהיה יותר מאוחר... כרגע מדבר עודד פורר.

עודד פורר: אני מסיים ממש בעוד דקה.

יעקב אשר: כולם ידברו.

יעקב אשר: אתם יודעים.

יעקב אשר: זה חדש פה אצלי?

עודד פורר: זאת ההסתייגות שלי.

עודד פורר: רק נימוק קצר: העיר טבריה היא עיר תיירות, היא עיר תיירות שכמעט כל פרנסתה מתבססת סביב הנושא הזה של תיירות.

עודד פורר: היא חוותה הרבה מאוד קשיים ומשברים לאורך השנים.

עודד פורר: אני חושב שדווקא פה זו הזדמנות להוציא אותה.

עודד פורר: גם מבחינת הנתונים זו - - -

יעקב אשר: יש לה מאפיינים מאוד דומים אגב, חוץ מהכניסות.

עודד פורר: אגב בהשוואה למה שנתנה הממשלה לערים אחרות העיר טבריה ממש רחוקה ממה שהממשלה נתנה שם, אז לפחות האפשרות לעבוד, ואני חוזר, על האפשרות להכריז עליה כאזור ירוק.

עודד פורר: זאת הסתייגות שלי, היא מוגשת כהסתייגות סיעתית.

עודד פורר: אנחנו נעביר לכם חתימת כל חברי הסיעה.

יעקב אשר: תודה רבה.

יעקב אשר: גברתי השרה, בבקשה, שיהיה בהצלחה בתפקיד, עוד לא הספקנו לברך על התפקיד הזה לפחות.

אורית פרקש הכהן: תודה.

אורית פרקש הכהן: בוקר טוב, אני שמחה להיות כאן.

אורית פרקש הכהן: אני רוצה להציג לכם בסך הכול שני שקפים, שמראים טיפה את הרקע לחקיקה הזאת.

אורית פרקש הכהן: קודם כול, אני רוצה להגיד שהקרדיט לרעיון הזה ולחוק הזה הוא לא שלי, מקדם אותו תקופה ארוכה גם ראש העיר אילת, סגן שר הבריאות מקדם את זה הרבה מאוד זמן.

אורית פרקש הכהן: לי, מה שנקרא, "הייתה הזכות" להגיע באיזה שלב, נתתי לזה את ה-200% שלי.

אורית פרקש הכהן: נסביר לכם את השיקולים שעמדו בפני ההחלטה הזאת.

יעקב אשר: גם איתן עם כל חברי הכנסת.

אורית פרקש הכהן: כמובן.

אורית פרקש הכהן: רגע.

אורית פרקש הכהן: תן לי.

אורית פרקש הכהן: חיכיתי בסבלנות.

יעקב אשר: היה נראה לי ששכחת.

אורית פרקש הכהן: חבר הכנסת גינזבורג הזדרז והכין הצעת חוק פרטית בנושא הזה, ובמובן הזה תרם תרומה מאוד משמעותית להחלטה של הממשלה להתקדם עם הדבר הזה.

אורית פרקש הכהן: נכנסתי לתפקיד לפני קצת יותר משבועיים, אבל כמו שאתם יודעים ענף התיירות או ענף המלונאות הוא אחד הענפים שניזוק הרבה, אם לא הכי הרבה, בתקופת הקורונה.

אורית פרקש הכהן: רק אתמול הייתה לי פגישה אצל נגיד בנק ישראל, וכשהוא סיפר לי על כמות ההלוואות לפי חתכי פעילות כלכליים במשק, הוא הראה שבענף התיירות יש את לקיחת ההלוואות וקשיים אל מול הבנקים – הענף הגדול ביותר שסובל מהקורונה.

אורית פרקש הכהן: קרדיט מגיע גם לשר המשפטים שדחף את הדבר הזה במהירות, וכמובן כמובן לשר הבריאות, שאני ארחיב על הדיאלוג שהיה למשרד התיירות איתו.

אורית פרקש הכהן: בסוף משרד התיירות כתב את החוק הזה ביחד עם משרד הבריאות, והגענו כאן להחלטה לא פשוטה.

אורית פרקש הכהן: אני רוצה להראות לכם את הסטייט אוף מיינד שלי.

אורית פרקש הכהן: היינו צריכים לקבל החלטה לא מושלמת, בעולם לא מושלם של הקורונה, והחלטנו לקבל את ההחלטה הזאת, ואני רוצה טיפה להכניס אתכם לעולמות ההחלטה שלנו.

אורית פרקש הכהן: קודם כול, אני רוצה שתראו את השקף האחרון שהוצג בקבינט הקורונה האחרון מבחינת איך הממשלה רואה את שלבי היציאה מהגל השני או מהסגר השני של תקופת הקורונה.

אורית פרקש הכהן: כמובן הדברים, כמו שאתם יודיעם, לפעמים משתנים, לפעמים דברים זזים.

אורית פרקש הכהן: זה הסטייט אוף מיינד הנוכחי מבחינת הישענות על המידע.

אורית פרקש הכהן: כשאתם מסתכלים פה על בתי מלון, אתם יכולים להבין שכאשר אני נכנסת לתפקיד, אני רואה את המצב מבחינת סיכוני ההדבקה שבו רואים את ענף המלונאות ואת ענף התיירות שאליו אני נכנסת.

אורית פרקש הכהן: זה נמצא, מה שנקרא, "רחוק-רחוק בשלב הרביעי".

אורית פרקש הכהן: וגם לשלב הרביעי, אני רוצה להזכיר לכם, מעבר לעובדה שבין שלב לשלב חייבים לעבור לפחות שבועיים, יש בעמודה הכי שמאלית הירוקה שאתם רואים גם נתונים רפואיים, שהם עוד חסם לעבור משלב לשלב, שזה גם מקדם ההדבקה וגם מספר הנדבקים.

אורית פרקש הכהן: כלומר, כדי להגיע לשם, מבחינת פתיחה הארד קור של בתי מלון, אני כשרת התיירות נכנסת לתפקיד, כשאנחנו מבינים שאם אנחנו לא מקדמים איזה יוזמה יצירתית, הדבר הזה יהיה במקרה הטוב בעוד חודש, אפילו בלי להביא בחשבון את מה שסגן שר הבריאות סיפר היום כאן, ובצדק, היום קבינט הקורונה הולך לדון בעלייה בנתוני התחלואה.

אורית פרקש הכהן: זה המצב שאליו אני נכנסת לתפקיד.

אורית פרקש הכהן: עכשיו בואו נדבר קצת על החוק הזה.

אורית פרקש הכהן: אל האזורים שעומדים להיות מוכרזים, שבגינם אנחנו עומדים להסמיך את הממשלה להכריז על קיומם של איי תיירות ירוקים, יש לכם את אזור אילת ואת אזור ים המלח, כשהדבר העיקרי שמאפיין אותם, שהם אזורים תחומים גיאוגרפית ויש כבישי גישה מוגדרים: שלושה באזור העיר אילת, כולל שדה תעופה אחד ושני כבישים, וגם באזור ים המלח.

יעקב אשר: כבישים מוגדרים לערים.

אורית פרקש הכהן: לאזורי התיירות הללו שמוגדרים כאזורי תיירות באזור ים המלח, ולעיר אילת זה לעיר.

יעקב אשר: כשאדם מגיע לעיר יש לו כמה אפשרויות להגיע לאזורים האלה.

אורית פרקש הכהן: כן, הכניסה מבחינת היכולת לנטר את החולים.

אורית פרקש הכהן: לא במקרה התחלתי עם השקפים האלה, כי אתם צריכים להבין שאני, כשרת התיירות, הגעתי והתחלתי לנהל את הדיאלוג הזה עם שר הבריאות, זה היה ועדיין נגד דעת גורמי המקצוע במשרד הבריאות.

אורית פרקש הכהן: זו לא הצעת חוק שגורמי הבריאות אוהבים, זו לא הצעת חוק שמתכתבת עם הסדר הרגיל של הדברים, אבל הייתה כאן החלטה שקיבלנו ביחד עם משרד הבריאות שאומרת:

אורית פרקש הכהן: אנחנו מבינים שיש כאן אירוע מיוחד, יש כאן גל שני, לא גל ראשון, של פגיעה כלכלית אנושה בענף המלונאות, ויש לנו כאן את החובה כממשלה או כקובעי מדיניות לחשוב בצורה שהיא קצת מעבר לקופסה, שהיא קצת יצירתית.

אורית פרקש הכהן: לא, היא ממש לא מושלמת, כי כמו שכולם ידברו על זה, ואני אתייחס לזה, היא לא כוללת את כל אתרי התיירות במדינת ישראל.

אורית פרקש הכהן: הרי כולכם יודעים, שעל הצעת החוק הזאת, דובר עליה לא מעט לפני שנכנסתי לתפקיד.

אורית פרקש הכהן: דובר עליה שבועות ארוכים אם לא חודשים, ועובדה שזה לא הגיע לכדי הבשלה.

אורית פרקש הכהן: הנקודה שבה זה הגיע לכדי הבשלה, אני אומרת לכם את זה בכנות, היא הנקודה שבה הגעתי להסכמה עם שר הבריאות ועם סגן שר הבריאות, בדיוק כמו שאמר יואב, שאנחנו לוקחים על עצמנו לעשות את זה בצורה מצומצמת.

אורית פרקש הכהן: היו פה כמעט שבועיים של ויכוח מאוד קשה בין משרד התיירות למשרד הבריאות.

אורית פרקש הכהן: אני מודה בכנות, אני רציתי לנסח את החוק הזה כחוק מסגרת, שלא נוקב בשמות של ערים, שמסמיך את הממשלה להכריז על איי תיירות בלי שמות, לפי קריטריונים, ושנתקדם משם, אבל אני אומרת לכם שני דברים: לו לא הייתי מתעקשת לעמוד על הדבר הזה, לא היו מציגים היום את החוק הזה שנותן מענה לכמעט 60% ממספרי הלינות של התיירות הישראלית במדינת ישראל; וצריך להגיד את האמת, בסוף האויב של הטוב הוא הטוב מאוד, ואם זה הדבר שיכולנו להשיג, שמגשר על קושי מאוד גדול של עולם הבריאות, כשאתם רואים את השלבים המקוריים בקבינט הקורונה מבחינתם, ובין הנכונות המאוד מבורכת ומוערכת מבחינתי של משרד הבריאות, שבא ואומר:

אורית פרקש הכהן: אני לוקח פה על עצמי סוג של סיכון, ואני מוכן ללכת אתכם בעניין הזה, אני מכבדת את זה, ואני אכבד את הסיכום הזה, שאנחנו נצטמצם לאזורים האלה, ולאזורים האלה בלבד.

יעקב אשר: השאלה אם בחנו גם - -

אורית פרקש הכהן: אני רוצה - - -

יעקב אשר: דקה, תני לי לסיים.

אורית פרקש הכהן: שנייה.

אורית פרקש הכהן: אני רוצה לומר - - -

יעקב אשר: אני באמצע שאלה.

יעקב אשר: יש לי פה פריבילגיה קטנה.

יעקב אשר: אני אתן לך לסיים כמובן, קחי את הזמן שלך, אבל אני שואל: האם גם נבחנו מקומות אחרים או מקום אחר שהם בדמיון די מפליא למקומות הללו?

יעקב אשר: זאת השאלה.

יעקב אשר: זה שבסוף הגיעו להחלטות שהגיעו, בסדר.

יעקב אשר: ברור שהיה עדיף לתת קריטריונים והדבר הזה צריך להיות בצורה של קריטריונים, במיוחד בחקיקה ראשית.

יעקב אשר: אבל השאלה, זה מה שאני שואל אותך, האם נבחנו עוד מקומות?

יעקב אשר: האם הם עומדים באותם קריטריונים?

יעקב אשר: כן או לא?

אוסאמה סעדי: בהמשך לשאלה שלך - - -

יעקב אשר: סליחה.

יעקב אשר: סליחה.

אוסאמה סעדי: בהמשך.

אוסאמה סעדי: שאלה.

יעקב אשר: זו הפריבילגיה שלי.

יעקב אשר: עזוב.

אוסאמה סעדי: בהמשך לשאלה שלך, כדי שהשרה תענה, כבוד השרה.

אוסאמה סעדי: במקום לעשות חוק ספציפי - -

יעקב אשר: זה מה שאמרתי עכשיו, דיברתי על קריטריונים.

אוסאמה סעדי: - - לקבוע קריטריונים, ואז הממשלה יכולה ליישם את זה.

יעקב אשר: אוסאמה, שאלתי את זה.

יעקב אשר: תודה.

אוסאמה סעדי: אם זה חל על נצרת למשל – זה חל.

אוסאמה סעדי: במקום לעשות משהו ספציפי ואחרי זה אם אנחנו רוצים להוסיף למשל עוד אזור, אני צריך לבוא עם עוד חקיקה, אפשר לקבוע קריטריונים, והממשלה תיישם את זה.

יעקב אשר: בבקשה, גברתי.

אורית פרקש הכהן: קודם כול, כן היו דיונים על העניין הזה.

אורית פרקש הכהן: אני חייבת להגיד לך בכנות דווקא שברגע שהחוק הזה התחיל להתגלגל אפילו הבנתי עד כמה משרד הבריאות צדק במגבלות.

אורית פרקש הכהן: שוב, אני שרת התיירות, אני חייבת לומר שמצד אחד חשוב לי ענף התיירות, מצד שני חשובה לי גם הבריאות של כולנו.

אורית פרקש הכהן: אנחנו לא רוצים לעשות כאן משהו שיסיג את כל המדינה לסגר שלישי.

אורית פרקש הכהן: תרשו לי ברשות

אורית פרקש הכהן: כם, אני אשלים את ההצגה כדי שגם תבינו את המורכבות של מה שעומד כאן.

אורית פרקש הכהן: יושב-ראש הוועדה התחיל אגב במורכבות של הכנת מערך הבדיקות, אבל כל הפרויקט הזה מורכב מהרבה מאוד מורכבויות, וברשות

אורית פרקש הכהן: כם אני גם אציג לכם אותן.

אורית פרקש הכהן: קודם כול, השאלה לגבי הערים הנוספות.

אורית פרקש הכהן: כשהדבר הזה התחיל להתגלגל, סתם לצורך ההמחשה, טבריה בכלל לא הייתה ירוקה.

אורית פרקש הכהן: אני יכולה להגיד לכם שמאז שהדבר הזה התחיל, פנו אליי מטבריה, פנו ממטולה.

אורית פרקש הכהן: אתמול הייתי בדיון לא פשוט מול העיר ירושלים.

אורית פרקש הכהן: לכל עיר יש את ההצדקות שלה, לכל עיר יש את הטיעונים שלה.

אורית פרקש הכהן: שוב, אני שרת התיירות, אני לא זו שאגיד שאני לא מבינה את רחשי ליבה של מערכת המלונאות, אבל הייתי צריכה לקבל החלטה קשה, וההחלטה התבססה על כמה דברים.

אורית פרקש הכהן: קודם כול, כי ככה הממשלה תתמוך בזה.

אורית פרקש הכהן: אפשר לעשות את זה, וזאת סיבה ענקית מבחינתי.

אורית פרקש הכהן: דבר שני, כי יש פה צעד מדוד, צעד שיאפשר לנו לבדוק אם הדבר הזה עובד.

אורית פרקש הכהן: דבר שלישי, יש לנו כאן אמירה שנוגעת בכמעט 60% ממספר הלינות בענף התיירות של תיירות הפנים של מדינת ישראל, ובמובן הזה זו זריקת חמצן אדירה לענף התיירות במדינת ישראל, לבוא ולתת מענה כזה בשלב של שבועיים או שבועיים וחצי אחרי סגר ראשון, כשכל כך הרבה גורמים איבדו את מקור לחמם, ויש כאן רצון ללכת לקראת ולבחון מתווה.

אורית פרקש הכהן: כל מי שנמצא בממשלה ומבין את הנוקשות של מערכת הבריאות, מבין שזה לא דבר של מה בכך וזה באמת סוג של חמצן.

אורית פרקש הכהן: ועוד דבר, מהבחינה שלי, כשאני רואה את כל המפה – אני לא יודעת אם אתם יודעים, אבל בקבינט האחרון שחררו את הפעילות של הצימרים, של הלינה הכפרית במדינת ישראל – מבחינתי יש כאן איזה פיזור.

אורית פרקש הכהן: רוב הצימרים במדינת ישראל נמצאים מחיפה צפונה, בגליל וצפונה או באזור הנגב, ואז מבחינתי נתנו כממשלה גם סוג של מענה תיירותי, שהוא טיפה נותן חמצן לתיירות באזורי הפריפריה של ישראל וגם נותן לאילת ולים המלח.

אורית פרקש הכהן: ונקודה אחרונה שבה אני מגבה את המתווה הזה, וזה קשור לעיר אילת.

אורית פרקש הכהן: צריך להגיד את האמת.

אורית פרקש הכהן: אילת נמצאת במשבר חברתי וכלכלי חריג שבחריגים, וכל יום שעובר פה זה בבחינת דיני נפשות.

אורית פרקש הכהן: מדובר כאן על עיר שיש בה היום 55% אבטלה, היא שיאנית האבטלה בארץ.

אורית פרקש הכהן: כאשר אנחנו מוסיפים לנתונים האלה את העצמאים, אנחנו מגיעים, לדברי העירייה, לכמעט 70% אבטלה.

אורית פרקש הכהן: העירייה אומרת שכמעט כולם ישירים או עקיפים בענף התיירות.

אורית פרקש הכהן: ובמובן הזה יש לנו כאן אירוע שהממשלה כממשלה לא יכולה להתעלם ממנו.

אורית פרקש הכהן: גם כשבדקנו את היחס של מספר התושבים למספר התיירים, שזה דרך אגב עוד סוג של פרמטר שמראה עד כמה העיר באמת תלויה בתיירות, באזורים הללו אנחנו מדברים על 15,000 חדרי מלון, 54,000 איש.

אורית פרקש הכהן: זה כמעט שני חדרי מלון לאדם, כשהממוצע הארצי הוא 0,0001%.

אורית פרקש הכהן: הנתונים האלה באים להראות לכם שמדובר על אזורים מוטי תיירות מבחינת הפרנסה של אנשים, כשלקחנו את הקו המאוד עליון של הפגיעה.

אורית פרקש הכהן: זו נקודה אחת שרציתי להגיד.

אורית פרקש הכהן: איפה הדברים עומדים מבחינת המורכבות שלהם?

אורית פרקש הכהן: קודם כול, יש מורכבות אל מול הבדיקות.

אורית פרקש הכהן: אני מקיימת שיח שוטף גם עם ראש מועצת תמר שמנהל את התהליך הזה באזור ים המלח וגם עם ראש העיר אילת, שמנהל את הדבר הזה באזור העיר אילת, ואני מניחה שהוא גם ידבר.

אורית פרקש הכהן: יש כל הזמן שיח ביני לבין משרד הבריאות, עם סגן שר הבריאות, עם שר הבריאות.

אורית פרקש הכהן: הם לקחו על עצמם את עולם הבדיקות.

אורית פרקש הכהן: יש כאן הרבה מאוד אלמנטים של תיאום ממשלתי.

אורית פרקש הכהן: למשל יש כאן תיאום מול רח"ל, מול פיקוד העורף.

אורית פרקש הכהן: אני לא יודעת אם אתם יודעים, יש להם כאן אלמנטים של הכנסת חולים מסוג מסוים הוצאתם וכו'.

אורית פרקש הכהן: יש כאן אלמנט של תיאום עם השר לביטחון הפנים, שבו מגיעים לכל מיני הסדרים עם המשטרה.

אורית פרקש הכהן: כרגע על פניו – ושוב, אל תתפסו אותי במילים, כי זהו חוק מסמיך – אני באה בצורה פתוחה ומשתפת אתכם בזה שאנחנו כממשלה מנסים לעבוד במקביל, כי אנחנו מנסים שתהיה הסמכה לממשלה להכריז על האיים הירוקים, ואנחנו במקביל מנסים להיערך כמה שיותר מבחינת צורכי הציבור.

יעקב אשר: מי המתכלל של כל הגורמים הללו ביחד?

יעקב אשר: פה מישהו צריך להוביל.

יעקב אשר: האם זה רח"ל?

יעקב אשר: זה המשרד שלך?

יעקב אשר: אם לא יארגנו את זה בשטח, זה יישאר אות מתה.

אורית פרקש הכהן: מבחינת הממשלה, אני, סגן שר הבריאות ושר הבריאות מתכללים את ההיערכות הממשלתית של להעלות את זה למעלה, אבל בסוף צריך להגיד את האמת: ראשי המועצות של האזורים הללו - -

יעקב אשר: הרשויות המקומיות יקבלו את הסמכות?

אורית פרקש הכהן: - - הם אלה שינהלו את זה ברמה המקומית.

אורית פרקש הכהן: יש כאן סוג של הסדר שצריך לתת את הבמה לראשי המועצות עצמם.

אורית פרקש הכהן: אני אגיד לך במה – אני רק יכולה להגיד לך מה נעשה ברובד הממשלתי, ואיפה הם נמצאים, הם גם יופיעו היום, הם ידברו היום, אני מניחה – מבחינת השר לביטחון הפנים, ההסכמה כרגע שמי שינהל את אותם מחסומים, שינהל את הדברים האלה, יהיו סדרנים של המועצות המקומיות.

אורית פרקש הכהן: זה לא עניין של משטרה, אבל המשטרה תבין שתפקידה אם יש בעיות, אם יש הפרות - -

יעקב אשר: ללוות את זה.

אורית פרקש הכהן: - - היא נמצאת שם.

אורית פרקש הכהן: גם בנושא הבדיקות, צריך להבין שהאירוע ברובו, לפחות מבחינתי, אבל הדברים עוד יכולים להתפתח אחרת כי זה משהו שהוא בהתהוות.

אורית פרקש הכהן: מבחינתנו אני חושבת שרוב הבדיקות צריכות להיעשות על ידי האנשים שמטיילים במקום מושבם לפני שהם יוצאים לדרך.

אורית פרקש הכהן: אנחנו לא חושבים שאנשים צריכים לצאת למשל ברכב, שלוש שעות נסיעה לאילת, ואז שם לגלות שהם מאומתים, במין חניון חנה וסע.

אורית פרקש הכהן: ובמובן הזה יצטרך להיות איזה איזון, מהיכולת לספק בדיקות של יוצאים ונכנסים יום ביומו, או אנשי צוות, או אנשי עבודה, לעומת התייר הישראלי הרגיל, שכן יצטרך הפעם, מה לעשות, להתארגן, לעשות את הבדיקות קודם ולהגיע איתן - - -

יואב קיש: כמו שהוא עושה כשהוא בא לנתב"ג למדינה ירוקה.

אורית פרקש הכהן: נכון, בדיוק כמו נתב"ג, כמו שאומר סגן השר, חד-משמעית.

אורית פרקש הכהן: זה היה דיון שעשינו עם עצמנו.

אורית פרקש הכהן: לגבי הנתונים של ראשי המועצות, הם ידברו על זה בעצמם.

אורית פרקש הכהן: אני עשיתי ישיבת היערכות מאוד ארוכה עם ראש מועצת תמר.

אורית פרקש הכהן: התחלנו עם עיריית אילת, ואנחנו בקשר כל הזמן.

אורית פרקש הכהן: יהיה להם אתגר כפול: פעם אחת, אני רואה את זה בכניסה עם הרבה מאוד נקודות בדיקה, כדי שאנשים יהיו להם שתי נקודות בדיקה, לא יותר, פעם אחת בכניסה ופעם אחת בצ'ק אין במלון, שבהן הם מציגים את הבדיקות הללו.

אורית פרקש הכהן: ממה שאני מבינה, וגם לשאלתך, למשל אני יודעת שראש מועצת אילת רוצה שיהיה קו כניסה אחר למי שעובד חיוני, שעושה את זה מדי יום ביומו, לעומת שאר הקהל, שגם זה יהיה במספרים מאוד מאוד גדולים.

אורית פרקש הכהן: אם אני מסתכלת על כל הדברים שאמרתי, אני חושבת שאלו הדברים העיקריים.

אורית פרקש הכהן: יש כאן איזה מעשה שחייבים להבין.

אורית פרקש הכהן: יש כאן נטילת סיכון, שבו הממשלה באה ואומרת: אני עושה מעשה כדי לתת מענה לאירוע שהוא גם מבחינת בריאות הנפש, מבחינתי אנשים חייבים את הדבר הזה, וכמובן מבחינת ההקלה הכלכלית.

קארין אלהרר: מה עם האטרקציות באילת?

אורית פרקש הכהן: לגבי האטרקציות, גם פה הלכנו עם הדרישה החד-משמעית של משרד הבריאות.

אורית פרקש הכהן: זה היה עוד דבר שהיה בוויכוח.

אורית פרקש הכהן: המנגנון כאן הוא מנגנון שאומר: חוזרים לממשלה, הממשלה מכריזה על האיים האלה כאיים ירוקים.

אורית פרקש הכהן: קודם כול כרגע, בחוק כתוב, בשלב האוטומטי של ההכרזה, לא פועלים כל הקניונים ולא כל המסעדות, אבל אפשר לחזור לממשלה תיאורטית בתוך יום, תיאורטית בתוך שבוע, תיאורטית עד שנגיע למועד של ההכרזה, יכול להיות שמה שחל בכל הארץ יחול גם בעיר אילת, אילת לא תהיה מקופחת, ואנחנו כבר יודעים שבעוד פחות משבוע המסחר הפתוח עומד להיפתח, אז במובן הזה חנויות בחוץ או דוכנים בחוץ כבר יהיו פתוחים, אבל שוב זה היה עוד איזון שמשרד הבריאות ביקש לקחת לעצמו.

אורית פרקש הכהן: אני אומרת לכם את האמת:

אורית פרקש הכהן: אני עשיתי את הסיכום הזה שאני אכבד, ואנחנו באים לפה בחזית אחידה, כי אחרת זה לא היה קורה.

אורית פרקש הכהן: אני חושבת שזה די מאוזן.

אורית פרקש הכהן: בסוף אם הדברים האלה יקרו בכל הארץ, הם יקרו גם שם, ואנחנו נלמד תוך כדי עבודה, ואנחנו הרי לא רוצים לעשות משהו שבסוף יסיג את כל המדינה אחורה.

אורית פרקש הכהן: אלה האיזונים שניסינו לעשות.

יעקב אשר: את אומרת שהעדיפות הזאת, שקיימת כאן, היא רק לנושא המלונאות.

קארין אלהרר: רק מלונות?

קארין אלהרר: למה שמישהו יבוא לשם?

קארין אלהרר: זה סוף העונה.

קארין אלהרר: אין מה לעשות.

קריאה: מי יבוא רק למלונות?

אורית פרקש הכהן: דרך אגב, יש צפי של עשרות אלפי מבקרים.

אורית פרקש הכהן: נחיה ונראה.

אורית פרקש הכהן: אני חושבת שאתם טועים.

קארין אלהרר: אני לא בטוחה שהם הבינו שזה רק לסוף העונה ובלי שום דבר לעשות.

יואב קיש: היושב-ראש, לגבי זה, אני רוצה להפריד רגע מהצורך המשפטי, כמו שאמרתי, של יצירת אי ירוק וחיוב אנשים בבדיקות בפתיחת המלונות.

יואב קיש: כל הנושאים האחרים: מסעדות, אטרקציות מסחר, ממה שהבנתי מהייעוץ המשפטי, ותקנו אותי אם אני טועה, יש לממשלה את הגמישות ומועד ההחלטה אם היא מוסיפה את זה או לא, לכן לא צריך להיכנס לזה כרגע.

יואב קיש: זה כלי שבהתאם לתחלואה ייקבע בסוף, כשילכו למהלך הזה, האם ניתן או לא ניתן לפתוח.

יואב קיש: יכול להיות, כמו שאמרה השרה, שהם בכלל יהיו פתוחים בכל הארץ.

יעקב אשר: השאלה האם ההסמכה שהחוק נותן כאן כרגע – הרי למה אתם מגיעים לוועדה?

יעקב אשר: כי צריך את ההסמכה המיוחדת להבדיל את זה ממקומות אחרים.

אורית פרקש הכהן: לא.

אורית פרקש הכהן: מגיעים לוועדה כי יש כאן משהו חריג שעוצרים אדם ומבקשים ממנו תעודה ברחבי הארץ, "תראה לנו שאתה לא מאומת".

אורית פרקש הכהן: זה דבר חריג.

אורית פרקש הכהן: בגלל זה צריך את החוק.

יואב קיש: לממשלה יש סמכות היום להגיד אם היא רוצה להחריג אזור מסוים.

יעקב אשר: כן, אבל זה הולך לפי פרמטרים.

יעקב אשר: השאלה שוב, האם ההסמכה הזאת, אתה אומר שכן, נותנת לממשלה אפשרות גמישה להחליט שפותחים מקומות במקום מסוים ולא פותחים במקום אחר, גם אם זה לא בתוך הרמזור.

איל זנדברג: "התוצאה האוטומטית של ההכרזה המובילה לפתיחת בתי המלון", נקרא לזה.

איל זנדברג: זה החלק האוטומטי.

איל זנדברג: שאר הדברים, כפי שאמר סגן השר, הממשלה מוסמכת בתקנות להסדיר אותם.

איל זנדברג: אם היו דווקא מעמיסים וקובעים שיש הרבה תוצאות אוטומטיות, אז באופן אמיתי צריך לחשוב על זה, גם הרף החריג היה פוחת - -

יעקב אשר: אני מסכים.

איל זנדברג: - - זאת אומרת, הגמישות הייתה פוחתת, ולכן נראה לי שזה מהלך שלא בטוח שלשם הוועדה חותרת.

איל זנדברג: ההבדל היחיד הוא באוטומטיות, לא בסמכות.

איל זנדברג: יש סמכות להקל גם באטרקציות.

יעקב אשר: את ההבהרה הזאת רצינו לדעת.

יעקב אשר: אני רוצה שראשי הרשויות ידברו.

איתן גינזבורג: אדוני, האם אפשר גם להציג את הצעת החוק שאני הגשתי?

יעקב אשר: בבקשה.

איתן גינזבורג: אם אפשר.

איתן גינזבורג: בכל זאת, דנים בהצעת חוק משולבת.

יעקב אשר: סיימת גברתי השרה?

אורית פרקש הכהן: כן.

יעקב אשר: זה על פי הסדר הנכון, חבל שלא הזכרת לי קודם, בבקשה, איתן.

איתן גינזבורג: תודה, אדוני.

איתן גינזבורג: אני אעשה את זה קצר כדי לא להרחיב ולאפשר לאחרים לדבר.

איתן גינזבורג: הצעת החוק באה מתוך מחשבה מקורית לאפשר לאותם אזורים מבודדים גיאוגרפית כניסה כאילו נוסעים לחוץ-לארץ.

איתן גינזבורג: החוק לא בא לתת מענה לכל אזורי התיירות בישראל, על אף שצריך לחשוב על מתווים שיאפשרו את פתיחתם בצורה כזאת או אחרת.

איתן גינזבורג: זה היה הרציונל של הצעת החוק, ולכן אילת וים המלח היו מוחרגים, כי הכניסה, כפי שציינו כאן קודם, ולא ארחיב מעבר לזה, מאוד קלה לניטור.

איתן גינזבורג: בהצעת החוק שאני הגשתי, למרות כל מה שאמרתי עד עכשיו, אפשרנו לממשלה את שיקול הדעת.

איתן גינזבורג: לא קבענו בהצעת החוק הפרטית שזה רק אילת וים המלח, אלא אמרנו שהממשלה תחליט בוועדת השרים איזה אזורי אזורים יהיו ירוקים, איי תיירות ירוקים, והיא גם תקבע את הקריטריונים.

איתן גינזבורג: בהצעת החוק שלי גם אפשרנו שבאותם אזורים שנקבעו כירוקים לאפשר את האטרקציות ואת הבילוי, לאור העובדה שהאזור הוא ירוק, ואם האזור ירוק, ממילא אפשר לפתוח את הדברים האלה בצורה יותר רציונלית.

איתן גינזבורג: אני חייב לומר שבשיח שלי עם הממשלה ההתניה של ועדת השרים לענייני חקיקה הייתה שאם רוצים לקדם את הצעת החוק הפרטית, היא צריכה להיות מותנית בכך ומוכפפת לכך שהיא תחת הצעת החוק הממשלתית.

איתן גינזבורג: אני מבין את הרצון של הממשלה להתפשר מהטוב מאוד לטוב, כדי לפחות לאפשר את הפתיחה, על אף שלא כל תאוותנו בידינו.

איתן גינזבורג: אני חושב אגב שהממשלה טועה פה בכך שהיא מזקקת בחקיקה שני יישובים ספציפיים או שני אזורים ספציפיים.

איתן גינזבורג: נראה לי יותר נכון לאפשר לה שיקול דעת רחב יותר בקביעה בקבינט הקורונה, בוועדת שרים אחרת, איזה אזור ייפתח, אבל כמובן שלאור התעקשות הממשלה אני אומר שהאויב של הטוב הוא הטוב מאוד, ובמקרה כזה אני מעדיף להיות חכם ולא צודק וללכת עם הממשלה בהקשר הזה.

איתן גינזבורג: אם הממשלה תסכים שעדיין הכוח יהיה בידה, ועדיין הם יחליטו מה ייפתח ומה לא, באיזה שלבים, כמו שאנחנו רואים שהם עושים עד עכשיו בעמידה על אף הלחצים, זה נראה לי יותר נכון גם מבחינה משפטית, גם מבחינה חוקתית וגם מבחינת העניין.

איתן גינזבורג: בצורה כזאת לא יצטרכו לחזור בכל שנייה לכנסת ולחוקק חוק ספציפי לטבריה, לעפולה ולנצרת.

איתן גינזבורג: אני רק רוצה להגיד, וצריך להגיד את זה: לא דין אילת וים המלח כדין שאר המקומות בארץ.

איתן גינזבורג: מי שמגיע לאילת ולים המלח לא הולך ומסתובב במקומות אחרים.

איתן גינזבורג: מי שמגיע לאזור של עין גב או טבריה, הוא נמצא באזור ירוק, אבל יוצא משם לאטרקציות ברמת הגולן ובמקומות אחרים, וכבר אין עליו שליטה, וגם אם הוא נפגש עם חולה קורונה באזור אחר שהוא מטייל בו וחוזר לעיר טבריה או לאזור הירוק, לא נאתר אותו בבדיקת קורונה בתקופה הזאת, ביום הזה, או בשעות שהוא יצא.

איתן גינזבורג: לכן צריך להתייחס לאילת ולים המלח כמקרים ספציפיים, ולא דינם כירושלים או טבריה.

איתן גינזבורג: תודה, אדוני.

קארין אלהרר: אדוני היושב-ראש, בעניין של האטרקציות אני מבינה שרוצים להשאיר את זה לשיקול דעת של הממשלה.

קארין אלהרר: אני חייבת להודות ממה שראינו, שאני לא בטוחה עד כמה שיקול הדעת של הממשלה תואם את הצרכים של העסקים.

קארין אלהרר: המסעדות באמת גוועות למוות.

קארין אלהרר: אם כבר סגרנו את המקום, בודדנו אותו מבחינת תחלואה, אנחנו בודקים מי מגיע לשם, אם יש לו או אין לו קורונה, אנחנו מייצרים את הבידוד גם המשפטי וגם הבריאותי, אז מה הבעיה לפתוח את האטרקציות?

קארין אלהרר: מי יענה?

קריאה: אני מוכן לענות.

יעקב אשר: חברים, דקה.

יעקב אשר: אני חושב שצריך לשמוע את חברי הכנסת, אני רוצה גם לכבד את ראשי הרשויות, אז נעשה דילוגים.

יעקב אשר: יואב, אתה תדבר עכשיו ואחר כך ראש עיריית אילת, עוד חבר כנסת וראש עיר נוסף, נשמע גם את ראש עיריית טבריה שנמצא איתנו, ראש המועצה האזורית ים המלח, ובזום נמצא גם ראש עיריית מטולה וראש מועצת חבל אילות.

יעקב אשר: בבקשה, יואב.

יואב סגלוביץ': יש לי הרבה מה להגיד איך זה יעבוד בפועל, אבל את זה אני אשאיר לסעיפים עצמם.

יואב סגלוביץ': אני רוצה לעבור רגע לשיח של זכויות, שזה המוקד של הוועדה הזאת.

יואב סגלוביץ': בפועל, הצעת החוק עכשיו מגבילה את יכולת התנועה של תושבי העיר אילת, על מנת שנוכל לפתוח את המלונות.

יואב סגלוביץ': זה האיזון.

יואב סגלוביץ': האיזון הזה הוא איזון לא הגיוני בנקודת הזמן הזאת.

יואב סגלוביץ': ולכן אני אומר גם לשרה, אם הכול בפנים מבוקר ומנוטר, ונעשה את זה בצורה הכי טובה שרק אפשר באמצעים שיש, זה אומר שאילת ומלונות ים המלח זה האזור היחיד בארץ שיש פיקוח כמעט אחד לאחד על כל מה שקורה שם, זה אומר שבשיח הזכויות אנחנו ממשיכים לפגוע בצורה דרמטית בחופש העיסוק בזמן שאנחנו פוגעים בשתי זכויות אחרות.

יואב סגלוביץ': ולכן אני אומר שבשיח הזכויות הזה יש פה הפרת איזון טוטלית.

יואב סגלוביץ': היום, אם אני תושב העיר אילת, או תושב חבל אילות, אני צריך לעשות בדיקה, אני לא יכול להיכנס באופן שגרתי, מה שאני עושה עכשיו – עכשיו אני עושה את זה – על מנת לפתוח בתי מלון.

יואב סגלוביץ': אני לא מדבר על השוויון הפנימי, שמה שקורה הוא פגיעה עמוקה בערך השוויון שבין המסעדה שנמצאת במלון לבין המסעדה שנמצאת מטר ליד.

יואב סגלוביץ': אני מעדיף לשים את זה בשיח הזכויות כרגע ולא בשיח הפרקטי.

יואב סגלוביץ': בשיח הפרקטי נטפל אחר כך, אבל אם השיח הפרקטי הוא מקצועי וטוב, שיח הזכויות נפגע בהחלטה.

יואב סגלוביץ': ואני אומר במפגיע, זאת דעתי.

יעקב אשר: של התושבים עצמם?

יואב סגלוביץ': אין הבדל בין המסעדה שנמצאת בתוך המלון למסעדה אחרת, לא מבחינת יכולת הדבקה ולא בשום דבר אחר.

אורית פרקש הכהן: אבל השיח הוא בריאותי, ואותו שכחת.

יואב סגלוביץ': אני רק אשלים את המשפט.

יואב סגלוביץ': בשיח הזכויות הזה אנחנו פוגעים בזכויות של אנשים בעיר אילת.

יואב סגלוביץ': כן, אנחנו מאפשרים זכויות אחרות.

יואב סגלוביץ': אם היה מצב שאין ניטור של 100% או כמעט 100%, מה ההבדל בין בן אדם שנוסע לאילת היום שנפגע לעומת בן אדם שנוסע לרודוס?

יואב סגלוביץ': כשהוא חוזר לרודוס הוא במקום אחר, היא לא נחשבת אדומה, הוא לא נכנס לבידוד, הוא לא עושה שום דבר, הוא מסתובב בכל מקום שהוא רוצה, וזה לא מנוטר כמו ההצעה פה, שהיא הצעה מצוינת.

יואב סגלוביץ': עוד פעם, אני מברך על ההצעה.

יואב קיש: לא הבנתי.

יואב קיש: זה בדיוק כמו שהוא נוסע לרודוס.

יואב סגלוביץ': לא.

יואב סגלוביץ': זה לא בדיוק כמו מי שנוסע לרודוס, כי מי שנוסע לרודוס הולך לכל מקום שהוא רוצה, לפי מה שקורה ברודוס או באי אחר ביוון, לכל מסעדה שהוא רוצה, לא רק במסעדה במלון.

יואב קיש: אם המסעדות ברודוס יהיו סגורות, הן יהיו סגורות.

יואב קיש: זו החלטה של רודוס.

יואב סגלוביץ': יואב, תן לי להשלים את המשפט.

יואב סגלוביץ': בשיח הזכויות, וזה המקום של הוועדה הזאת, הצעת החוק הזאת מפלה.

יואב סגלוביץ': עזבו בין מקומות אחרים, בתוך העיר אילת, בין בעל המסעדה באילת לבין המסעדה במלון.

יואב סגלוביץ': זה לא מאוזן, זה לא מידתי.

יואב סגלוביץ': כשעושים החרגה מן הסוג הזה, אם עושים אותה ואומרים שאפשר לעמוד בה, אילת צריכה להיפתח, נקודה.

יעקב אשר: ראש עיריית אילת.

יואב קיש: אני רק אענה לו.

יעקב אשר: לא, יואב.

יואב קיש: אני אצא ואחזור.

יעקב אשר: אז תחזור ותענה.

יעקב אשר: יש פה עוד חברי כנסת שיהיו להם שאלות.

יואב קיש: רציתי להתייחס עכשיו, אני אתייחס כשאני אחזור.

יעקב אשר: מאה אחוז.

יעקב אשר: ראש עיריית אילת, בבקשה.

מאיר יצחק הלוי: אדוני היושב-ראש, חבריי חברי הכנסת, אני רוצה רגע להחזיר את כולנו ליסודות שעליהם מושתת החוק, שאנחנו הובלנו לחקיקתו, ביחד כמובן עם השרים הרלוונטיים.

מאיר יצחק הלוי: מדובר בתשתית שהיא תשתית חברתית, קהילתית, נפשית, בתוך העיר אילת.

מאיר יצחק הלוי: אני מצטער צער גדול מאוד שמנסים לייצר נקודת השוואה בין העיר אילת לערים אחרות, כי אין בסיס להשוואה.

מאיר יצחק הלוי: שבעה סימני קריאה.

מאיר יצחק הלוי: גברתי השרה, נכון להיום יש 80% אבטלה בעיר אילת.

מאיר יצחק הלוי: חשוב שנבין, זה לא קורה יום אחד, זה לא קורה יומיים, זה קורה כבר מאז חודש מרץ, עם שתי מובלעות, נגדיר אותן "איי תעסוקה שהיו בחודשי יולי-אוגוסט".

מאיר יצחק הלוי: אנחנו מדברים היום על אוכלוסייה שמונה 65,000 תושבים, 19,000 בתי אב, שב-80% מהבתים הללו יושבים אנשים מובטלים שלא קיבלו שכר, שאין להם אופק, שהשכר שלהם הוא מהנמוכים ביותר במדינת ישראל, ובתוך הבתים הללו, אדוני היושב-ראש, יותר מ-30%, שני בני הזוג אינם עובדים.

מאיר יצחק הלוי: אם תמצאו עיר כזאת במדינת ישראל, אני יורד מהדיון הזה והולך למחוז חפצי.

מאיר יצחק הלוי: אין עיר כזאת, אדוני.

מאיר יצחק הלוי: אתה יודע מה זה דמוגרפיה, אתה ניהלת עיר מאותגרת דמוגרפית ואתה יודע בדיוק על מה אני מדבר.

מאיר יצחק הלוי: חשוב לי להבהיר את זה, ותפסיקו לדבר פה בעניינים טכניים, כי הנושא הוא לא טכני, זה נושא של אנשים, אנשים שרעבים ללחם.

מאיר יצחק הלוי: זה המצב היום באילת.

מאיר יצחק הלוי: תתחילו להוציא את הסעיפים הרלוונטיים כדי לייצר לאנשים האלה חיים.

מאיר יצחק הלוי: זה המצב היום.

מאיר יצחק הלוי: אני מתמודד עם חלוקת מזון, לא עם סעיפים בחוקה, ואני לא מצליח להבין מה שקורה פה.

מאיר יצחק הלוי: 80% מהתושבים, מהמפרנסים, אינם עובדים חודשים.

מאיר יצחק הלוי: זה לא אנשים שהם מהנדסי תוכנה, זה לא אנשים שיש להם כסף - - - בפק"מים, זה אנשים שמקבלים 6,000 ו-7,000 שקל משכורת לחודש.

מאיר יצחק הלוי: זה המצב של עיר שלמה בישראל.

מאיר יצחק הלוי: אם יש עוד עיר כזאת, תביאו אותה לשולחן, אני רוצה לדבר עליה.

מאיר יצחק הלוי: זה פשוט לא הגיוני.

מאיר יצחק הלוי: דרך אגב, יש היום בעיר אילת עשרה מאומתים בלבד.

מאיר יצחק הלוי: עיר עם 65,000 תושבים.

מאיר יצחק הלוי: למה זה קורה?

מאיר יצחק הלוי: כי יש כאן עיר רצינית, שיודעת להתנהל.

מאיר יצחק הלוי: עשרה מאומתים בלבד.

מאיר יצחק הלוי: מה ביקשתי?

מאיר יצחק הלוי: תפתחו את העיר ותכניסו אליה רק אנשים בריאים.

מאיר יצחק הלוי: זה כל מה שאנחנו מבקשים.

מאיר יצחק הלוי: תנו לאנשים האלה אופק.

מאיר יצחק הלוי: ואני מצטער, ואני אומר לך, גברתי, ואני אומר לכולם: לא הגיוני כשאתה מכניס אנשים בריאים, שאתה אומר למסעדה של המלון "תפתחי" ולמסעדה ליד המלון "אל תפתחי".

מאיר יצחק הלוי: איזה היגיון יש בזה?

מאיר יצחק הלוי: מישהו שיסביר לי.

מאיר יצחק הלוי: האם כדי שאותו תושב, שכבר לא עובד חצי שנה, יסתכל בעיניים כלות, בוכיות וכועסות ויגיד: למה המלונאים פותחים ואצלי לא?

מאיר יצחק הלוי: תגידו, זה נשמע לכם הגיוני?

מאיר יצחק הלוי: אני לא מצליח להבין את זה.

מאיר יצחק הלוי: אנחנו עוסקים פה בדיני נפשות, זה לא דיונים טכניים.

מאיר יצחק הלוי: תתחילו להבין.

מאיר יצחק הלוי: אני מתעסק, אדוני היושב-ראש, בחלוקת מזון לתושבים שלי, כל יום.

מאיר יצחק הלוי: תתחילו לשים פה את הממד האנושי על סדר-היום.

מאיר יצחק הלוי: זה לא הגיוני.

מאיר יצחק הלוי: אנחנו בגידול של יותר מ-40% בתיקי רווחה ממה שאנחנו יודעים.

מאיר יצחק הלוי: ואני לא יודע מה יש לנו עוד מאחורי הדלתות שייפתחו, עוד איזה פוטנציאל של מטופלי רווחה.

מאיר יצחק הלוי: זו העיר שאנחנו רוצים?

מאיר יצחק הלוי: עיר של איציק שמולי או עיר שהכניסה מיליארדי שקלים לקופת מדינת ישראל?

מאיר יצחק הלוי: תתחילו לקבל אומץ ולקבל החלטות אמיצות.

מאיר יצחק הלוי: ההצעה שלנו בראש ובראשונה באה לדאוג לשלומם של תושבי העיר אילת, אל תיקחו פטרונות על זה.

מאיר יצחק הלוי: אף אחד מהאנשים שיושבים פה לא רוצה את בריאותם של התושבים יותר ממני, אז אל תיקחו פטרונות על זה.

מאיר יצחק הלוי: העובדה שנמצאים עשרה תושבים מאומתים זה כתוצאה מפעולות שעשינו, זה לא קרה סתם, אז תנו לי אחריות לנהל את העיר, אני מנהל אותה מצוין, ואל תהיו בעלי הבית שלנו, תאפשרו לנו לחיות.

יעקב אשר: לכן מה אתה מבקש?

מאיר יצחק הלוי: ולכן אני אומר שצריך לאשר את החוק, לאפשר לאנשים שרוצים להיכנס על ידי בדיקות PCR להיכנס, כשהם מוכיחים את בדיקתם.

מאיר יצחק הלוי: בנינו עם בצלאל טרייבר, עם סגן ממלא מקום ראש העיר, תוכנית מצוינת.

מאיר יצחק הלוי: כל מי שנכנס לכביש 90, יהיו שם חמישה שרוולים, שרוול אחד לחד-יומיים – אם אין בדיקות זמניות, אז נניח להם להיכנס.

מאיר יצחק הלוי: זה דרך אגב אמר פרופ' גרוטו, לא אני, בדיון שהיה אצלכם פה – הכניסה השנייה תהיה למי שמגיע משדה התעופה רמון, ושלוש כניסות לכל מי שמוכיח את ה-PCR, יש כביש 12, שתי כניסות יהיו שם, הכול מסודר, הכול מאומת.

מאיר יצחק הלוי: אל תסבכו את מה שלא מסובך, ותאפשרו לנו לחיות.

מאיר יצחק הלוי: העיר הזאת מתרסקת.

מאיר יצחק הלוי: מתרסקת.

יעקב אשר: אתה מסתכל אליי.

יעקב אשר: מה שאתה קורא כרגע זה לא בדיוק הצעת החוק המונחת לפנינו.

אורית פרקש הכהן: הוא רק מתווכח על האטרקציות.

מאיר יצחק הלוי: אני אגיד לכל מי ששומע פה, ביולי-אוגוסט אירחנו מעל 700,000 איש.

מאיר יצחק הלוי: בכל נקודת זמן אירחנו פי שישה-שבעה ממספר התושבים.

מאיר יצחק הלוי: היינו עיר ירוקה גם ביולי-אוגוסט, ידענו לטפל.

מאיר יצחק הלוי: נכון שהיו כל מיני אנשים שהתנהגו בצורה חסרת אחריות, אבל כשאתה בוחן את הסך-הכול ואת ההתנהלות של העיר אילת מאז הצונאמי שפקד אותנו, שאנחנו עדיין לא מתאוששים ממנו ועד היום, אתה מגלה פה עיר שידעה להתנהל בצורה ראויה ביותר.

מאיר יצחק הלוי: תנו לנו לנהל את העיר.

מאיר יצחק הלוי: תנו לי לתת לתושבים יכולת להתפרנס, זה מה שאנחנו מבקשים, ולא להגיד: אנחנו נשאיר פה מובלעת של בתי מלון.

מאיר יצחק הלוי: אתם יודעים מה זה יעשה בתוך העיר?

מאיר יצחק הלוי: גברתי השרה, יש נתק קשה בין התושב לבין המלונאי, אל תחדדו אותו יותר ממה שהוא מחודד.

מאיר יצחק הלוי: לא צריך.

מאיר יצחק הלוי: צריך לחבר.

מאיר יצחק הלוי: מה שאני מציע, אדוני היושב-ראש, אני מציע שתאשרו את החוק, תאפשרו את פתיחת המסעדות גם פה ואטרקציות, ומי שייכנס לאילת, ייכנס רק כשהוא בריא, נקודה.

מאיר יצחק הלוי: זה מה שאנחנו מבקשים.

יעקב אשר: תודה רבה, אדוני ראש העיר.

יעקב אשר: קודם כול, כולנו – אני חושב שאין ויכוח עם מישהו מיושבי השולחן הזה – ואתה יודע ומכיר, ומי כמוך יודע גם כמה נאבקנו כאן בחדרים אחרים על טובתה של העיר אילת והחשיבות שלה, גם בנושא שדה דב ואחרים.

מאיר יצחק הלוי: אנחנו מבכים אותו עד היום, שהוא עומד בשיממונו כבר שנתיים ולא נבנה שם צריף אחד אפילו, מאז שהוא הוקם.

יעקב אשר: אצלך במועצה, כשאתה מדבר - - -

מאיר יצחק הלוי: צריף אחד לא נבנה שם.

יעקב אשר: כבוד ראש העיר, ידידי ועמיתי, כמובן שאנחנו רואים חשיבות גדולה במציאת הפתרונות לנקודה הזאת, ואני חושב שמה שאמרת, קודם כול, כולנו התרגשנו איתך ביחד בעניין הזה, כי זו שאלה של חיים, וכל אחד מבין ממה העיר הזאת מורכבת, אבל ביקשתי שתתייחס לנקודות עצמן, כי יש פה דברים שהם כרגע לא תואמים - - -

מאיר יצחק הלוי: אדוני היושב-ראש, הנקודות מצוינות במסמך.

יעקב אשר: כן.

יעקב אשר: ראינו.

מאיר יצחק הלוי: אני חושב שסעיפים 1 ו-2 הם סעיפים מאוד מאוד הגיוניים במסמך שלנו.

מאיר יצחק הלוי: אחד שאומר מה יקרה בארץ עם עיר ירוקה.

מאיר יצחק הלוי: זה בדיוק ליבת החוק.

מאיר יצחק הלוי: אם העיר ירוקה, תאפשרו לנו להכניס ובצורה מבוקרת.

מאיר יצחק הלוי: והסעיף השני, תפתחו את כל מה שאנחנו מגדירים "המעטפת התיירותית", כמובן על פי ההגבלות, והתקנות והקווים הסגולים, ותהפכו את הסגול להרבה יותר סגול ממה שהוא, אין לנו שום בעיה, אבל תנו לאנשים יכולת להתפרנס, להחזיר לעצמם את הכבוד שנלקח מהם לפני חצי שנה.

יעקב אשר: תודה רבה.

יעקב אשר: חברת הכנסת איילת שקד, ולאחר מכן מוני מעתוק, ראש הוועדה הקרואה בטבריה.

איילת שקד: תודה רבה, אדוני היושב-ראש.

איילת שקד: שרת התיירות, קודם כול, תודה רבה על הדחיפה שלך.

איילת שקד: זה חוק שהוא חשוב, ואני חושבת שחשוב לחוקק אותו מהר.

איילת שקד: אני מבקשת ממך, יושב-ראש הוועדה, לעשות מאמץ ולגמור אותו היום.

איילת שקד: אם לא נגמור היום, זה ייגרר עוד שבוע, ואז כבר אין טעם, יישאר אולי שבוע.

איילת שקד: ומה שמדכא אותי שאני חושבת שהחוק הזה אולי ישרת אותנו בסגר השלישי אם הממשלה הזאת תישאר.

איילת שקד: ולכן אני מבקשת, אם אפשר, אני חושבת שכל חברי הכנסת פה יירתמו - - -

יעקב אשר: אם הממשלה לא תישאר, גם יהיה סגר.

איילת שקד: אם תהיה ממשלה אחרת, לא בטוח.

איילת שקד: אני חושבת שכל חברי הוועדה יירתמו פה לגמור את החוק היום ולהעלות אותו בלילה לקריאה שנייה ושלישית.

איילת שקד: אם זה ייגרר לשבוע הבא, בין כה כבר בעוד שבועיים וחצי נפתחים כל בתי המלון, ועד שיזוזו - - -

אורית פרקש הכהן: זה נכון מאוד.

אורית פרקש הכהן: זה ממש חשוב מה שאת אומרת.

אורית פרקש הכהן: תודה.

יעקב אשר: נעשה את ההשתדלות שלנו בעניין.

איילת שקד: בואו נעשה השתדלות לנסות להעביר את זה היום בקריאה השנייה והשלישית.

איילת שקד: אני מצטרפת לדבריו של ראש העיר, לכל מה שהוא אמר.

איילת שקד: העיר אילת היום היא עיר גוססת, עם אחוזי אבטלה שאין בשום עיר אחרת.

איילת שקד: עיר ירוקה עם שמונה מאומתים מתוך עשרות אלפי תושבים.

איילת שקד: זה בלתי מתקבל על הדעת מה שהממשלה עושה לעיר הזאת.

איילת שקד: אני חושבת שזה שהמסחר, החנויות סגורות, זה שלא רוצים לפתוח את המסעדות, זה היסטריה שלא במקום.

איילת שקד: אני יודעת ששרת התיירות עושה מאמץ, אני מבקשת פה גם מסגן שר הבריאות:

איילת שקד: תחשבו כשמכריזים על אזור כאי ירוק גם לפתוח את המסעדות והאטרקציות.

איילת שקד: אם כל מי שנכנס אליו נבדק, אין סיבה שהעסקים האלה לא יפעלו.

איילת שקד: אני חושבת בהחלט שנכון לתת לממשלה את הסמכות להכריז גם על אזורים אחרים כאזורים ירוקים.

איילת שקד: העיר טבריה היא דוגמה טובה גם לעיר שנמצאת במצוקה מאוד מאוד מאוד קשה.

איילת שקד: שם יותר מורכב מבחינת דרכי הגישה לנטר כל מי שנכנס, אבל שוב, אני מסתכלת על החוק הזה לצערי כחוק ארוך טווח, לאו דווקא לשבועיים הקרובים, ולכן צריך לתת לממשלה מרחב, ככל שניתן סמכות חוקית - - -

יעקב אשר: אבל היא לא מבקשת את זה.

יעקב אשר: זו הבעיה.

איילת שקד: אז בואו ניתן לה.

יעקב אשר: אז צריך להסביר לה למה היא צריכה את זה.

איילת שקד: יעקב, בשביל זה יש כנסת.

יעקב אשר: בדיוק.

יעקב אשר: ובשביל זה צריך גם זמן לדיון.

איילת שקד: יש פה את שרת התיירות - - -

יעקב אשר: איילת, אני רק מבקש דבר אחד.

יעקב אשר: אני כבר בעל ניסיון פה.

יעקב אשר: את ה-ל' הורדנו כבר מזמן.

יעקב אשר: תאמיני לי שאני רוצה להגיע לתוצאה הנכונה בעניין הזה, ואנחנו נגיע אליה.

יעקב אשר: מצד אחד את אומרת: בואו נעיף את זה בתוך שעה, מצד שני את באה ואומרת: כל האג'נדה הממשלתית שכרגע בנויה על הצעת החוק הזאת, את מתנגדת לה, ובצדק.

יעקב אשר: זה לא עובד ביחד.

איילת שקד: זה כן, יעקב.

איילת שקד: אנחנו יכולים לשנות את החוק, להוסיף תיקונים לחוק.

יעקב אשר: בסדר גמור, אז צריך לעבוד על זה.

איילת שקד: יש פה את שרת התיירות, אני בטוחה שהיא תתמוך בזה, אפשר לעשות את זה, ואפשר לעשות את זה היום.

איילת שקד: אני לא רואה מניעה.

יעקב אשר: איילת, אלה דברים מלמעלה.

איילת שקד: לא דברים מלמעלה.

איילת שקד: אדוני יושב-ראש הוועדה, יש לי ניסיון גם ברשות המבצעת וגם ברשות המחוקקת - -

יעקב אשר: אני יודע.

איילת שקד: - - אפשר לעשות את השינוי הזה אם כולם רוצים.

יעקב אשר: נכון, וזה מה שאנחנו רוצים לעשות.

איילת שקד: אין כאן עניין של קואליציה-אופוזיציה, כולם מסכימים על זה.

יעקב אשר: אנחנו רוצים לעשות, אבל יש גם ממשלה.

איילת שקד: גם ראש הממשלה אמר לי בשנת 2006: Just do it.

יעקב אשר: אני לא רוצה להגיד לך מה קרה אחר כך.

איילת שקד: Just do it.

יעקב אשר: אני רק תיקנתי.

יעקב אשר: אפשר לקחת את ההצעה כמו שהיא, להרים ידיים וללכת, זה בסדר.

יעקב אשר: אנחנו לא שם.

יעקב אשר: אנחנו רוצים להבין אותה.

יעקב אשר: יש טענות על הדברים האלה.

יעקב אשר: יש נקודות שעוררנו.

קארין אלהרר: הנקודה ברורה, יאללה.

יעקב אשר: יש נקודה שקארין עוררה לגבי החנויות וכו', אבל יש גם דבר אחד שאני מסכים איתו, שבסופו של יום האויב של הטוב הוא הטוב ביותר, וצריך לדעת לעשות את האיזון - -

קארין אלהרר: אז בואו נתקדם לכיוון הטוב ביותר.

יעקב אשר: - - ולהתקדם, ותודה לכולם על הרוח הגבית.

יעקב אשר: ראש עיריית טבריה, בבקשה.

אורית פרקש הכהן: יושב-ראש הוועדה, אני מתנצלת, אני צריכה לנסות.

אורית פרקש הכהן: יש כאן כמובן כל אנשי המקצוע.

יעקב אשר: רק את ראש עיריית טבריה תשמעי אולי?

שמעון מעתוק: אורית, אני אהיה קצר.

יעקב אשר: הוא לקוח שלך.

שמעון מעתוק: דקה אני מדבר.

יעקב אשר: קח את הזמן שלך.

אורית פרקש הכהן: גם דיברנו.

יעקב אשר: בבקשה, מוני מעתוק, ראש הוועדה הקרואה בעיריית טבריה.

שמעון מעתוק: קודם כול, תודה, אני אתחיל בזה שאני כמובן לא מתחרה עם שום עיר אחרת למי יותר קשה.

שמעון מעתוק: אני מצטרף לכל הדברים שאמר ראש עיריית אילת ולצורך לעזור לעיר אילת.

שמעון מעתוק: עשרה חודשים אני נמצא בטבריה כיושב-ראש הוועדה הממונה.

שמעון מעתוק: כשנכנסתי לא הבנתי כמה הפערים עצומים בעיר הזאת בכל התחומים, החל בהשקעה בתשתיות, בהיבטים הכי בסיסיים שיכולים להיות, אל מול מה שהושקע בערים אחרות, כולל בעיר אילת בשנים האחרונות ובמקומות אחרים, מה שלא קרה בטבריה מסיבות שונות.

שמעון מעתוק: אני אגיד כמה דברים שחשוב לדעת.

שמעון מעתוק: האחד, העיר טבריה ירוקה לחלוטין היום.

שמעון מעתוק: אני חושב שהיא ואילת הראשונות במדדים בהקשר הזה נכון להיום.

שמעון מעתוק: אנחנו עושים עבודה מאוד מאוד משמעותית בהיבט הזה, ואני מקווה שנישאר ככה גם בחודשים הקרובים, כך שבהיבט הזה אנחנו שם.

שמעון מעתוק: מדובר כרגע על 20 חולים בסך הכול בכל טבריה, והמגמה רק הולכת ויורדת בתקופה האחרונה.

קארין אלהרר: כמה תושבים יש בטבריה?

שמעון מעתוק: 50,000.

שמעון מעתוק: גם אני רואה את הצעת החוק, אני לא מתחרה מי ייפתח ראשון או שני.

שמעון מעתוק: אם אילת תיפתח מחר בבוקר וטבריה בעוד שבוע, אין לי שום בעיה עם זה, אני לא מתחרה עם אף אחד, אבל הצעת החוק צריכה לאפשר לממשלה, כשהמתווה יהיה סגור, גם בטבריה, לקבל החלטה ולפתוח, ולא לפחד לקחת את האחריות ואת האפשרות שהממשלה תוכל לפתוח את זה.

שמעון מעתוק: לא היה שום שיח מעמיק גם על המתווה שאנחנו הצענו מול משרד הבריאות וגם מול משרד התיירות, האם אפשר ואיך ניתן, ויכול להיות שהיו משכנעים אותי שהיה בלתי אפשרי, אבל השיח המעמיק לא היה עד לרגע זה, יכול להיות שבמקומות אחרים גם לא היה.

שמעון מעתוק: אני חושב שזה פער משמעותי וחייבים להיכנס אליו.

שמעון מעתוק: כשהצעת החוק תאושר ותאפשר לפתוח איים ירוקים גם במקומות אחרים, אפשר יהיה לנהל את השיח הזה, אבל אם זה לא יוגדר, חבל על הזמן שנאבד, והזמן הוא יקר.

שמעון מעתוק: אני רוצה להגיד לכולם שגם בטבריה כואב לי הלב, המצב הסוציו-אקונומי הוא 4 ו-5,000 משפחות מתוך 15,000 מוכרות לרווחה.

שמעון מעתוק: השכר הממוצע הוא שכר מינימום.

שמעון מעתוק: זו המציאות בטבריה נכון להיום, 2020.

שמעון מעתוק: אנחנו מדברים על כ-40% אחוזי אבטלה, כולל עצמאים, ואני לא מדבר על אלה שעובדים בטבריה, אבל לא נספרים אצלי.

שמעון מעתוק: זו המציאות.

שמעון מעתוק: נתון נוסף שחשוב להבין שבניגוד לעיר אילת, שגם חיה באופן משמעותי על תיירות פנים, אנחנו חיים על תיירות חוץ.

שמעון מעתוק: 80%.

שמעון מעתוק: ברוב מוחלט מהמלונות 80% זה תיירות חוץ.

שמעון מעתוק: היא הפסיקה ראשונה ותחזור אחרונה.

שמעון מעתוק: זו המשמעות.

שמעון מעתוק: 58% מכלל הלינות בעיר זה תיירות חוץ.

שמעון מעתוק: זה דרמה בסדר גודל מאוד מאוד גדול, שאני לא יודע להתמודד איתה.

שמעון מעתוק: מחר בבוקר האנשים סובלים, גם לא נעים, האנשים שעוסקים בתיירות.

שמעון מעתוק: זו המציאות בטבריה.

שמעון מעתוק: אנחנו חייבים לאפשר לעצמנו בהצעת חוק כזאת להסתכל לטווח ארוך, ולאפשר החלטה שיכולה לחול גם במקומות אחרים, כולל בטבריה.

שמעון מעתוק: לצערי אני לא אופטימי שגם אם תעבור הצעת החוק, יצליחו ליישם אותה, היא מורכבת מאוד.

שמעון מעתוק: אני לא יודע.

שמעון מעתוק: אני לא אופטימי.

שמעון מעתוק: אבל ככל שנצליח ליישם הצעת חוק כזאת, נכון לאפשר גם במקומות אחרים.

שמעון מעתוק: גם ככה זה ייקח זמן לבצע את זה אופרטיבית, ואסור לבזבז זמן יקר לאחר מכן על הצעת חוק נוספת למקומות אחרים, ככל שיידרש.

שמעון מעתוק: זה מה שיש לי לומר.

שמעון מעתוק: טבריה סובלת, אני אולי פחות מדבר בפתוס ממאיר יצחק הלוי, אבל אני אומר לכם - - -

מאיר יצחק הלוי: איזה פתוס?

מאיר יצחק הלוי: זה מהלב שלי.

שמעון מעתוק: מהלב לחלוטין, חס וחלילה בציניות.

שמעון מעתוק: אני אומר לכם באחריות מלאה: אנשי התיירות בטבריה וכל האנשים שגרים בטבריה, וגם כנראה במקומות אחרים, כמו נצרת וירושלים, סובלים קשות.

שמעון מעתוק: בטבריה זה עוד יותר דרמטי, ונכון שהצעת חוק כזאת, אם כבר עובדים עליה ומעבירים אותה, תהיה כזאת שמאפשרת לקבל החלטה בבוא הזמן ובעת הנכונה גם במקומות אחרים, קל וחומר בטבריה.

שמעון מעתוק: תודה רבה.

יעקב אשר: תודה רבה.

יעקב אשר: גברתי השרה, תודה רבה.

אורית פרקש הכהן: תודה.

אורית פרקש הכהן: תודה לכם.

אורית פרקש הכהן: אני מצטרפת למה שאמרה חברת הכנסת שקד, לממד הזמן יש פה חשיבות קריטית.

אורית פרקש הכהן: אני חושבת שלא הדגשתי את זה מספיק בדברים שלי.

אורית פרקש הכהן: היא לגמרי קלעה בנושא הזה.

יעקב אשר: לגבי הנקודה שגם העלתה חברת הכנסת שקד, אבל גם עלתה עכשיו בדבריו של ראש העיר, אני חושב שזה נראה די הגיוני.

יעקב אשר: אני לא אוהב לגרום לדבר לא לבוא בשביל הדבר הזה.

יעקב אשר: זאת אומרת, אף אחד לא בא לבקש כרגע לכתוב עיר מסוימת או משהו, אבל לשמור את האפשרות לעשות את זה, כדי לא להגיע לחקיקה נוספת.

יעקב אשר: אני חושב שאתם צריכים לעשות שיעורי בית בעניין הזה.

אורית פרקש הכהן: דיברתי בכנות מאוד גדולה.

יעקב אשר: אני יודע.

יעקב אשר: הבנתי אותך.

אורית פרקש הכהן: זאת הייתה הדרישה של משרד הבריאות.

אורית פרקש הכהן: וגם הוספתי ואמרתי בכנות שעכשיו, כשאני רואה את הלחץ על הדבר הזה, מצד שני אני מכבדת ומבינה את עמדת משרד הבריאות.

אורית פרקש הכהן: וכשהייתי צריכה להחליט אם לעשות או לא לעשות, אני חושבת שיותר חשוב להתקדם כרגע.

קארין אלהרר: צריך להשאיר פתח.

יעקב אשר: סליחה.

יעקב אשר: אם היינו באים ואומרים: תקשיבו, אם לא מופיעה היום המילה "טבריה" או "ראש פינה", אנחנו לא מזיזים את אילת, זה משהו אחר.

יעקב אשר: זה כבר צורה אחרת שלא מקובלת ולא צריכה להיות.

יעקב אשר: ואנחנו לא רוצים לדחות את התהליך של אילת ולא של ים המלח, אבל שמענו כאן מראש העיר, שלא ישבו איתו לישיבת בדיקה ובחינה אמיתית לראות אם הוא יכול להיות בעניין הזה או לא.

יעקב אשר: אנחנו אומרים: לא נעכב את זה, חלילה, נרוץ עם מה שצריך לרוץ, אבל במקביל הממשלה תשמור לעצמה את האפשרות, כדי לא לבוא לחקיקה נוספת ואז שיסבירו לי שאפשר לחוקק בתוך חצי שעה, והלחץ צריך להיות עלינו.

יעקב אשר: אני אומר הפוך: הממשלה צריכה לבוא ולהגיד שאם יהיו דברים באותם קריטריונים, הממשלה תהיה רשאית להחליט עליהם.

יעקב אשר: למה לא?

יעקב אשר: כמו אגב בהצעת החוק הפרטית, שהוביל אותה ידידנו, איתן גינזבורג.

איתן גינזבורג: אפשר לעשות אולי איזה מהלך - - -

אורית פרקש הכהן: אני מציעה שהדבר הזה יידון פה עם נציגי משרד הבריאות, עם יואב כשהוא יחזור.

אורית פרקש הכהן: ברשותך, אני מאוד מאוד מעריכה, גם את הדיון.

אורית פרקש הכהן: אני מבקשת שייעשה כמה שיותר מאמץ לסיים עם זה.

יעקב אשר: תודה רבה.

איתן גינזבורג: אפשר לעשות מהלך, אם תרצו לחשוב על זה – אני עוד לא מבושל בעצמי, אני פשוט חושב בקול רם – להתקדם עם הצעת החוק הממשלתית כי זה בהול, ואת הפרטית לא להצמיד, אלא להעביר בקריאה ראשונה ולנסות לעבוד על משהו טיפה יותר רחב בהסכמת הממשלה.

איתן גינזבורג: אני רק זורק פה הצעה.

שלמה קרעי: אפשר לפצל את הצעת החוק.

קארין אלהרר: למה לא להוסיף סעיף שהממשלה תוכל לשקול על פי קריטריונים להוסיף דרך ההצעה הזאת?

איתן גינזבורג: כי משרד הבריאות לא יסכים.

איתן גינזבורג: זאת הייתה ההצעה המקורית.

קארין אלהרר: למה לא?

איתן גינזבורג: כי זה מה שהם החליטו.

יעקב אשר: קארין, קודם כול, אני מודה לך על הדבר היצירתי שאמרת עכשיו...

יעקב אשר: על זה בדיוק אנחנו מדברים.

יעקב אשר: אני רוצה, וזה מה שעולה גם מהדברים שלה, גם מהדברים של חברת הכנסת שקד, גם מאחרים, גם בהיגיון, גם בהכנה שעשיתי לעצמי עם הצוות וראינו את זה, אני לא רואה שום סיבה, שום סיבה בעולם אם יש קריטריונים.

קארין אלהרר: כן, זה אפילו לא קביעה.

יעקב אשר: בסדר.

יעקב אשר: אנחנו נדבר על זה.

יעקב אשר: אנחנו נתקדם בדיון ונדבר על זה.

יעקב אשר: עכשיו שלמה קרעי.

קארין אלהרר: יעקב, צריך שיהיה ברור, הכנסת קובעת, לא הממשלה.

יעקב אשר: אוקיי.

יעקב אשר: תודה.

יעקב אשר: את יודעת מה הממשלה אוהבת לעשות עם דברים כאלה.

קארין אלהרר: מה היא אוהבת לעשות?

יעקב אשר: אני אסביר לך אחר כך.

קארין אלהרר: לא.

קארין אלהרר: שלא תאיים עלינו, הממשלה.

קארין אלהרר: שלמה קרעי, לאחר מכן ראש המועצה האזורית תמר, לאחר מכן אוסאמה סעדי, ונמשיך אחר כך הלאה.

שלמה קרעי: תודה, אדוני היושב-ראש, ראשית, אני חושב שהחוק הזה הוא חוק מבורך.

שלמה קרעי: אם אפשר להניע קצת יותר את גלגלי הכלכלה באופן בטוח בריאותית, זה טוב מאוד.

שלמה קרעי: אני רק חושב שהחוק צריך להיות שוויוני, צריך להיות לפי קריטריונים ולא לבחור מקום מסוים ולהגיד שרק אותו אנחנו פותחים, ולכן אני חושב שההצעה והניסוח, אולי של חבר הכנסת גינזבורג, שאומר שכל אזור שהממשלה תחליט, בהתאם לאותם קריטריונים, שהוא אזור ירוק, כמו מטולה, שיש לה כביש גישה אחד והיא מוקפת בגדר מכל צדדיה - -

יעקב אשר: נשמע תיכף את ראש העיר שם.

שלמה קרעי: - - אני חושב שזה משהו שאנחנו יכולים כאן, בוועדת החוקה, להגיד שזה משהו שכולם מסכימים עליו.

שלמה קרעי: נשמע את עמדת גורמי המקצוע ונקבל החלטה ביחד.

שלמה קרעי: דבר נוסף, לגבי האזורים הירוקים שכבר ייפתחו: אילת, ים המלח, מטולה, או מה שנחליט.

שלמה קרעי: אני חושב שפתיחה של האזורים האלה בלי לאפשר במלונות את האפשרות לכנסים במלון או להופעות במלון, לאותן אטרקציות, זה די פוגע ודי שומט את הקרקע מתחת לכל הרעיון של היציאה לחופשה.

שלמה קרעי: לגבי הבדיקות, הבדיקות הרפואיות, שיש תוקף של 48 שעות.

שלמה קרעי: היום, עד כמה שאני יודע, 48 שעות זה מעט זמן, לא מצליחים לקבל תשובה הרבה פעמים בתוך 48 שעות, אז אולי כדאי להגדיל את זה ל-72 שעות או למשהו כזה, שבאמת אנשים שעשו בדיקה ביום חמישי ורוצים לצאת לחופשה ביום ראשון, הבדיקה שלהם תהיה עדיין בתוקף.

שלמה קרעי: תודה רבה.

יעקב אשר: תודה רבה.

יעקב אשר: ראש מועצת תמר, בבקשה.

ניר ונגר: ראשית, תודה, כבוד יושב-ראש הוועדה, חברות וחברי הוועדה, חברי כנסת, נכבדיי כולם, ראשית, אני מברך על הדיון הזה.

ניר ונגר: אני חושב שזה דיון חשוב.

ניר ונגר: אני מצטרף לידידי מאיר יצחק הלוי, ראש עיריית אילת, אני חושב שצריך לקדם כמה שיותר מהר את ההחלטה, על מנת לאפשר לאילת ולאזור ים המלח, למלונות ולתושבים באזורים האלה להתקדם ולהתפרנס.

ניר ונגר: אני אציג לכם מצגת קצרה איך הדברים הולכים להיראות בשטח, על מנת לפשט את הדברים.

ניר ונגר: כמובן הרקע כולכם מכירים, זה להניע את התיירות, להניע את הפרנסה, את הכלכלה, ובסופו של דבר גם לספק לאזרחי ישראל קצת חופש ונופש ויציאה מתוך העולם הסגור הזה שבו הם נמצאים.

ניר ונגר: אזור ים המלח שאנחנו מדברים עליו נמצא 35 ק"מ דרומית לעין גדי, 25 ק"מ מזרחית לערד.

ניר ונגר: אנחנו מדברים על שני מקבצי מלונות על חוף ים המלח, כ-14 בתי מלון שנמצאים מזרחית לכביש 90, שתי כניסות נפרדות מכביש 90.

ניר ונגר: אנחנו מפרידים את התנועה.

ניר ונגר: בכניסה הצפונית אנחנו מייצרים טרמינל צמוד למתחם, מרחק של כמה מאות מטרים משם, כמו בנתב"ג, כמו בכל טרמינל.

ניר ונגר: יגיעו אנשים, יזדהו עם תעודת זהות ועם אישור שהם נבדקו והם נקיים מקורונה, יצומדו עם צמיד ויופנו לתוך המתחם.

ניר ונגר: בכניסה הדרומית תיעשה כל הכניסה של הספקים ושל העובדים, גם הם ייבדקו, וזאת על מנת ליצור מעבר כמה שיותר מהיר לאורחים, חוויית אירוח חיובית, שלא יצטרכו לעמוד בפקקים מצד אחד, ומצד שני להשאיר את כביש 90, שהוא כביש בחלק הזה לא כמו באילת, שהוא בקצה ואין בעיה, ומי שהגיע לאילת הגיע רק לאילת, פה יש גם תנועה עוברת.

ניר ונגר: הדבר הזה כמובן מתואם עם תחנת ערד, שהיא המשטרה הרלוונטית לאזור שלנו, ויהיה אפשר להמשיך לנוע על הכביש.

ניר ונגר: תנאי הכניסה למתחם: בהתאם להחלטה, אורחים ומבקרים בכניסה הצפונית, עובדים וספקים בכניסה הדרומית.

ניר ונגר: תחבורה ציבורית לא תיכנס למתחם.

ניר ונגר: כל מי שמגיע בתחבורה הציבורית ירד מחוץ למתחם בנקודה מסוימת, ביישוב נווה זוהר, ושם ייבדק גם כן.

ניר ונגר: אם הוא מגיע למתחם ונמצא עם בדיקה ונקי, שטלים שלנו, של הרשות, ייקחו אותו למתחם, ואותו דבר יוציאו מהמתחם, על מנת שתחבורה שנוסעת מאילת לירושלים, עוברת על הציר, לא תכניס אנשים שלא נבדקו, ותהיה לנו שליטה על האנשים.

ניר ונגר: אנחנו נשנע אותם פנימה והחוצה אחרי שהם נבדקו.

ניר ונגר: הכניסה תתאפשר לאחר הצעת תעודת החלמה - - -

יעקב אשר: מה קורה עם אנשים שבאים לחוף הים לצורכי בריאות וכו'?

יעקב אשר: הם באים והולכים.

ניר ונגר: על פי הצעת החוק גם מי שבא לחד-יומי יכול להיכנס לאי הירוק, בהתאם לזה שהוא הראה שהוא נקי מקורונה.

ניר ונגר: זאת אומרת, זה לא רק אורחי המלונות.

ניר ונגר: מי שמתארח במלון ומי שרוצה להיכנס לחוף הים ולצאת.

יעקב אשר: היום אם מגיע מישהו, הוא יכול ללכת לחוף הים.

יעקב אשר: נכון?

ניר ונגר: היום אפשר להגיע.

יעקב אשר: היום אפשר להגיע.

יעקב אשר: מישהו יכול לקחת אוטובוס או רכב פרטי ולהגיע לחוף הים.

ניר ונגר: כמו בתל אביב, כמו בטבריה, כמו בכל מקום בארץ.

יעקב אשר: ברגע שזה ייכנס, אם אדם לא מגיע למלון, הוא לא בא לשבוע אירוח, אלא רוצה להגיע רק לצורך בריאות - - -

ניר ונגר: הוא חייב להיות נקי מקורונה.

ניר ונגר: זה הרעיון של אי ירוק, אחרת איך האורחים של המלון ילכו לים?

ניר ונגר: הם יתערבבו.

יעקב אשר: השאלה כמה זמן מספיק לו הרישוי הזה.

יעקב אשר: זה קצת בעייתי.

ניר ונגר: זה הרעיון של אי ירוק על פי המתווה.

ניר ונגר: הכניסה תתאפשר, כמו שאמרנו, לאחר הצגת התעודה.

ניר ונגר: הואיל וטרם התקבל אישור לבדיקות מיידיות, עובדים יציגו תוצאות שליליות בבדיקות קורונה, זאת אומרת של שבעה ימים.

ניר ונגר: כלומר, הסיוג של עובדי המלונות בעניין הזה, במקום לעשות בדיקה בכל 48 שעות, לעשות בדיקה אחת לשבוע.

ניר ונגר: כבר היום פיקוד העורף פתח דרייב אין גם בערד, גם בדימונה.

ניר ונגר: אנחנו נבקש מכם להגביר ולעשות גם דרייב אין קרוב למתחם, לכל העובדים.

ניר ונגר: אנחנו מדברים פה על בין 2,000 ל-3,000 עובדים ישירים במלונות ועוד אלפי ספקים שעובדים במלונות.

ניר ונגר: פתיחת המלונות באזור ים המלח לא רק תניע את הכלכלה של המלונות והתיירות, היא תשפיע על כל הכלכלה בנגב המזרחי, ולכן יש פה חשיבות מאוד גדולה.

ניר ונגר: כמובן כוחות ביטחון, עובדים חיוניים, משטרה, פיקוד העורף וכו' ללא בדיקה.

ניר ונגר: כמו שאמרתי, בידוק וצימוד.

ניר ונגר: הבידוק הראשוני טרם ההגעה למתחם, יוגדר טרמינל בידוק נכנסים באחד המיקומים שיאפשרו זאת.

ניר ונגר: מתחם תחנת הדלק, כמו שראיתם, ממערב לכניסה הצפונית, מבואת נחל עין בוקק, זה הכול במרחקים של עד קילומטר מהמתחם, ממש בכניסה למתחם.

ניר ונגר: בהתאם ללחץ ולכמות אני יחד עם מפקד המשטרה במקום נזיז את המתחם הזה.

ניר ונגר: אנחנו נהיה גמישים כל הזמן על מנת ליצור חוויית אירוח חיובית ולא שבן אדם יצטרך לעמוד שעתיים על הכביש; הבדיקה השניונית תהיה בכניסה של המחסומים במתחם; ובדיקה שלישית במלון.

ניר ונגר: קב"ט המלון יראה שהבן אדם נבדק, הגיע עם צמיד, יש לו הזמנה למלון, וככה נשמור על האזור נקי.

יעקב אשר: תודה.

יעקב אשר: אני מבין שאתה כבר מוכן עם תוכניות עבודה מסודרות.

ניר ונגר: אנחנו מוכנים עם תוכניות עבודה מסודרות, אנחנו מתואמים עם המשטרה על העניין הזה, אנחנו מתואמים עם היועצים המשפטיים, גם של משרד הבריאות, גם של משרד התיירות.

ניר ונגר: אנחנו רק מחכים לברכת הדרך, להתחיל להניע את הגלגל, אנחנו יחד עם אילת, לטובת תושבי הדרום, הפריפריה ואילת.

יעקב אשר: תודה רבה.

יעקב אשר: חבר הכנסת אוסאמה סעדי, ואחריו – דוד אזולאי ממטולה בזום.

יעקב אשר: בבקשה, אוסאמה.

אוסאמה סעדי: בוקר טוב, סבאח אל-ח'יר, אין חולק ויש הסכמה מקיר לקיר שבאמת המצב באילת ובעוד יישובים הוא מצב קשה מאוד, ולכן תמכנו בהצעת החוק הזאת, ואנחנו נתמוך בהצעת החוק הזאת, אבל אנחנו מתעקשים להכניס הסתייגות שהממשלה רשאית להכריז על מתחמים ירוקים תיירותיים נוספים.

אוסאמה סעדי: דיברו פה על טבריה, ראש הוועדה הממונה, אבל אני מעלה את זעקתה וכאבה – כמו ששמענו את ראש העיר אילת – של ראש העיר נצרת, שגם היא עיר תיירותית, וגם שם האבטלה הגיעה ליותר מ-70%, וגם היא מתבססת על תיירות, על מסעדות ועל בתי מלון.

אוסאמה סעדי: גם בנצרת, גם בנוף הגליל, יש שם אזור של בתי מלון.

אוסאמה סעדי: אפשר גם שם לקבוע קריטריונים.

אוסאמה סעדי: מה גם שכאשר הממשלה החליטה, בצדק, על מתן סיוע לאילת ולטבריה, העלינו את הנושא של סיוע לנצרת, ובאמת הצלחנו להגיע להסכמות עם משרד האוצר, עם שר האוצר ועם שר התיירות הקודם, אסף זמיר, שגם ביקר בעיר נצרת, והממשלה החליטה על סיוע של 30 מיליון שקל לנצרת, אבל עד היום שום שקל לא עבר.

אוסאמה סעדי: הכול בגלל ביורוקרטיה, סיבוכים ותסבוכות משפטיות.

אוסאמה סעדי: גם בעניין הזה, עם החוק הזה עוד פעם אנחנו רואים שהעיר נצרת תיפגע מאוד, ולכן אני מבקש להכניס את העניין הזה של ההסתייגות הזאת.

אוסאמה סעדי: במקום לעשות חוק מיוחד, ספציפי, צודק, אפשר להכניס גם סעיף שנותן אפשרות לממשלה להכריז על עוד אזורים תיירותיים בעניין הזה, במיוחד, כבוד היושב-ראש, שאו-טו-טו אנחנו מגיעים לסוף השנה, לחגים, לחג המולד בנצרת, ואנחנו יודעים שהעיר נצרת מחכה לחודש הזה, לדצמבר, ולכן חשוב מאוד לבוא לקראת העיר נצרת בתקופה הזאת החשובה מאוד.

אוסאמה סעדי: תודה.

יעקב אשר: תודה רבה.

יעקב אשר: דוד אזולאי, נמצא איתנו בזום?

יעקב אשר: ראש המועצה המקומית או ראש העיר מטולה, אני כבר לא זוכר בעצמי.

 << אורח >> דוד אזולאי: ראש המועצה המקומית מטולה.

 << אורח >> דוד אזולאי: בוקר טוב לך, כבוד היושב-ראש, לכם, חברי הכנסת, שמעתי בקשב רב את הדיון שהתנהל פה.

 << אורח >> דוד אזולאי: קודם כול, אני רוצה לומר שאני מאוד מברך על ההחלטה הזאת לפתוח את אילת, כי לאילת באמת מגיע.

 << אורח >> דוד אזולאי: ואכן מגיע גם לאילת וגם לים המלח, אך יחד עם זאת אני רוצה לומר שיש פה עיוות מטורף, לא הגיוני ולא יכול להיות, גם משיחה שערכתי עם שרת התיירות, גם עם שר הבריאות, גם עם גרוטו, גם עם גמזו, וכולם הסכימו איתי.

 << אורח >> דוד אזולאי: כמו שאילת זה היישוב הכי דרומי במדינה, מטולה זה היישוב הכי צפוני במדינת ישראל.

 << אורח >> דוד אזולאי: אנחנו היישוב היחיד בארץ שמוקף משלושה כיוונים בגבול, ולמעשה אני יכול לנוע רק על כביש אחד, שהוא גם הכניסה וגם היציאה מהיישוב.

 << אורח >> דוד אזולאי: זאת אומרת, אני עם כביש אחד יכול לסגור את הנכנסים והבאים.

 << אורח >> דוד אזולאי: אני יכול בקלות הרבה יותר מאילת ומים המלח לשלוט על הנכנסים ליישוב.

 << אורח >> דוד אזולאי: ולכן כשמדברת השרה על אזורים גיאוגרפיים, על אזורים ירוקים, זה מטולה.

 << אורח >> דוד אזולאי: צריך לזכור שמטולה מתחילת המגפה ירוקה.

 << אורח >> דוד אזולאי: בשלושת השבועות האחרונים אני עומד על אפס מבודדים ואפס מאומתים.

 << אורח >> דוד אזולאי: מטולה היא יישוב חקלאי ותיירותי.

 << אורח >> דוד אזולאי: 40% מהיישוב מתפרנסים מתיירות, כשכל תושבי מטולה שעוסקים בתיירות גרים במטולה.

 << אורח >> דוד אזולאי: הכוונה היא שאין לנו אנשים שמגיעים מבחוץ, כמו למשל בים המלח, שמגיעים מערד ומהכפרים בסביבה.

 << אורח >> דוד אזולאי: כשמדברים על החרגה, אילת זה נכון מאוד, ים המלח זה הרבה יותר נכון, אבל מטולה חייבת להיות בהחלטה הזאת, כי לא יכול להיות שהכי דרומי כן והכי צפוני לא, ולא מההיבט של צפון-דרום, אלא מההיבט שאנחנו ירוקים ואנחנו יודעים לשלוט אפילו יותר טוב מאילת.

יעקב אשר: יש בתי מלון במטולה?

 << אורח >> דוד אזולאי: בואו לא נשכח שאם המדינה רוצה לפתוח תיירות בדרום, זו הזדמנות גם לתת תיירות טיפה בצפון.

קריאה: בערך 300 חדרים עם צימרים ועם - - - אפילו יותר.

יעקב אשר: אדוני ראש המועצה - - -

 << אורח >> דוד אזולאי: כשמדברים על קריטריונים, אני חושב שאני עומד הרבה יותר מאילת ומים המלח בקריטריונים, משמעותית יותר.

יעקב אשר: אדוני ראש המועצה, אני מבין שבמטולה אין בתי מלון.

יעקב אשר: אם אני מבין נכון.

 << אורח >> דוד אזולאי: יש.

 << אורח >> דוד אזולאי: יש לי 200 מיטות.

 << אורח >> דוד אזולאי: אומנם לא הרבה.

 << אורח >> דוד אזולאי: יש לי ארבעה בתי מלון, 200 מיטות.

 << אורח >> דוד אזולאי: דרך אגב, כשדיברו על הסיפור של האטרקציות, יש לי את שמורת נחל עיון שנמצאת בתוך מטולה.

 << אורח >> דוד אזולאי: יש מאות אלפים שמגיעים לפה במהלך השנה, גם עכשיו השמורה מלאה.

 << אורח >> דוד אזולאי: אין תיירות, אבל יש מטיילים שמגיעים למטולה, לשמורת נחל עיון.

 << אורח >> דוד אזולאי: יש לי ארבעה בתי מלון.

יעקב אשר: חשוב לדעת, כי מה שקשור לצימרים ולדברים הללו זה לא קשור לחוק הזה, זה קיים היום בעקבות החלטת הממשלה, וזה עובד.

 << אורח >> דוד אזולאי: אני מדבר על המלונות.

 << אורח >> דוד אזולאי: אני מדבר על ארבעת המלונות שנמצאים במטולה, וזה סופר משמעותי.

 << אורח >> דוד אזולאי: 40% מתוכם עוסקים במלונאות הזאת.

 << אורח >> דוד אזולאי: יש לי פה מלון משנת 1936, שעכשיו סוגרים אותו.

 << אורח >> דוד אזולאי: אין צדק פה.

 << אורח >> דוד אזולאי: אין קריטריונים.

 << אורח >> דוד אזולאי: כשהמדינה באה ואומרת: אילת וים המלח, אין קריטריונים.

 << אורח >> דוד אזולאי: דרך אגב, אני מסכים עם ההחלטה הזאת, ואני חושב שטבריה ונצרת וכל מה שהוזכר פה לא דומה בכלל למטולה, ממש לא דומה, ואי-אפשר להשוות ביניהם אפילו.

 << אורח >> דוד אזולאי: תודה.

יעקב אשר: תודה רבה.

יעקב אשר: חנן גינן ראש מועצת חבל אילות, נמצא בזום.

קארין אלהרר: יש לו אנשים שבאים לאילת בכל בוקר.

חנן גינת: בוקר טוב.

חנן גינת: תודה רבה.

חנן גינת: חבל אילות זה האזור בדרום ישראל, צמוד לאילת, 13% משטח מדינת ישראל.

חנן גינת: אנחנו מאוד מברכים על היוזמה ועל ההצעה.

חנן גינת: הדברים של מאיר יצחק הלוי, שאני מדבר איתו הרבה, וגם עם ניר דיברתי, בהחלט נוגעים ללב.

חנן גינת: אנחנו רוצים להציע תיקון אחד.

חנן גינת: יש 1,000 אנשים מחבל אילות שעובדים באילת, ועוד רבים שמגיעים לאילת משיקולים רפואיים ואחרים, יש כמה מאות אילתים שעובדים אצלנו בחבל אילות, ולכן צריך למצוא דרך מתאימה לאפשר תנועה שלא תחייב בדיקת קורונה פעם ביומיים או פעם בארבעה ימים.

חנן גינת: אנחנו צריכים לאפשר לתושבים שלנו ולעובדים שלנו את התנועה החופשית בקשר עם אילת.

חנן גינת: יש אגב לא מעט מחבל אילות שהם גם עובדי תיירות באילת, ולכן כמובן שהצעת החוק הזאת לטובת העניין.

חנן גינת: אנחנו מאוד מבקשים להכניס את התיקון הזה בחוק, שיאפשר את הכניסה הפתוחה לאילת, כמובן ממוקד ואך ורק מבחינתנו.

חנן גינת: אני רוצה להודות מאוד על האפשרות, גם לך, יושב-ראש הוועדה, וגם לשרת התיירות, על היוזמה, וכמובן לכל הצוות.

חנן גינת: נשמח מאוד לתיקון הנדרש בחוק.

יעקב אשר: אמיר חייק, נשיא התאחדות המלונות.

אמיר חייק: אדוני יושב-ראש הוועדה, תודה רבה לך על הדיון הזה.

אמיר חייק: אני רוצה לציין מספר דגשים שחשוב לנו כמלונאים לומר.

אמיר חייק: ראשית, אנחנו מברכים מאוד על המתווה הזה.

אמיר חייק: אנחנו מברכים מאוד על הצעד הזה שיאפשר לנו לפתוח מלונות, גם אם זה בשני מקומות בארץ כרגע.

אמיר חייק: אנחנו כמובן נרצה לראות מקומות נוספים, וכולם היו בנינו.

אמיר חייק: אנחנו נשמח למקומות נוספים.

אמיר חייק: לגבי ניסוח ההחלטה, היינו מעדיפים שלא יצטרכו לחזור לחקיקה בכל פעם שרוצים לפתוח אזור נוסף לפי המתווה הזה, אבל זה אני משאיר לוועדה, והוועדה יודעת מה לעשות.

אמיר חייק: יש מספר דברים שחשוב לנו לדבר עליהם.

אמיר חייק: האחד, כשהמדינה כולה תיפתח, צריך להוריד את המגבלות מאילת ואזור המועצה האזורית תמר, ים המלח, כדי שלא נישאר שם עם מגבלות ובמקומות אחרים בארץ יוכלו לארח ללא מגבלות.

יעקב אשר: ברור.

יעקב אשר: הלאה.

אמיר חייק: דבר שני, הנושא של אירועים וכנסים, אני חושב שכאשר הכול ירוק שם, אפשר בהחלט לעזור גם לענפים אחרים, גם למופעים, גם לאירועים וגם לדברים אחרים.

אמיר חייק: נשמח לראות גם את זה נפתח.

אמיר חייק: הערה שלישית שקשורה לאטרקציות, מסעדות ודברים מהסוג הזה.

אמיר חייק: כמובן נשמח לראות גם את השותפים שלנו באירוח התיירים בערים כמו אילת פועלים, ופועלים כמה שיותר מהר.

אמיר חייק: כיוון שאני רוצה להיות קצר, אני רוצה להודות לכל העוסקים בדבר - -

יעקב אשר: זה בסדר.

יעקב אשר: תודה לטכנאים בסוף.

אמיר חייק: - - למאיר יצחק הלוי, שבא עם הרעיון הזה, מצרף אותו כבר הרבה מאוד זמן, לשרים שעסקו בזה, שרי התיירות לדורותיהם כמעט, לשר הבריאות וראש הממשלה שתומך בזה - -

יעקב אשר: ידידי, תהיה ישיבה מיוחדת לתודות.

אמיר חייק: - - לשר המשפטים ולסגן שר הבריאות.

יעקב אשר: חבל על הזמן.

אמיר חייק: רבותיי, תודה רבה ובהצלחה לכולם, רק שזה יקרה מהר, כי אחרת זה לא שווה.

יעקב אשר: תודה לך.

יעקב אשר: כבוד היועץ המשפטי לוועדה, בבקשה.

יעקב אשר: לאחר מכן שיתחיל להתכונן מי שאמור להציג את החוק ונתחיל לעבור עליו.

קארין אלהרר: יעקב, אולי נתחיל להקריא.

גור בליי: רק לפני שניכנס לסעיפים חלק מהדברים כמובן עלו, אבל היו שלוש נקודות כלליות לדיון שרצינו להעלות בהקשר הזה, וחלק מהן כבר קיבל ביטוי, אבל רצינו להדגיש.

גור בליי: הנקודה הראשונה זה באמת מה שעלה פה די הרבה, זה שבחוק מדובר על מתן הטבה משמעותית לאזורים ספציפיים שלא על יסוד קריטריונים כלליים, תבחינים כלליים.

גור בליי: בדרך כלל דרך המלך בחקיקה היא לקבוע קריטריונים כלליים, שיאפשרו לכל מי שעומד בהם לקבל את ההטבה, ופה זה עלה גם מחברי הכנסת, השאלה: למה לא לקבוע בהצעת החוק קריטריונים כלליים, שיאפשרו לכל אזור שעומד בהם לקבל את ההטבה, בהתאם להחלטה של הממשלה?

גור בליי: זה עלה בצורה ברורה, זה גם נובע באופן בסיסי מעיקרון השוויון בהקשר הזה.

גור בליי: למשל עלה הנושא של מטולה.

גור בליי: לכאורה מטולה עומדת לפי התבחינים שדובר בהם: רמת תחלואה מסוימת, היכולת לנטר את הנכנסים והיוצאים וכו'.

גור בליי: ושוב, יכולים להיות אזורים אחרים.

גור בליי: בכל מקרה הרי מדובר בחוק מסמיך, זה לא חוק שקובע מסמרות.

גור בליי: השאלה, למה לקבוע את הקריטריונים ושהממשלה תבדוק לפי הקריטריונים מי נכנס ומי לא נכנס ולקבוע באופן ספציפי רק על אזורים ספציפיים - -

קארין אלהרר: למנוע שרירות לב.

גור בליי: - - כאשר מצביעים פה על פגיעה כלכלית משמעותית, הסתמכות על תיירות, ומאפיינים גיאוגרפיים ייחודיים?

גור בליי: שוב, יכול להיות שיש עוד אזורים כאלה, ולכן בדרך כלל בחקיקה אנחנו קובעים את זה בצורה כללית יותר, ואז הממשלה מיישמת את זה בהתאם לעמידה בקריטריונים ולנסיבות.

גור בליי: דבר שני שיש לתת עליו את הדעת, ואני חושב במהלך הדיון על הסעיפים הפרטניים.

גור בליי: הרי הסיבה העיקרית, כבר אמר סגן שר הבריאות, שנכנסים פה לחקיקה ראשית זה בגלל המגבלות המשמעותיות על הכניסה לאזור, זאת אומרת, שמחייבים בבדיקה או באישור החלמה את כל מי שנכנס, ויש פה לראשונה בחוק הסמכויות הגבלה על זכויות, לא בהקשר ישיר של הגנה על בריאות הציבור ומניעת התפשטות הנגיף, אלא בשל נימוקים כלכליים משמעותיים.

גור בליי: בהקשר הזה אנחנו מציעים שהוועדה תיתן את הדעת לרגישות שצריך לעשות בהקשר הזה בכל הנוגע למגבלות על חופש התנועה, במיוחד ככל שמדובר בתושבים.

גור בליי: זאת אומרת, התייר בוחר להגיע לשם, וכמו שנאמר פה, זה כמו נסיעה לחו"ל, הוא אומר: אני עושה את הבדיקה ואני מזמין במלון.

גור בליי: השאלה לגבי התושבים של המקום ושל האזור בכלל, מי שעובד באילת, מי שמקבל שירותים מאילת.

גור בליי: בהקשר הזה העלינו כמה נקודות בנייר המכין שלנו, ורצינו שהוועדה תיתן עליהן את הדעת.

גור בליי: האם אפשר לשקול לאפשר לתושבים להיכנס בלי בדיקה למקום, בהינתן העובדה שמדובר באזור ירוק בצורה מובהקת?

קארין אלהרר: למלון?

גור בליי: לא.

גור בליי: לעיר.

יעקב אשר: לעבוד.

קארין אלהרר: ברור.

קארין אלהרר: מה השאלה?

יעקב אשר: חיובי – חיובי.

יעקב אשר: כרגע בהצעת החוק זה לא חיובי.

קארין אלהרר: זה לא טוב.

גור בליי: ככל שנשארים עם הקונספט שאומר שהתושבים צריכים לעבור בדיקה, האם אין מקום לקבוע כבר בחוק תדירות מינימלית, ולא להשאיר את זה להחלטה, שלא ליצור מעמסה גדולה מדי?

גור בליי: תדונו על פעם בשבוע, משהו כזה.

יעקב אשר: לגבי הבדיקות?

גור בליי: לגבי הבדיקות.

גור בליי: אם נשארים עם הבדיקות של התושבים, לקבוע כבר בחוק רף מינימלי.

גור בליי: האם להחריג אוכלוסיות מסוימות: ילדים קטנים, אנשים עם מוגבלות, קשישים?

גור בליי: שוב, לדברים האלה יש הסמכה בהצעה, אבל השאלה אם לא צריך כבר לקבוע אותם בחוק בסופו של דבר?

גור בליי: האם צריך לקבוע הקלות בנושא של בדיקות של בני משפחה?

גור בליי: הרי בסופו של דבר יכול להיות מצב שבמשך כמה חודשים, אם מצב התחלואה יהיה חיובי זו דווקא בשורה טובה, ויהיה אפשר להפעיל את המלונות, המשמעות שכל ביקור של בן משפחה, אפילו מדרגה ראשונה, שרוצה לבקר את קרובו שגר בעיר אילת – האם גם הוא צריך לעבור בדיקה?

גור בליי: האם הוא יכול ליהנות מבדיקה חינמית ומיידית?

גור בליי: האם הוא צריך לעשות 48 שעות?

קארין אלהרר: לא הבנתי.

קארין אלהרר: שאלה.

יעקב אשר: כרגע הוא לא יכול.

קארין אלהרר: שנייה.

קארין אלהרר: יש אדם שגר באילת.

קארין אלהרר: על בסיס קבוע באים לבקר אותו קרובי משפחתו מתל אביב פעם בשלושה שבועות.

קארין אלהרר: הדבר הזה אסור היום?

גור בליי: לפי הצעת החוק - - -

קארין אלהרר: אני לא מדברת על הצעת החוק, אני מדברת היום.

גור בליי: היום הוא יכול לבוא חופשי.

קארין אלהרר: מה הכוונה של הצעת החוק?

גור בליי: היום כמובן אפשר לבוא באופן חופשי.

גור בליי: לפי הצעת החוק בכל ביקור של הקרוב שבא לבקר את קרובו, הוא יצטרך בדיקה של 48 שעות מראש, להתארגן שייתנו לו בדיקה.

אריאל קלנר: הצעת החוק מחמירה את המצב הנוכחי.

קארין אלהרר: שיהיה ברור.

קארין אלהרר: צריך שיהיה איזון בדבר הזה.

קארין אלהרר: אין בעיה לייצר את זה כאי, וכשבאים מבחוץ לעשות בדיקות, אבל צריכה להיות גם תועלת בסיפור.

קארין אלהרר: אם אנחנו עושים את הדבר הזה, ובסוף כל מה שאפשר להגיע אליו זה בית המלון, ד' אמות המלון, לא עשינו כלום.

יעקב אשר: לא.

יעקב אשר: את טועה.

קארין אלהרר: לא.

קארין אלהרר: אני לא טועה.

יעקב אשר: אותו בן אדם שבא לבקר את סבתו שגרה באילת, הוא יכול להגיע אליה.

יעקב אשר: הוא לא צריך לעבור דרך בית מלון לקבל אישור.

קארין אלהרר: הבנתי.

יעקב אשר: הוא צריך לעשות בדיקה.

יעקב אשר: זה גם מרע את מצבו היום.

קארין אלהרר: היום, לפי הצעת החוק הזאת, מה שנפתח זה רק המלונות.

קארין אלהרר: צריך לייצר פתיחה של כל העיר, כדי שאם כבר באים, עושים בדיקות ועושים את ההשתדלות הזאת, שהעיר תהיה תוססת.

קארין אלהרר: זאת הרי המטרה.

יעקב אשר: את עירבת את ההוא שבא עם סבתא לאטרקציה.

גור בליי: לא.

גור בליי: לא.

קארין אלהרר: לא.

קארין אלהרר: אני לא מערבבת.

גור בליי: יש פה קשירה מסוימת שכן אפשר לתת את הדעת, כי בסופו של דבר ברור שיש פגיעה בזכויות של תושב אילת, שמקשים גם עליו, שהוא צריך לעבור בדיקות, וגם אם קרוב משפחה שלו רוצה לבקר אותו, הוא צריך לעבור בדיקות - - -

קארין אלהרר: אין בעיה, אז שתהיה התועלת.

גור בליי: בהחלט יש היגיון שהוועדה תשקול כנגד התועלת.

גור בליי: מידתיות הפגיעה מושפעת גם מזה שאומרים לו: אומנם מקשים על בני המשפחה שלך לבקר, אבל גם אם אתה לא עובד במלון, ואתה בעל מסעדה, המסעדה שלך תוכל גם להרוויח.

קארין אלהרר: בדיוק.

קארין אלהרר: יפה.

גור בליי: זה חלק מהאיזון פה בהקשר הזה של המידתיות, שמוצע שהוועדה תשקול.

יעקב אשר: רצית לומר על זה משהו, יואב?

גור בליי: אני רק אגמור.

גור בליי: הדבר הנוסף בהקשר הזה, שאני חושב שצריך מאוד לתת את הדעת, זה הנושא של הבדיקות המיידיות האלה.

גור בליי: הבדיקות המיידיות, הרי ברור שזה מרכיב מאוד מרכזי בהצעת החוק, אז גם לגבי השאלה של המהירות שלהן, הזמינות שלהן, הנגישות שלהן.

גור בליי: הרי התושב שעובד נגיד בשדה התעופה, נוסע יום-יום הלוך ושוב, גם פה זה משפיע כמובן גם על שאלת המידתיות, באיזה מידה פוגעים.

גור בליי: אם הוא צריך עכשיו לעמוד שעתיים בבוקר ושעתיים בערב, סתם אני אומר, ברור שהפגיעה בו היא מאוד מאוד קשה - -

יעקב אשר: כמה מכשירים יש כאלה?

גור בליי: - - לכן השאלות פה הן מאוד משמעותיות.

גור בליי: לכן כל הנושא הזה של ההגבלה על יכולת התנועה – ושוב, אני לא מדבר בהקשר הזה על התייר, התייר זה עסקת החבילה שלו – אני מדבר על התושב של המקום ועל העובדים, בעיקר על התושבים של אילת ושל האזור של אילת, מי שמקבל שירותים מאילת.

גור בליי: הוועדה צריכה לתת את הדעת על המידתיות של הפגיעה: איך אפשר להקל, מתי אפשר להוריד את התדירות, להחריג אוכלוסיות מסוימות, או אולי לוותר כליל, וגם מה הוא מקבל מהצד השני, איך מקלים עליו.

גור בליי: סתם לדוגמה אחת ההצעות שלנו, האם קרוב משפחה מדרגה ראשונה של תושב אילת – לא צריך גם לחייב שגם הוא יקבל את הבדיקות המיידיות החינמיות שמקבל תושב אילת.

גור בליי: זאת אומרת, לא כל חבר שלו שבא לבקר, אבל סתם לדוגמה קרוב משפחה מדרגה ראשונה שבא לבקר.

גור בליי: יש סבתא שגרה באילת, הנכד שלה רוצה לבוא, שהוא לא יצטרך לבוא 48 שעות מראש למשל.

גור בליי: זה לגבי כל האיזונים שקשורים בדבר הזה.

גור בליי: זו הנקודה השנייה שדיברנו עליה.

גור בליי: הנקודה השלישית היא רחבה יותר.

גור בליי: זו פעם ראשונה פה שמאמצים את המודל של הקלות שנובעות מבדיקת קורונה שלילית או אישור החלמה.

גור בליי: והשאלה היא שאלה רחבה יותר, שאולי גם אם היא לא תידון ממש פה, האם הדבר הזה יכול להשפיע באופן רחב יותר על תקנות מכוח חוק הסמכויות?

גור בליי: זאת אומרת, אם אנחנו לראשונה אומרים שאפשר לתת הקלות למי שמציג תעודה חיובית שהוא החלים, או 48 שעות מראש הוא שלילי, אולי גם בהקשרים אחרים, בתקנות למשל של איסור שהייה או הגבלת שהייה, או דברים כאלה שהיו בסגרים, גם אפשר להגיד: אם אתה מציג, אולי גם לך אפשר לתת הקלות.

גור בליי: ברור שזה לא אישור לפתוח עסקים, כי אז נכנסים אנשים שאין לכם בקרה עליהם, אבל כשמדובר בהגבלות אינדיבידואליות, השאלה - - -

קארין אלהרר: גור, למה לנהל את זה - - -

גור בליי: אני רק מציין שהדבר הזה מציף את הנושא הזה.

יעקב אשר: קודם כול, הנקודה הזאת היא חשובה וסוף סוף היא גם הגיעה.

קארין אלהרר: לא צריך לנהל את זה על גב - - -

יעקב אשר: זה לא על גב שום דבר.

יעקב אשר: קודם כול אני מציין את העובדה.

יעקב אשר: להזכיר לך, קארין, אנחנו לא מנהלים את זה עכשיו על זה, אנחנו לא פותחים פה עכשיו את כל התקנות והכול, אבל קודם כול אני שמח שסוף כל סוף משרד הבריאות מכיר בעניין הזה, הכרה ב-48 שעות זה כבר היה גם בדברים אחרים, בטיסות וכו', עכשיו הנושא הזה של מחלימים, שהוא דבר שגם התחיל להיות מוכר לגבי חזרה ממדינות מסוימות, רק אם זה PCR וכו', ואני מדבר על PCR.

יעקב אשר: אני חושב שהדבר הזה – אודי, אתה נמצא איתנו כאן, ואני שמח – אני חושב שהנקודה הזאת – שוב, כמו שפה אנחנו יודעים לתת לזה שימוש חכם, כי זה יכול לחסוך חלק גדול מהבוכהלטריה, כי אנחנו לא רוצים להפוך את האיים האלה לפקקי תנועה, אלא הפוך, להזרים את זה עד כמה שאפשר בצורה טובה, אז הנושא הזה של תעודת מחלים חייב להיכנס למכלול הכלים שקיימים בפני משרד הבריאות, ד"ר קלינר, ואי-אפשר כל הזמן לברוח ממנו.

יעקב אשר: חיכו שתהיה תעודה, אני גם אשמח לראות איך יהיה הזיהוי בעניין הזה, כי אמרו לנו גם בוועדה בדיון רשמי – אמרו לנו כבר מזמן שהנושא הזה נמצא בטיפול, רק שיש חששות שאולי יהיו זיופים או דברים מהסוג הזה, אז תהיה איזו תעודה או צמיד מזהה או משהו כזה, שאותו אדם הוא באמת מחלים.

יעקב אשר: אני מבקש בתוך הדיון אחר כך לקבל גם פירוט על המעמד של העניין הזה.

גור בליי: או תוצאה שלילית.

גור בליי: אם מישהו עושה בכל 48 שעות.

יעקב אשר: כן, גם על תוצאה שלילית.

גור בליי: לגבי הנושא של הבדיקות, גם השאלה של המהירות שלהן, שזה משפיע על הפגיעה בתושבים, וגם של האמינות שלהן, שגם זה חלק מהאיזון של המידתיות.

גור בליי: זאת אומרת, אתה רוצה לראות האם הדבר הזה בסופו של דבר שווה.

יואב קיש: חבר הכנסת יעקב אשר, אני יכול להתייחס?

יעקב אשר: כן, בבקשה.

יואב קיש: תודה.

יואב קיש: אני אתחיל מהשאלות הפרקטיות ואחרי זה אני אדבר על דברים ששמעתי מחברי הכנסת.

יואב קיש: קודם כול, שאלת כמה מכשירים יש.

יואב קיש: מדינת ישראל קנתה עד היום 300 מכשירים, 150 סופקו, הגיעו עד עכשיו 250 ועוד 50 צריכים להגיע.

יעקב אשר: הבנתי שחלק גדול מהם בבתי אבות.

יואב קיש: הרוב היום בבתי אבות.

קארין אלהרר: אני לא טובה במתמטיקה אבל - - -

יואב קיש: יש היום כ-150 מכשירים זמינים לחלוקה, בהתאם לסדרי עדיפויות.

יואב קיש: צריך להבין שצוואר הבקבוק המרכזי דווקא זה הדיגום עצמו.

יואב קיש: את המכשיר עצמו אתה צריך, אבל ברגע שהכנסת לו קסטה פנימה, הוא סופר עשר שניות ונותן לך תוצאה.

יואב קיש: יש פחות לחץ על המכשיר - - -

יעקב אשר: זה אותו מכשיר שעשית אז אצל ראש הממשלה?

יואב קיש: כן.

יואב קיש: אותו מכשיר.

יעקב אשר: מבחינת

יעקב אשר: כם התוצאה שלו - - -

יואב קיש: עכשיו אני אדבר על התוצאות שלו.

יואב קיש: למכשיר הזה יש שני מאפיינים: האחד מה שנקרא"false positive" ואחד "false negative".

יואב קיש: מה זה false positive?

יואב קיש: הוא אומר שאתה חולה ואתה לא חולה.

יואב קיש: דרך אגב, זה קיים גם ב-PCR.

יואב קיש: עשינו בפיילוט 1,500 בדיקות, בדיקה אחת הייתה חיובית וב-PCR היא יצאה שלילית.

יואב קיש: זאת אומרת ה-false positive שלו מאוד נמוך, ובאמת במספרים האלה יכול להיות שגם ב-PCR לפעמים יש טעויות כאלה או אחרות.

יואב קיש: בזה אנחנו באירוע יחסית פשוט, אנחנו בודקים את זה היום עוד פעם, כדי לראות שאין פה משהו בתפעול שהוא לא נכון, שגרם לנו אולי לבעיות בעניין.

יואב קיש: כל בדיקות האנטיגן – זה בדיקות אנטיגן – מוגדרות מאוד בטוחות ברמה הזאת?

יואב קיש: למה?

יואב קיש: על מה זה מבוסס?

יואב קיש: יש בבדיקה נוגדנים, והנוגדנים מזהים את הווירוס.

יואב קיש: אם הם לא מזהים, הוא לא אומר, והשאלה היחידה היא מה סף הרגישות של הזיהוי, וזה מאוד תלוי ברמת הווירוס.

יואב קיש: ברמות הגבוהות של הווירוס, כאשר האדם הוא עם viral load גבוה, מי שמסתכל על זה בבדיקות PCR, זה ערך CT נמוך, שאומר שהבן אדם עם הרבה מאוד viral load, הוא מגלה אותו טוב מאוד, ב-98% - - - ומתחת ל-25 CT של ה-PCR.

יואב קיש: ברגע שאתה עולה לרמות שהווירוס אצלך יותר נמוך, יש איזה סף שבו זה נחתך.

יואב קיש: למשל חיובי גבולי שלנו, שאנחנו היום מזהים בבדיקות PCR, הוא לא מזהה בכלל.

יואב קיש: מה זה חיובי גבולי"?

יואב קיש: חשוב לי שתבינו.

יואב קיש: חיובי גבולי זה אנשים שאנחנו מבקשים מהם בדיקה נוספת.

יואב קיש: למה?

יואב קיש: זה יכול להיות מחלימים, שאז רמת הירידה של הווירוס שלו עדיין קיימת, הוא לא מידבק דרך אגב, ואין איתו שום בעיה, אבל הוא מזוהה עדיין כחיובי גבולי, ויש כאלה שבדרך להדביק, עוד יום-יומיים יהיה להם viral load גבוה, אותם הוא לא מזהה.

יואב קיש: אם אתה שואל מה החיסרון של אותה בדיקה מהירה – פה אני מתחבר ליואב סגלוביץ', אמרת שאתה במצב בטוח מלא, לא, התשובה היא לא – אני לא בטוח מלא.

יואב קיש: יותר מזה אני אומר לך, אנחנו לוקחים סיכון שבבדיקות המהירות – גם ב-PCR דרך אגב, ה-PCR גם לא עולה על כולם – צריך להבין את זה, אנחנו לא בעולם מושלם.

יואב קיש: עולם הבדיקות לא מושלם, הוא עוזר לנו את המסה הגדולה לגדוע.

יואב קיש: אם אנחנו מורידים 80% מהתחלואה, עדיין צריך להבין שגם בבדיקות ה-PCR וגם בבדיקות האנטיגן ייכנסו אנשים שיכול להיות - - -

יעקב אשר: ברור, אבל ניהול הסיכונים הוא קטן יותר.

יואב סגלוביץ': כשאתה חוזר היום מיוון לא עושים שום דבר.

יואב סגלוביץ': אותו דבר אתה טס ליוון, חוזר, אף אחד לא בודק אחרי.

קארין אלהרר: ויוון כמעט אדומה.

יעקב אשר: אגב, נראה לי שאנחנו הולכים להצטער על זה בקרוב מאוד.

יואב קיש: כל הדוגמאות האלה.

יואב קיש: אתה יודע, נותנים לי את הדוגמאות - - -

יואב סגלוביץ': זה לא דוגמאות, זו דוגמה שמשרד הבריאות נוהג לפיה, אפשר לטוס.

יואב קיש: מערכת החינוך פתוחה באירופה, ואתה רואה מה קורה.

יעקב אשר: הפוך הוא אומר.

יואב סגלוביץ': יואב, טסים היום ליוון, חוזרים לארץ.

יעקב אשר: יואב, נעשה שנייה הפסקה בנקודה עצמה - - -

יואב קיש: אני שוב צריך לרדת לוועדת החוץ והביטחון.

יעקב אשר: כן, אבל זה חשוב יותר.

יעקב אשר: תאמין לי שזה חשוב יותר, אני אגיד לך גם למה.

יעקב אשר: קיבלתם החלטה מושכלת לפתוח את יוון, זה בסדר.

קארין אלהרר: למה לא לעודד את התיירות פה?

יעקב אשר: קארין, אני באמצע משפט.

יעקב אשר: מה שקרה באמצע שלקחתם את ההחלטה המושכלת, שבועיים, שלושה, ארבעה זה עובד.

יעקב אשר: עכשיו שומעים בחדשות כולנו, בטח גם במשרד הבריאות, שיוון הופכת להיות אדומה, אז לפחות אלה שחוזרים, תבדקו אותם קודם, שלא תהיה לנו בכייה לדורות אחר כך, זה הכול.

יואב קיש: ההגדרה היא מאוד פשוטה, מי שחוזר ממדינה אדומה נכנס לבידוד.

יואב סגלוביץ': זו לא מדינה אדומה.

קארין אלהרר: לא הכרזתם עליה מדינה אדומה.

יואב קיש: הם עוד לא - - -

קארין אלהרר: הם כן, הם סגורים.

יואב סגלוביץ': אין שם שום פיקוח על המסעדות.

יואב סגלוביץ': באילת רוצים לפקח על הכול.

יואב סגלוביץ': נותנים עדיפות לרודוס על אילת.

יואב קיש: אני מודה, אני רק סגן שר הבריאות של מדינת ישראל, לא של יוון.

קארין אלהרר: אין בעיה, אבל אתה אחראי.

יואב קיש: הוא מדבר איתי על המסעדות ביוון.

יואב קיש: מה אני יכול לעשות?

קארין אלהרר: אתה אחראי לדעת.

יעקב אשר: עם כל הכבוד, זה לא קשור, הם באים לפה.

יואב קיש: בדיוק על זה אני מדבר.

יואב קיש: כל עוד הם לא מוגדרים מדינה אדומה - - -

קארין אלהרר: אתם מגדירים אותם.

יואב קיש: נכון, והם עוד לא שם.

קארין אלהרר: למה?

יואב קיש: בדקו ורמת התחלואה עוד לא - - -

קארין אלהרר: די, נו.

קארין אלהרר: כל אתונה סגורה.

יעקב אשר: הם לא כתום מהבהב?

יואב קיש: אני לא יודע, אולי אתם יודעים יותר ממני.

יואב קיש: אני מודה שלא בדקתי לאחרונה מה רמת התחלואה - - -

קארין אלהרר: זו בעיה.

קארין אלהרר: למה לא לעודד תיירות בארץ?

יואב קיש: אני לא יכול להתחרות עם - - -

יעקב אשר: אוקיי.

יואב קיש: אני מבקש רגע לסיים את דבריי.

יעקב אשר: בבקשה.

יואב קיש: אני אנעל את הנושא של יוון.

יואב קיש: הנושא נבחן, ויש רק - - -

יעקב אשר: העיקר שתבדקו את זה, זה הכול.

יעקב אשר: קחו אחריות.

יואב קיש: ברגע שעובר רף מסוים היא תוגדר אדומה.

יואב קיש: קרה לנו לדעתי בבולגריה.

אודי קלינר: בהרבה מדינות, אני יכול להתייחס.

יואב קיש: הרבה מדינות.

יואב קיש: אודי ייתן לכם על זה הסבר מסוים.

יואב סגלוביץ': יואב, השאלה שלי לא הייתה - - -

יואב קיש: יואב שתבין, יש פה לקיחת סיכון כי יש שם תחלואה.

יואב קיש: לבוא ולומר אני ב-safe haven ולמה אתם פוגעים בזכויות של תושבים?

יואב קיש: זה לא עובד ככה.

יואב סגלוביץ': לא.

יואב סגלוביץ': השאלה שלי היא אחרת.

יואב סגלוביץ': השאלה שלי אליך הייתה שונה.

יואב סגלוביץ': טוב שפותחים את אילת.

יואב סגלוביץ': מרגע שקיבלתם החלטה לפתוח את אילת, החלטה מושכלת, שהיא מנוטרת בצורה הכי טובה שאפשר לעשות היום, לא הגיוני מבחינה אפידמיולוגית, וזו האחריות שלכם, לא הגיוני לא לאפשר לאנשים להיכנס למסעדה ליד המלון וכן להיכנס למסעדה בתוך המלון.

יואב קיש: למה אתה מתווכח על זה עכשיו?

יואב קיש: מי אמר לך שאנחנו לא נעשה את זה?

יואב קיש: רק עכשיו אני עובר לנושא השני.

יואב סגלוביץ': זה הנושא.

יואב קיש: נושא המסעדות והאטרקציות.

יואב קיש: אני רוצה לומר לכם בצורה הכי ברורה, הנושא יידון ויוחלט ברגע שבו יחליטו לפתוח את האי הירוק הזה.

יואב קיש: אם רמת התחלואה תאפשר לכל המסעדות ולכל האטרקציות – יכול להיות שהיא תאפשר רק למלונות ולמסעדות ולא לאטרקציות.

יואב קיש: אני עוד פעם אומר, יש לנו את הכלים.

יואב קיש: מה שאין לנו, וזה הדיון כרגע, זה על הכלי המרכזי לחייב בדיקות בכניסה - - -

יואב סגלוביץ': אני מסביר לך איפה הבעיה שלנו פה היום.

יואב סגלוביץ': ההגבלה שאתם מבקשים חייבת לקבל איזון במקום אחר.

יואב סגלוביץ': לא בהחלטת ממשלה, אלא בהחלטת כנסת.

יואב סגלוביץ': זה הכול.

יואב קיש: אני אומר לך שני דברים.

יואב קיש: לגבי האיזון, קודם כול יש היוועצות עם ראש הרשות, ואם ראש הרשות יחליט שהמחיר של הדרישה של הבידוק הוא גבוה מדי והוא לא רוצה את זה, אני יכול להבטיח לך ששום ממשלה לא תלך נגד דעת ראש רשות בעניין הזה.

יואב קיש: אם יבוא ראש רשות אילת או ראש רשות תמר ויגיד: חברים, המחיר כבד מדי, אני לא מעוניין בהטבה הזאת, תוותרו, זה ייגמר.

יעקב אשר: זה ברור.

יואב קיש: אנחנו יוצאים פה מהנחה שהכול פה הוא במנגנון - - -

יעקב אשר: הוא לא יכול להגיד את זה.

יעקב אשר: הוא לא יגיד לגדוע לעצמו את היד.

קארין אלהרר: הוא לא יגיד את זה, יואב.

קארין אלהרר: די נו, יואב.

יואב קיש: - - - חברים, אנחנו לא מוכנים שכל הזמן בודקים אותנו, זה מעיק, זה הורג, הבת דודה שלי לא יכולה לבוא לבקר אותי בלי בדיקה, אני לא רוצה את זה והתושבים יגידו את זה, זה מה שיהיה.

יואב קיש: לא ברור לכם?

קארין אלהרר: למה לתת להם לבחור?

יואב קיש: יש פה עניין של מחירים ויתרונות.

יואב קיש: ואני אומר עוד פעם: אתה משלם את המחיר, בגלל זה אנחנו מחוקקים את זה, ואנחנו פוגעים בזכות של בן אדם לזוז מתל אביב לאילת בלי להיבדק, זה המחיר.

מאיר יצחק הלוי: יואב, כרגע התושבים זועקים לפתוח את העסקים.

מאיר יצחק הלוי: זה מה שזועקים כרגע התושבים.

קארין אלהרר: אז בוא ניתן להם.

יואב קיש: לגבי האטרקציות, העסקים, המסעדות, זה בסט הכלים שלנו.

יואב קיש: ברגע שנחליט על פתיחה, תהיה לזה התייחסות.

קארין אלהרר: איפה זה כתוב בחוק?

יואב קיש: אני שומע את הדברים, ואני חושב שדווקא הסנדול הזה, שנגיד שאם אתה עכשיו פותח, אז תפתח את הכול בעיר.

יואב קיש: אני לא יודע אם זה כדאי.

קארין אלהרר: אני רק שואלת אם זה מוזכר.

יעקב אשר: רגע, קארין.

קארין אלהרר: האם זה מוזכר בחוק?

יואב קיש: אני לא מתכוון לענות לשאלות שלך, כי את לא מכבדת את זה שאני מדבר.

קארין אלהרר: אני שואלת שאלת חידוד.

יעקב אשר: קארין - - -

קארין אלהרר: יעקב, אל תעזור לו.

יעקב אשר: תני לו.

יואב קיש: אני לא מוכן לזה.

יעקב אשר: אני אעזור לו, למרות שהוא לא חבר בוועדה פה.

יואב קיש: אני עונה לך, אבל כשאני נותן תשובה, את כל הזמן קוטעת אותי.

יואב קיש: אני לא מוכן - - -

קארין אלהרר: אני לא קוטעת אותך.

יואב קיש: כל הזמן.

יואב קיש: אני רוצה לסיים את דבריי ואחרי זה אני אענה לעוד שאלות, ואחרי זה אני הולך לוועדת חוץ וביטחון.

יעקב אשר: תשובה אחת חסר לנו לגבי הנושא.

יעקב אשר: מה הבעיה שלממשלה תהיה אפשרות לקבוע את אותם קריטריונים גם במקומות אחרים?

יעקב אשר: לא להתנות, לא להוסיף כרגע עיר אחרת ולעצור את אילת.

יעקב אשר: למה לא להוסיף ולהרחיב את זה?

יעקב אשר: הדעה פה מסביב כל השולחן היא שכן.

מאיר יצחק הלוי: איפה יש עם זה בעיה?

מאיר יצחק הלוי: יואב, תסביר לנו.

מאיר יצחק הלוי: איפה יש עם זה בעיה?

יואב קיש: אני אגיד עוד פעם.

יואב קיש: קודם כול צריך להבין את המתווה ואני מאוד מסכים למה שאמר פה חבר הכנסת גינזבורג.

יואב קיש: בסוף גם אילת וגם ים המלח מייצרים אזור סגור.

יואב קיש: זאת אומרת, אותם אנשים שנבדקים נשארים בפנים, הם לא יוצאים ומסתובבים.

יואב קיש: אין לנו הרבה מקומות כאלה.

יואב קיש: זה דבר אחד.

יעקב אשר: למה.

יעקב אשר: מטולה דיבר פה קודם, שיש שם כביש אחד.

יעקב אשר: אם אתה בא לשלושה-ארבעה ימים במטולה, אני לא יודע להגיד לך האם נכונה האמירה שהוא נשאר במטולה ולא יוצא החוצה ממטולה.

יעקב אשר: אתה בא לשלושה-ארבעה ימים באילת, אתה ב-99% נשאר באילת.

יעקב אשר: למה?

יעקב אשר: נוסע קצת לפה, קצת לשם.

גור בליי: מעין בוקק אתה נוסע לעין גדי למשל.

יואב קיש: אתה גם יכול לנסוע לשארם א-שייח'.

יואב קיש: אני יודע לאיפה?

יואב קיש: ימינה, שמאלה.

יואב קיש: אני לא מכיר את זה כל כך.

יואב קיש: אנחנו רוצים שבשלב הראשון זה יהיה מאוד מצומצם.

יואב קיש: עם כל הכבוד למצומצם הזה, שמעתם את שרת התיירות, 60% מהלינות בבתי מלון במדינת ישראל, אם הבנתי ממנה - - -

קריאה: 30%.

יואב קיש: למה היא אמרה 60%?

פיני שני: 60% מלינות הישראלים.

יואב קיש: 60% מלינות הישראלים.

יואב קיש: אוקיי.

יואב קיש: בסוף גם היכולת שליטה על אירוע כזה.

יואב קיש: אני מבין את זה.

יואב קיש: אני מאוד רוצה שבעוד חודש-חודשיים מהיום, אחרי שכבר נראה שזה עובד והכול טוב, נבוא לפה ונבקש תיקון קטן לחקיקה ונלך - - -

יעקב אשר: זה בדיוק העניין.

יעקב אשר: אנחנו מציעים במקום תיקון קטן - - -

יואב קיש: אנחנו חוששים מאוד - - -

יעקב אשר: ממה אתה חושש?

יעקב אשר: שמה?

יואב קיש: אנחנו חוששים מאוד ממה שקורה פה, שלחצים בסוף יגרמו לזה - - -

יעקב אשר: מה זה לחצים?

יעקב אשר: אם לא היו לחצים גם את אילת לא היית מביא.

יואב קיש: לא.

יואב קיש: לא נכון.

יעקב אשר: אל תגיד לי "לא נכון".

יעקב אשר: הייתי איתך שם.

יואב קיש: לא נכון.

יואב קיש: אנחנו יזמנו.

יעקב אשר: מה זה הדבר הזה?

יעקב אשר: יש אפשרות לממשלה, קח את האפשרות לידיים.

יואב קיש: חבר הכנסת יעקב אשר, רצינו את זה, ללכת עם זה כמודל של פיילוט.

יואב קיש: אילת מתאימה מכל הבחינות, כולל האירוע המצער של הקריסה הכלכלית הזאת.

יעקב אשר: כל מודל מתחיל קודם עם הבקשה של הרשות והלחצים האובייקטיביים שלה לשוב לבסדר.

יעקב אשר: מה הבעיה?

יעקב אשר: מה זה לחצים?

יעקב אשר: זה לחץ פוליטי וזה לא פוליטי?

יעקב אשר: מה הסיפור?

אריאל קלנר: כל דרישת ציבור היא לחץ פוליטי.

יואב קיש: אני אומר לך: בלי יכולת דיפרנציאלית אנחנו לא נצליח להתמודד מול המחלה.

יואב קיש: אני אומר לך את זה בצורה הכי ברורה, כולל זה שאני רואה עכשיו שלצערי הירידה נגמרה בתחלואה, ואנחנו נהיה באירוע מאוד קשה בימים הקרובים.

יואב קיש: מה עושים?

יעקב אשר: יואב, תקשיב שנייה.

יעקב אשר: אי-אפשר מצד אחד להגיד שאנחנו מנהלים סיכונים, מצד שני להשתמש במילים ולהפחיד את כולנו.

יעקב אשר: אנחנו באים ואומרים פרקטית דבר אחד – אם היינו באים ואומרים: תכניסו בבקשה את טבריה, מטולה, עפולה ועוד משהו, כי אם לא , זה לא זז, זה משהו אחר.

יעקב אשר: אנחנו באים ואומרים דבר אחד: אתם בונים קריטריונים, בונים דברים, זה גם לא מחייב אותך, אבל תהיה הממשלה רשאית.

יעקב אשר: למה לחזור לחקיקה ראשית?

יואב קיש: אני מקבל את ההערה, אני אבדוק מול השר.

יעקב אשר: זה הכול.

יעקב אשר: מה ביקשנו?

יעקב אשר: יואב, תקשיב.

יואב קיש: אנחנו ננסה למצוא קריטריונים, אני אבדוק מולו.

יואב קיש: אם הוא יאשר, אנחנו - - -

מאיר יצחק הלוי: יואב, אם אתה בודק עם שר הבריאות, תדבר איתו על השיחה שהוא קיים איתי אתמול לגבי נושא ההסעדה והאטרקציות, כי הוא אמר לי: אני לגמרי בעד הדבר הזה.

מאיר יצחק הלוי: תדברו איתו על אותו דבר בבקשה.

יואב קיש: יש לנו את זה, אנחנו לא צריכים את זה בחקיקה - - -

מאיר יצחק הלוי: אנחנו רוצים את זה - - -

יואב קיש: - - - לפתוח את המסעדות והאטרקציות זה ייפתח.

יואב קיש: לא צריך.

יעקב אשר: זה בתקנות קיים.

יואב סגלוביץ': אני חייב להגיד לכם משהו שהוא קשור לבית הזה ולמקום הזה.

יואב סגלוביץ': תשכחו רגע מאילת, תשכחו רגע מכל המקומות.

יואב סגלוביץ': כרגע יש פה הצעת חוק שהולכת להגביל זכויותיהם של אנשים, תושבי העיר, להיכנס לעיר.

יואב סגלוביץ': אם אין איזון - - -

יואב קיש: - - -

יואב סגלוביץ': סליחה, רגע.

יואב סגלוביץ': אני אומר לך את דעתי הלא נחשבת.

יואב סגלוביץ': אם הסיפור הזה לא קורה במקביל, זה צריך להיות בחקיקה ראשית.

יואב סגלוביץ': עשית אי, תתנהג אליו כמו אי.

יואב סגלוביץ': לא אני אמרתי שאם זה הולך כמו ברווז, מקרקר כמו ברווז, זה ברווז.

יואב סגלוביץ': תחליטו שזה אי.

יואב סגלוביץ': תתנהגו אליו כמו אי.

יואב סגלוביץ': אי-אפשר לשים את השלייקס על השלייקס, על השלייקס, כי כרגע החוק עובר, וזה אמור להיות מחר או מחרתיים לגחמה של ריב פוליטי בתוך הממשלה, שלא נמצאת, לא שקופה, לא ברור לציבור מנגנון האחריות, וכאן המקום הוא שקוף, כאן כיכר העיר, כאן צריכות להתקבל ההחלטות המאוזנות על זכויות אזרחיות.

יואב קיש: לא הבנתי מה אתה רוצה.

יואב סגלוביץ': מה שאני רוצה ואני אומר לך את דעתי, זה לא צריך להיות בתקנות.

יואב סגלוביץ': אמרת "אי", אמרת "פתח".

יואב סגלוביץ': זה הכול.

יואב סגלוביץ': זו דעתי.

יואב קיש: אז אני אומר לך עכשיו שיהיה לך ברור, זה קיים באפשרות ממשלה.

יואב סגלוביץ': זה בדיוק העניין, זה לא צריך להיות בהחלטות הממשלה.

יואב קיש: אם הממשלה תחליט למשל שמסעדות זה רמת סיכון מותרת ברמת התחלואה, ואטרקציות לא, היא תלך למודל של מלונות ומסעדות ללא אטרקציות - -

יעקב אשר: נכון.

יעקב אשר: לזה אני מסכים.

יואב קיש: - - אם היא תחליט שכל העיר צריכה להיות ירוקה ואין שום בעיה, הכול פתוח כמו רמזור ירוק, אז הכול יהיה רמזור ירוק.

יואב קיש: אתה עכשיו רוצה לאפשר רק מצב - - -

יעקב אשר: בחקיקה הראשית לעשות את זה?

יואב קיש: אתה מגביל את זה - - -

יואב סגלוביץ': אותו מצב שמדינת ישראל החליטה על זה שאתה יכול ליוון, אותה ממשלה.

יואב קיש: אתה מגביל את יכולת הממשלה - - -

יואב סגלוביץ': לממשלה לא הפריע בכלל לאפשר לטוס ליוון, לחזור משם, לבוא לפה בלי בדיקה.

יעקב אשר: יואב, תודה.

יואב סגלוביץ': בלי בדיקה.

יואב סגלוביץ': זאת המציאות שרואים.

יואב סגלוביץ': ואני מזכיר לך, יעקב, כשהממשלה תחליט, זה יגיע לפה כמו אות מתה, ונתכנס אחרי שבועיים בשביל לאשר או לא לאשר.

יואב סגלוביץ': זאת המציאות של הכנסת אל מול הממשלה.

יואב סגלוביץ': זאת המציאות של החוק.

יואב קיש: ממש לא.

יואב סגלוביץ': אני מודיע לך שוועדת החוקה לא התכנסה פה עשרה ימים לאשר דברים שהממשלה החליטה.

יואב סגלוביץ': למה?

יואב סגלוביץ': כי אתם קואליציה דורסנית כולכם.

יואב קיש: אני חייב לומר לך שהממשלה בכל הדברים הובילה קו בוועדות השונות, דרך אגב, לא רק בוועדת החוקה - - -

יואב סגלוביץ': לך תסתובב בתל אביב, תראה עסקים פתוחים.

יואב סגלוביץ': ממשלה שהובילה קו...

יואב סגלוביץ': כל תל אביב פתוחה עם הקו שאתם מובילים.

יואב קיש: יש ועדות שבוחרות - - -

יעקב אשר: והקו הזה בסדר.

יואב סגלוביץ': אומרים שפותחים במפגיע.

יואב סגלוביץ': אומר מנהל רשת "אני פותח את ביג", ולא נופלים השמים - - -

יעקב אשר: אומרים אין חתונות – יש חתונות.

יעקב אשר: אומרים אין מסחר – יש מסחר.

קארין אלהרר: יופי, אחלה ממשלה מנהלת.

יואב סגלוביץ': פותחים את ביג ולא נופלים השמים על הממשלה.

קארין אלהרר: זה מנוהל חבל על הזמן...

יואב סגלוביץ': - - - מטורללת - - -

יעקב אשר: חברים זה בהצעות לסדר-היום.

יעקב אשר: תודה רבה.

יעקב אשר: בבקשה, מי מציג אצלכם?

יואב קיש: אני מתנצל, אני צריך ללכת לחוץ וביטחון.

פיני שני: בוקר טוב, אני סמנכ"ל משרד התיירות.

פיני שני: נעשה את זה בקצרה כי הנוכחים הבינו את המהות.

פיני שני: המטרה היא לתת לממשלה את הזכות לפתוח את האזורים של אילת וים המלח, שנפגעו משמעותית מפגיעת מגפת הקורונה, והשפעות התיירות באזורים האלה משמעותיים מאוד.

יעקב אשר: אתה אמור לקרוא את החוק?

פיני שני: לא.

יעקב אשר: אתה רוצה להתייחס?

פיני שני: ביקשו ממני להציג כללית.

פיני שני: אם לא צריך, אני אשמח.

יעקב אשר: השרה הציגה.

יעקב אשר: אנחנו יודעים על מה מדובר.

יעקב אשר: אני רוצה להיכנס לחוק עצמו.

יעקב אשר: משרד המשפטים, משהו על ההערות שהיו כאן לגבי נושאים שאולי קשורים אליכם?

איל זנדברג: כן, כמה נקודות קצרות וכלליות, שייכנסו לפרטי החוק.

איל זנדברג: אולי משרד התיירות ירצו להתייחס לפרטים עצמם כשיקראו את הסעיפים.

איל זנדברג: ההצעה הזאת היא חדשה.

איל זנדברג: היא מוצדקת, אבל היא חדשה במובן הזה שבפעם הראשונה במסגרת החוק שלנו אנחנו מגבילים חירויות לא כדי למנוע תחלואה באופן מיידי, אלא כדי לקדם אינטרסים וזכויות אחרות, בעיקר בתחום הכלכלי, שגם הם חשובים.

איל זנדברג: זה נכון שההצעה, שהיא עבודה משותפת של כמה משרדי ממשלה, מלמדת על האיזון הזה.

איל זנדברג: בסופו של דבר הזכות של כל אדם, או אינטרסים וגם אינטרסים של אזרחים ותושבים – האינטרס הציבורי יש לו הרבה מאוד פנים, ומשרדי הממשלה שעבדו על כך, כל אחד מדגיש היבט אחר של זכות אדם, היבט אחר של האינטרס, כשכולם רוצים לדאוג לאזרח – והתושב באילת שרוצה לעבוד זה גם אינטרס וזכותו להתפרנס כמו גם הזכות של אדם לשמור על בריאותו, וחופש התנועה כשמישהו רוצה להגיע לאילת, לצורך הדוגמה.

איל זנדברג: יצרנו את האיזון הזה שהוא מורכב והוא חדש, אנחנו חושבים שהוא אפשרי משפטית.

איל זנדברג: זו אמירה אחת.

איל זנדברג: בתוך האיזונים במכלול הזה, מה שהיה חשוב לנו כמשרד המשפטים, והדגשנו אותו – זה עלה בדיון, ולכן אני מתייחס גם לזה – הוא שהגבלת התנועה של אותם אנשים, שנקרא להם "תושבים", אבל זה תושבים במעטפת של רשימה שמופיעה בחוק כחריגים, זאת אומרת, לא מישהו שתכנן לטייל לאילת, הזמין מקום בבית המלון, יכול להיערך מראש, אלא אנשים שיש להם צורך להגיע לשם, אותם אנשים שהפגיעה בהם היא פגיעה לא פשוטה – החוק ייצר יחד עם ההכרזה דרך קלה יותר להיכנס לעיר.

איל זנדברג: כלומר, אם הם נאלצים לעבור בדיקות, אז הבדיקות יהיו בחינם, הבדיקות יהיו זמינות והבדיקות יאפשרו מתן מענה, תשובה מהירה.

איל זנדברג: נאמר לנו ברמה של רבע שעה, חצי שעה, כלומר, הפגיעה בהם תהיה מצומצמת.

איל זנדברג: ואני מדגיש את זה, כי זה תנאי להכרזה.

איל זנדברג: אם לא יהיו בדיקות כאלה, אם תושב או כל אדם אחר ברשימת החריגים, לא יעמידו לרשותו בדיקה שהיא בסמוך לכניסה, שהיא בחינם מבחינתו, ושהיא נותנת מענה מהיר, הרי שלא יהיה תוקף להכרזה, ואי-אפשר יהיה להגביל את החירות שלו להיכנס.

איל זנדברג: זה משמעותי, כי על זה בסופו של דבר יושב האיזון.

איל זנדברג: אני מבין, ושמעתי פה הערות, אולי צריך להרחיב את רשימת "האנשים החריגים" נקרא להם, שיכולים להיכנס יותר בקלות, אולי צריך 48 שעות שונות.

איל זנדברג: אלה פרטים בתוך זה, אבל על העיקרון הזה זה יושב, שהתועלת הכלכלית, שהיא לא רק כלכלית במובן הכללי, היא בסוף עוזרת לאנשים להתפרנס – דיבר פה ראש עיריית אילת ובצדק – התועלת הזאת עומדת אל מול הגבלת תנועה וחירות מאוד בסיסית.

איל זנדברג: אתה מונע מבן אדם להגיע בחופשיות אל הבית שלו.

יואב סגלוביץ': הוא דיבר לא רק על המלונות.

יואב סגלוביץ': סליחה, אתם כל הזמן חוזרים על האיזון של הכלכלה.

יואב סגלוביץ': אם החוק הזה כל תכליתו היא לעזור לעיר אילת, לכלכלה שלה – ואני אומר לך, אבל לא אני צריך להגיד, הוא אמר, ראש העיר, מאיר יצחק הלוי אמר, מדברים פה אך ורק על המלונות – האיזון פה הוא בפירוש מופר.

מאיר יצחק הלוי: זה לא יקרה הלכה למעשה.

מאיר יצחק הלוי: זה לא יקרה.

מאיר יצחק הלוי: זה קשקוש.

יעקב אשר: מה לא יקרה?

מאיר יצחק הלוי: לא יהיה מצב שיגיעו אנשים לבתי המלון כשהעיר תהיה סגורה.

מאיר יצחק הלוי: אנשים לא יבואו להיכנס לסגר בבית מלון.

מאיר יצחק הלוי: זה לא הגיוני.

מאיר יצחק הלוי: אנשים רוצים אטרקציות, אנשים רוצים מסעדה, אנשים רוצים לצאת ויש טבע מדהים.

יעקב אשר: יש לך סיכום על זה עם הממשלה?

מאיר יצחק הלוי: כן.

מאיר יצחק הלוי: יש.

מאיר יצחק הלוי: מה שאמר פה סגן השר, במקום ש"הממשלה תהיה רשאית" – ש"הממשלה תהיה מחויבת" לקבוע את זה.

מאיר יצחק הלוי: זה כל מה שאני רוצה.

מאיר יצחק הלוי: כבר קבעת אזור ירוק, פתחת אותו, תקבעי גם מה הסעיפים שאפשר.

מאיר יצחק הלוי: זה לא הגיוני.

מאיר יצחק הלוי: לא יגיע אף אחד.

מאיר יצחק הלוי: אף אחד לא ברמת מזוכיזם שיבוא להסתגר בבית מלון.

מאיר יצחק הלוי: לכן ההצעה שלנו במקום "שהממשלה רשאית" - - -

יעקב אשר: את ההצעה הזאת אנחנו מבינים.

יעקב אשר: ראש העיר, תאמין לי, אנחנו מבינים.

יעקב אשר: יואב הבין את זה, ואנחנו מבינים את זה.

מאיר יצחק הלוי: גם שר הבריאות אתמול בשעה 23:00 בלילה הבין את זה מצוין.

מאיר יצחק הלוי: הוא אומר את זה שחור על גבי לבן.

יעקב אשר: גם פה אנחנו אומרים מבחינתנו, למרות שאני אומר שוב, אני פחות אוהב את זה בחקיקה ראשית, אבל יש היגיון בכך שאם אתה כבר בא והופך מקום מסוים עם "ויזה" כזאת או אחרת, רפואית או לא רפואית - -

מאיר יצחק הלוי: "פספורט רפואי", כך קוראים לזה.

יעקב אשר: - - פספורט רפואי כזה או אחר, בתוך הדבר הזה צריכים לבוא דברים נוספים.

יעקב אשר: כרגע שתבין, דיברנו על העניין הזה שאני עומד על כך, והוועדה עומדת על כך, שתהיה קודם אפשרות לעשות את זה גם במקומות אחרים, שזה בסדר גמור, בלי התניה כמובן אחד לגבי השני.

יעקב אשר: זה דבר ראשון.

יעקב אשר: דבר שני, יש גם את הנושא הזה.

יעקב אשר: אם תהיה עליו תמימות דעים בוועדה, ודאי שיביאו עליו הסתייגויות.

יעקב אשר: אני מציע, כדי שזה לא יבוא בהסתייגויות, שהממשלה תביא נוסח מטעמה שנותן פתרון לעניין הזה.

יעקב אשר: אני לא רוצה לחייב.

יעקב אשר: נציגי משרד הבריאות אתם איתנו?

יעקב אשר: יש תהליך של הסתייגויות ואנחנו יכולים להכניס את זה כהסתייגות.

יעקב אשר: לאור דרישת ראש העיר יש בזה היגיון.

יעקב אשר: אם אני מבין נכון גם מקולו, הוא לא יודע להעביר את זה בציבור שלו, בעיר שלו.

מאיר יצחק הלוי: בוודאי.

מאיר יצחק הלוי: איך אפשר להעביר את זה?

מאיר יצחק הלוי: גם אנחנו אנשי ציבור.

יעקב אשר: הוא לא יודע להעביר את זה.

מאיר יצחק הלוי: ברור לגמרי.

יעקב אשר: אם ככה, יש פה סוגיה רצינית שצריכה להיפתר.

יעקב אשר: אני מציע שתביאו את הפתרונות, גם אם זו תהיה פשרה מסוימת, גם אם זה יהיה חלקים או מדרג מסוים שהולך לקרות.

יעקב אשר: אני לא מציע לך כרגע להתפשר, אני רק אומר.

יעקב אשר: אנחנו נתחיל את ההקראה, אבל - - -

מאיר יצחק הלוי: אדוני היושב-ראש, אני ציפיתי היום שנעבור ביחד לקריאה שנייה ושלישית.

מאיר יצחק הלוי: לשם הגענו.

מאיר יצחק הלוי: כל יום שעובר מצב העיר אילת הופך ונהיה חמור יותר.

מאיר יצחק הלוי: חשוב שתבין את זה.

יעקב אשר: ראש העיר - - -

מאיר יצחק הלוי: תבואו לאילת, תבואו, תבינו על מה אני מדבר.

יעקב אשר: אתה רוצה להעביר את זה כמו שזה, ככה, עכשיו?

מאיר יצחק הלוי: לא.

מאיר יצחק הלוי: אני רוצה להעביר את זה - - -

יעקב אשר: לא.

יעקב אשר: אני שואל אותך שאלה.

יעקב אשר: כשאתה מעביר בישיבת מועצה דברים, לוקח לך הזמן שאתה צריך להעביר.

יעקב אשר: לי אין בעיה, מצדי - - -

מאיר יצחק הלוי: אין לי ברירה - - -

יעקב אשר: סליחה.

יעקב אשר: ראש העיר, תכבד אותי.

יעקב אשר: אני מכבד אותך כבר הרבה שנים, ולא לחינם.

יעקב אשר: אני בא ואומר רק דבר אחד: אנחנו יכולים להצביע עכשיו על הצעת החוק כמו שהיא וללכת הביתה.

יעקב אשר: צריך להקריא אותה.

יעקב אשר: אם אתה רוצה את זה, רק תגיד לי, שאני אדע.

יואב סגלוביץ': אני רוצה להשלים את המשפט, כי אולי דרך השאלות האלה נוכל לעזור בדרך אחרת.

יואב סגלוביץ': כמו שאמרת קודם, זו הפעם הראשונה שלקחו את הסיפור הכלכלי ושמו אותו באיזונים.

יואב סגלוביץ': עד עכשיו זה לא היה.

יואב סגלוביץ': מאחר שזו הפעם הראשונה, אני אומר שהאיזון פה הופר.

יואב סגלוביץ': לבוא ולהגיד שהפגיעה כרגע בכל תושבי אילת, ביכולת התנועה שלה, אל מול פתיחה רק של המלונות, זה לא מידתי ולא מאוזן.

קארין אלהרר: ואני מציע איזון אחר.

קארין אלהרר: אני לא אגיד מהו האיזון.

קארין אלהרר: לדוגמה, גם הממשלה שהחליטה על יציאה מסגר, יש שלב 1, שלב 2, 4, 5, 6.

קארין אלהרר: אי-אפשר ללכת על אותה צורת חשיבה.

קארין אלהרר: לא יכול להיות מצב שאתה פוגע בזכות כל כך דרמטית מצד אחד, ולוקח את כל יתר ההחלטה ושם אותה בידי הממשלה, והיא תעשה את האיזון אחר כך.

קארין אלהרר: האיזון לא יהיה אחר כך.

קארין אלהרר: האיזון חייב להיות פה, בשליטה שלנו, של הפרלמנט, של הכנסת, שהוא הריבון.

קארין אלהרר: פוגעים בזכות אחת דרך הכנסת ואומרת ממשלה: נרפא את הזכויות אחר כך.

קארין אלהרר: ואני אומר: לא, זה התפקיד שלנו פה בוועדת החוקה, וגם התפקיד של משרד המשפטים לגבות את המהלך הזה.

איל זנדברג: ברשותכם, לפני שאני אשיב לשאלה הזאת, אני אשלים את המשפט שהיה לי חשוב לומר בתחילת הדרך, וזו המעטפת.

איל זנדברג: הנקודה שחשובה לנו, כמשרד המשפטים, היא באמת ההגנה על התושבים, על קרובי משפחתם, על העובדים ועל האנשים שנאלצים לעבור.

איל זנדברג: הם לא מגיעים לצורך תיירותי מובהק, וחופש התנועה שלהם צריך להיות מוגבל למינימום הנדרש.

איל זנדברג: והמינימום הנדרש בהקשר הזה גם מטיל על המדינה חובת התארגנות, חובת מימון של בדיקות מהירות, והדברים האלה, חשוב שייאמרו, כי הם התנאי להכרזה והם התנאי לטיפול של הדבר הזה.

איל זנדברג: אני חושב שזה גם מענה להערה.

איל זנדברג: יש כאן הערה מוסדית, בשאלה מי צריך לקבוע את זה.

איל זנדברג: אני לא חושב משפטית שיש מניעה שההגבלות האלה ייקבעו בתקנות על ידי הממשלה, כפי שנעשה בחוק הזה לרוחבו - - -

יואב סגלוביץ': פעם ראשונה זה מצורך כלכלי, לא מצורך רפואי.

יואב סגלוביץ': זו דרמה גדולה.

יואב סגלוביץ': יש הבדל בין פגיעה ושמירת הנפש, שהיינו בסיפור אחר.

יואב סגלוביץ': אי-אפשר לעשות פה אותו דבר.

קארין אלהרר: רגע, יואב.

קארין אלהרר: תן לו לענות.

איל זנדברג: נדמה לי שההיבט הכלכלי נמצא בהרבה מהתקנות, בפרט תקנות שמדברות על מקומות עבודה, והעדפת מקומות עבודה מסוימים על חשבון אחרים.

יואב סגלוביץ': איל, זה ניסוי ראשון לקחת ולאזן ולהגיד: אתה לא יכול להיכנס, אתה לא יכול לעשות X, Y, Z, ואתה עושה פה אפליה מובנית בין בתי המלון לבין המסעדה שנמצאת ליד.

יואב סגלוביץ': אי-אפשר להתעלם מזה.

איל זנדברג: זה כמה וכמה הערות שונות.

איל זנדברג: שאלה אחת, האם זו הפעם הראשונה שאנחנו עושים את האיזונים בין אינטרסים והזכויות השונות?

איל זנדברג: נדמה לי שזה לא נכון מנקודת מבטי.

קארין אלהרר: זה לא הגיע מההיבט הכלכלי, זה הגיע מההיבט הבריאותי.

קארין אלהרר: הוא צודק.

איל זנדברג: הבחירה מה לפתוח קודם – אנשי משרד הבריאות יודעים להסביר את זה טוב ממני – נניח שאפשר לנהל פעילות במשק בהיקף X, אז את ה-X הזה אפשר לעשות אותו - - -

יואב סגלוביץ': איל, אתה צריך לענות על שאלה פשוטה.

יואב סגלוביץ': למה מסעדה במלון יכולה להיפתח, והמסעדה שנמצאת לידה לא יכולה להיפתח?

יואב סגלוביץ': אתה צריך לענות.

איל זנדברג: לזה יש הסבר בריאותי, שיוכלו להסביר אותו.

יואב סגלוביץ': אני רוצה לשמוע עכשיו הסבר בריאותי למה מסעדה - - -

קארין אלהרר: יואב, רגע.

קארין אלהרר: בוא נשמע.

מאיר יצחק הלוי: זה אותו אדם שיבוא לאכול במסעדה.

מאיר יצחק הלוי: מה ההבדל?

מאיר יצחק הלוי: לא הבנתי.

מאיר יצחק הלוי: זה לא עוד אנשים.

קארין אלהרר: אדוני ראש העיר, תעשה עימי חסד.

קארין אלהרר: אני מבקשת ממשרד הבריאות לתת תשובה לעניין.

אודי קלינר: אני אתייחס.

אודי קלינר: קודם כול, כמו שנאמר, וסגן השר אמר את זה, לא הוחלט שלא לפתוח, זו החלטה שיכולה להתקבל גם בהמשך, אבל לצורך הדיון, אני שנייה אתייחס.

קארין אלהרר: רגע, אני עוצרת אותך.

קארין אלהרר: סליחה.

קארין אלהרר: אומר ראש העיר, אני חושבת במידה רבה של צדק, שלא יהיו הזמנות בכלל להגיע לאילת אם אין מה לעשות חוץ מלהסתגר במלון.

קארין אלהרר: בן אדם לא רוצה לבוא לאילת לסגר, הוא רוצה לבוא לאילת להיות באילת, על כל המשתמע מזה.

אודי קלינר: המומחיות שלי זה לא תיירות, אבל בתור מי שהיה באילת כמה פעמים, אתה לא יורד לאילת רק בשביל המסעדות, יש שם נוף, יש שם חופים, יש שם הרבה פעילויות שכבר היום פתוחות דרך אגב.

אודי קלינר: לא צריך לפתוח אותן.

קארין אלהרר: כמו מה?

אודי קלינר: חוף הים וצלילה אפשר לעשות.

אודי קלינר: אפשר לטייל בטבע שליד אילת.

אודי קלינר: אני לא נכנס לזה, כי זו לא הנקודה.

אודי קלינר: מה שאני אומר שזה לא הכול או כלום.

אודי קלינר: זו בדיוק הנקודה שניסה לומר גם סגן השר.

מאיר יצחק הלוי: אתה טועה.

מאיר יצחק הלוי: אתה טועה, אדוני.

מאיר יצחק הלוי: אתה פשוט טועה ואתה גם מטעה.

מאיר יצחק הלוי: אני חושב שכדאי להתמקד בתחום הבריאותי.

קארין אלהרר: מאיר, בוא ניתן לו להשמיע את הנימוק הבריאותי.

מאיר יצחק הלוי: - - - תלמד אותה ותראה.

מאיר יצחק הלוי: אתה טועה טעות מרה.

קארין אלהרר: אדוני ראש העיר, בוא ניתן לו להשמיע את הנימוק הבריאותי.

קארין אלהרר: ההבדל בין המסעדות.

אודי קלינר: נקודה ראשונה, שזה לא הכול או כלום.

אודי קלינר: כלומר, אפשר גם לדון מה לפתוח ומה לא, וזה בדיוק מה שסגן השר ניסה לומר, שזו החלטה שהממשלה תקבל בשלב הבא, ויכול להיות דרך אגב, יכול להיות שכן יפתחו הכול.

קארין אלהרר: מאה אחוז, אבל בואו נדבר על ההבדל בין המסעדה בחוץ למסעדה במלון.

אודי קלינר: א', אפשר גם לשאול מה ההבדל בין מסעדה באילת למסעדה בתל אביב, שיכולה לומר לך: גם אני אבדוק בכניסה אצלי כל מיני אישורים.

קארין אלהרר: לא מדויק.

יואב סגלוביץ': יש הבדל.

יואב סגלוביץ': אתם מחליטים על אי ירוק, בדיקה של כולם בפנים, אף אחד לא נכנס לעיר בלי בדיקה.

יואב סגלוביץ': זה ההבדל.

מאיר יצחק הלוי: מה זה משנה איפה האורח - - -

קארין אלהרר: מאיר.

קארין אלהרר: מאיר, רגע.

מאיר יצחק הלוי: אם הוא אוכל במלון או אוכל במסעדה, מה זה משנה אפידמיולוגית?

מאיר יצחק הלוי: תסביר לי.

מאיר יצחק הלוי: אולי אני ראש עיר, אבל לא מוגבל עד כדי כך.

קארין אלהרר: מאיר.

אודי קלינר: אם תיתן לי, אני אסביר.

קארין אלהרר: מאיר, תן לו לדבר.

אודי קלינר: בבית המלון אנחנו גם בודקים את העובדים.

אודי קלינר: אנחנו לא הולכים עכשיו ובודקים כל יום, או כל שלושה ימים, או כל שבעה ימים, כמה שנחליט, את כל תושבי העיר אילת.

אודי קלינר: אני לא בודק באופן תדיר את השף של המסעדה שמחוץ למלון או את המלצר של המסעדה שמחוץ למלון.

אודי קלינר: יש פה הבדלים, ויש פה גם עניין סטטיסטי.

מאיר יצחק הלוי: תיתן את אותן הנחיות.

אודי קלינר: כמה שהתנועה שלי יותר גבוהה, אני פוגש יותר אנשים, אני מעלה סיכון להדבקות.

אודי קלינר: זו המציאות.

אודי קלינר: זה בדיוק ההיגיון הבסיסי של איסור התקהלויות או מגבלות התקהלויות.

אודי קלינר: זה בדיוק ההיגיון בסגר כשאתה מגביל תנועה, כי אתה מקטין את האפשרות לאנשים להיפגש אחד עם השני ולהדביק אחד את השני.

מאיר יצחק הלוי: אז שיסתגרו בבית מלון?

מאיר יצחק הלוי: אתה אומר שיסתגרו בבית מלון?

מאיר יצחק הלוי: זה ההיגיון?

אודי קלינר: זה לא מה שאמרתי.

קארין אלהרר: מאיר, תן לו.

מאיר יצחק הלוי: שיסתגרו בבית מלון או שיצאו החוצה קצת?

אודי קלינר: זה לא מה שאמרתי.

קארין אלהרר: אדוני ראש העיר, רגע.

קארין אלהרר: תן לו להשלים.

אודי קלינר: היה יכול לומר מישהו גם "אל תפתח את המסעדה בבית המלון", אבל ברור שבית מלון בלי בריכה, בלי מסעדה, באמת באמת באמת כבר אין לו הצדקה.

אודי קלינר: אף אחד לא יורד רק כדי להיות בחדר.

אודי קלינר: זה ברור.

אודי קלינר: אז מנסים למצוא את האיזון.

אודי קלינר: עכשיו אני אחזור לנקודה הראשונה שסגן השר אמר.

אודי קלינר: זה עוד לא דיון שהוחלט.

אודי קלינר: זה בדיוק הדיון הבא, לראות מה כן לפתוח.

אודי קלינר: אולי נפתח את המסעדות רק בחוץ, אבל לא בפנים, יכול להיות, כי זו העיר אילת, יש בה מזג אוויר טוב, ובחוץ הסיכון יותר נמוך מאשר בפנים.

אודי קלינר: אני לא שולל, רק שאני אומר שזה דיון שעוד לא הוכרע מה לפתוח ומה לא, ולזכור שיש הרבה דברים שכבר היום פתוחים.

אודי קלינר: ובוודאי מה שיפתח בכל הארץ, ברור מאליו שגם ייפתח בעיר אילת.

אודי קלינר: אם יוחלט בעוד שבוע לפתוח את מסחר הרחוב, ברור שגם באילת זה ייפתח.

אודי קלינר: וזה בדיוק האתגר הבא שלנו.

אודי קלינר: אני מקווה שעניתי.

קארין אלהרר: תודה.

קארין אלהרר: שי ברמן איגוד המסעדות והברים.

שי ברמן: תודה רבה, גברתי היושבת-ראש, אני מנכ"ל איגוד המסעדות.

שי ברמן: אני מדבר גם בשם עמותת המסעדנים באילת והיושב-ראש שלה, רונן מור, שלמרות שמדינת ישראל שכחה אותו, הוא לא שכח אותה, והוא נמצא כרגע בשירות מילואים.

שי ברמן: גם אנחנו שמחים שפותחים את המלונות, אנחנו קצת פחות נרגשים מכולם, כי באמת אי-אפשר להבין מה ההבדל בין חדר אוכל של בית מלון לבין חדר אוכל של מסעדה.

שי ברמן: אין דבר כזה בשום מקום בעולם.

שי ברמן: אין לזה שום היגיון אפידמיולוגי, ואני יכול לחשוב רק על הסבר אחד לאחר ששמעתי פה את כל ההסברים, גם של משרד הבריאות וגם של גופים אחרים.

שי ברמן: ההסבר היחיד לזה, שאנחנו פשוט לא מעניינים אף אחד.

שי ברמן: לאף אחד לא אכפת מ-200 עסקי הסעדה בעיר אילת, מעל 4,000 עובדים, שהתשתית של העסקים שלהם קורסת.

שי ברמן: צריך להבין שלעיר הזאת אין שום עורף אורבני, העובדים בורחים מהעיר, זה טבחים, זה מלצרים, זה אנשים שלהשיג ולהכשיר אחרי זה, כדי לפתוח את העסקים מחדש, לא יהיה אפשר לעשות.

שי ברמן: ולכן מה שאתם עושים בהחלטה הזאת, שהיא החלטה מפלה ושערורייתית, זה פשוט להרוס את העיר.

שי ברמן: וכמו שאמר ראש העיר וכמו שאמרו פה דוברים אחרים: אין תיירות ואין מלונאות בלי מסעדות, בלי אטרקציות, בלי הדברים האחרים.

שי ברמן: זה משרד התיירות לצערי הרב, והייתי אתמול אצל המנכ"ל – אנחנו מכירים ויש לנו קשר איתם – הם לא מבינים את זה, כי הם עובדים אך ורק לטובת המלונות.

שי ברמן: צר לי שהחלטה כזאת הולכת לעבור פה בוועדת החוקה, אצלכם.

שי ברמן: אני חושב שאתם לא יכולים להרשות לעצמכם לאשר הצעת חוק כזאת מפלה נגד בעלי העסקים.

שי ברמן: אתם פשוט מפלים אותנו.

שי ברמן: למה?

שי ברמן: מה ההבדל בין חדר אוכל של מלון לבין חדר אוכל של מסעדה?

שי ברמן: אין לזה שום היגיון אפידמיולוגי, אל תבלבלו את המוח.

שי ברמן: אני יודע ואני מעריך, אני מקווה שאני טועה, שההחלטה הזאת לא תשונה.

שי ברמן: אני כבר אומר שכבר הכנו עתירה לבג"ץ.

שי ברמן: אני אומר את זה בכאב, כי אני לא חושב שזה צריך להיות ככה.

שי ברמן: אני חושב שצריך להיות צדק, והצדק צריך להיעשות במקום, בבית המחוקקים, לא במקום אחר, לא בבית המשפט, אבל מכיוון שאנחנו יודעים שזה הולך לעבור בצורה הזאת, אנחנו בהחלט מחר בבוקר נגיש עתירה לבית המשפט העליון ונבקש לדון בעניין הזה, שבית המשפט יתערב כדי לשנות את ההחלטה הזאת.

שי ברמן: אני חוזר ומדגיש: אנחנו חלילה לא נגד הקולגות שלנו במלונות.

שי ברמן: אנחנו שמחים שהם פותחים את העסקים שלנו.

שי ברמן: אני חושב שגם הם צריכים להצטרף אלינו לעתירה הזאת, מכיוון שהמלונות לא יכולים לעבוד בלי מסעדות ובלי הדברים האחרים.

שי ברמן: תודה רבה.

קארין אלהרר: תודה.

קארין אלהרר: ענבל ג'וריני פרץ, איגוד האמרגנים.

ענבל ג'וריני פרץ: שלום, תודה רבה על הזכות להשמיע את הקול של עולם התרבות.

ענבל ג'וריני פרץ: הקשבתי פה כבר כמה שעות טובות לכל מה שנאמר.

ענבל ג'וריני פרץ: יש דברים שאני מאוד מסכימה איתם.

ענבל ג'וריני פרץ: מחודש מרץ, מה-7 במרץ שאנחנו סגורים, אני מנסה לחפש את ההיגיון בשיגעון ולא מוצאת.

ענבל ג'וריני פרץ: אני לא רואה סיבה, ואני מסכימה פה עם ראש העיר אילת, מאיר, שאומר שאין סיבה שאנשים ירצו לבוא ולהניע את הכלכלה של אילת ולזוז באילת בלי איזה אטרקציה.

ענבל ג'וריני פרץ: יש מספיק אפשרויות איך להפעיל את עולם התרבות, את התערוכות, את הכנסים, שזה תעשייה שלמה שדוממת, אפילו בלי אופק קדימה.

ענבל ג'וריני פרץ: אנחנו לא רואים את עצמנו מתחילים לעבוד לפני קיץ 2021.

ענבל ג'וריני פרץ: באתם והגדרתם, שזה דבר מדהים בעיניי, זה דבר נכון לתת את זה לכמה שיותר ערים לאט לאט, ובסדר הנכון, תוך שמירה כמובן על צו הבריאות.

ענבל ג'וריני פרץ: מדינת ישראל – יכול להיות שוויתרה על צריכת התרבות?

ענבל ג'וריני פרץ: על המשמעות של התרבות דווקא בתקופה הזאת?

ענבל ג'וריני פרץ: אנחנו, מפיקים, אמרגנים, אחד היתרונות של התעשייה שלנו זה לדעת לשמור על הקהל, בין אם זה בהופעה, בין אם זה בתערוכה, בין אם זה באירוע.

ענבל ג'וריני פרץ: זו המיומנות שלנו.

ענבל ג'וריני פרץ: תנו לנו את האפשרות לשמור על הקהל במתווה סגול, במתווה אדום, באיזה צבע שאתם רק רוצים, רק לעבוד.

ענבל ג'וריני פרץ: יש מרפסות, יש משאיות.

ענבל ג'וריני פרץ: זה כבר עבד, יש המתווה של ה-14 ביוני שאישרנו על X תפוצה, אופן הישיבה.

ענבל ג'וריני פרץ: בכל דרך שרק תרצו.

ענבל ג'וריני פרץ: אני רק חושבת שזה מעודד יותר.

ענבל ג'וריני פרץ: אני מבקשת לא לשכוח את עולם התרבות בערים הירוקות.

ענבל ג'וריני פרץ: ואם זו עיר ירוקה, היא יכולה להיפתח.

ענבל ג'וריני פרץ: אם היא לא ירוקה, אז מה היא שונה מתל אביב?

ענבל ג'וריני פרץ: יש לו את הים, יש לו מסעדה בטייק אוויי, והוא יכול להישאר פה.

ענבל ג'וריני פרץ: אז למה אנחנו עושים את כל הדבר הזה?

ענבל ג'וריני פרץ: אני מבקשת שפה כל החברים המכובדים פה ישקלו את הנושא הזה ויתמכו בעולם התרבות, דווקא בימים קשים אלה.

ענבל ג'וריני פרץ: אני מודה לכולם.

קארין אלהרר: תודה רבה.

קארין אלהרר: עמיחי לוי, משרד התחבורה.

עמיחי לוי: שלום, אני מנהל אגף רישוי תחבורה ציבורית במשרד התחבורה, ברשות הארצית לתחבורה ציבורית.

עמיחי לוי: יש שני נושאים קטנים, שלא ראינו התייחסות אליהם בהצעת החוק ואנחנו מבקשים לתקן, העברנו גם למשרד הבריאות: האחד, זה התייחסות לנהגי תחבורה ציבורית כאל תושבים.

עמיחי לוי: אלה נהגים שעושים את הציר הזה יום-יום, לפעמים פעמיים ביום.

עמיחי לוי: לא ייתכן שכל 48 שעות הם יידרשו להיבדק, גם אם הם לא תושבי אילת.

עמיחי לוי: זו הסתייגות ראשונה.

קארין אלהרר: לא הגעתם להסכמות?

עמיחי לוי: דבר שני, לפחות המתווה האופרטיבי צריך לתת מענה לתחבורה ציבורית, והוא לא נותן כרגע.

עמיחי לוי: מה קורה במחסום, כשיש נוסע שמגיע בלי אישור?

עמיחי לוי: האוטובוס כמובן לא יכול לעכב עכשיו 50 נוסעים בשביל נוסע כזה.

עמיחי לוי: האם זורקים אותו באמצע כביש הערבה?

עמיחי לוי: מה עושים אם הוא נמצא חיובי?

עמיחי לוי: יש פה הרבה שאלות שכרגע ללא מענה, ונהיה חייבים למצוא להן תשובות.

קארין אלהרר: ברק ארוסי, משטרת ישראל.

ברק ארוסי: שלום לכולם.

ברק ארוסי: מבחינת המשטרה, כבר נאמר על ידי שרת התיירות, ניהול עמדות הביקורת צריך להתבצע על ידי גורמי פיקוח.

ברק ארוסי: כמובן משטרת ישראל תסייע בכל היבטי הסדר והתנועה, כלל שנידרש.

ברק ארוסי: צריך לבדוק את עמדת צה"ל לגבי כביש 12, מדובר בציר ביטחוני.

ברק ארוסי: יש לזה משמעויות מבחינת עומסים או הכלה של מספר רכבים שעומדים על הציר וממתינים לתוצאות הבדיקות.

ברק ארוסי: פתיחת בתי המלון ללא המעטפת עלול ליצור אירועי סדר ציבורי.

ברק ארוסי: כבר עכשיו אנחנו רואים את ההתנגדויות.

ברק ארוסי: אנחנו מדברים על סדר ציבורי בערים האלה, במתחמים האלה, מה גם שאם החוק ירצה שני אזורים בלבד, זה עלול לייצר אנטגוניזם ביתר הארץ ולייצר לנו עבודה.

קארין אלהרר: ברור.

קארין אלהרר: האם אתם מתואמים עם אילת?

ברק ארוסי: מה?

קארין אלהרר: אתם מתואמים עם ראש העיר וסגנו?

ברק ארוסי: כן.

ברק ארוסי: בוודאי.

ברק ארוסי: כבר היו פגישות עבודה עם שתי המועצות, גם עם העיר אילת - - -

מאיר יצחק הלוי: גייסנו את תא"ל בצלאל טרייבר לשמש כמפקד האירוע.

קארין אלהרר: מצוין.

קארין אלהרר: אני אשמח לשמוע את אלי לנקרי.

ברק ארוסי: אני לא סיימתי.

קארין אלהרר: סליחה.

ברק ארוסי: יש חשיבות אדירה להסברה מקדימה לצמצום העיכוב בדרכים, הבנה שבדיקות מקדימות חייבים לבצע כל התיירים/אורחים, כדי לצמצם את העיכוב ואת העומסים בדרכים.

ברק ארוסי: היערכות תשתיתית בליווי מהנדס תנועה.

ברק ארוסי: אנחנו מדברים על פתיחת שרוולים נוספים – הדברים האלה צריכים להיעשות בצורה מסודרת.

ברק ארוסי: הדבר האחרון, שגם ראשי המועצות מכירים ומסכימים, זה הגברת הפיקוח והאכיפה במתחמים.

ברק ארוסי: הערים האלה כביכול צריכות לזכות ביותר פיקוח, מתוך הבנה ואינטרס של כולנו לאשר אותן כאזורים ירוקים.

ברק ארוסי: אם לא נפקח בערים אחרי שאנשים נכנסו, הערים האלה עלולות להיות מהר מאוד מתחמים אדומים.

ברק ארוסי: עד כאן.

קארין אלהרר: אתם בעד?

ברק ארוסי: עוד פעם, אנחנו בעד.

ברק ארוסי: ככל שנבין את המשמעויות והדברים ייעשו כמו שצריך מבחינת עמדות הבידוק, השרוולים, מפקחים וכל הדברים האלה, ברור.

ברק ארוסי: העיר הזאת צריכה להיפתח.

ברק ארוסי: זה טוב לכולם.

קארין אלהרר: תודה רבה לך.

קארין אלהרר: אלי לנקרי, ממלא-מקום ראש העיר.

אלי לנקרי: תודה, גברתי היושבת-ראש, אני רוצה רק לסבר את אוזני חברי הכנסת, חברי הוועדה, במשמעות החוק כפי שהוא מנוסח כעת.

אלי לנקרי: המשמעות היא שאנחנו מחזירים את הפעילות הכלכלית של העיר רק ב-30%-40%.

אלי לנקרי: מבין 25,000 השכירים באילת יחזרו לעבודה רק 7,000 לכל היותר.

אלי לנקרי: צריך להבין את זה.

אלי לנקרי: מבין כל העצמאים, 3,000 עצמאים, יחזרו מתי מעט, ולכן יש כאן החמצה גדולה של החקיקה.

אלי לנקרי: כפי שנאמר כאן, הנזק גדול מהתועלת בחקיקה כפי שהיא מנוסחת עכשיו.

אלי לנקרי: ללא פתיחה כוללת של העיר, אין כאן היתכנות אמיתית לחקיקה כמו שהיא עכשיו.

אלי לנקרי: ואת זה צריך לומר באופן ברור, שלא משתמע לשני פנים.

אלי לנקרי: מה אנחנו לא יודעים היום שנדע בעוד יומיים או בעוד שלושה ימים לגבי המצב הבריאותי?

אלי לנקרי: אם המצב הבריאותי, מצב התחלואה בעיר, הוא זה שהולך לקבוע, אז בבקשה, יש היום נתונים.

אלי לנקרי: הם ישתנו דרמטית בעוד יומיים או בעוד שלושה ימים, כשירצו לקבל החלטה?

אלי לנקרי: היום אילת במצב הבריאותי הטוב ביותר בישראל, וזה לאורך כל השבועות האחרונים.

אלי לנקרי: יש לנו בסך הכול שמונה חולים פעילים.

אלי לנקרי: בכל הימים האחרונים יש אפס מאומתים.

אלי לנקרי: אפס מאומתים.

אלי לנקרי: אז אם קובעים את האזור כאי ירוק, המשמעות היא שצריך לפתוח אותו לחלוטין, ולא לקפח כאן דווקא את העסקים הקטנים.

אלי לנקרי: מבין 6,500 עסקים בעיר הזאת, 900 כבר קרסו ולא יקומו.

מאיר יצחק הלוי: סגרו ולא ייפתחו.

אלי לנקרי: כל יום שעובר עוד הרבה מאוד עסקים ייפלו.

אלי לנקרי: זאת המשמעות.

אלי לנקרי: צריך להבין.

אלי לנקרי: את מי אנחנו מקפחים בהחלטה הזאת?

אלי לנקרי: את מי אנחנו מפלים?

אלי לנקרי: דווקא את הקטנים?

אלי לנקרי: אסור לעשות את זה בתכלית האיסור.

אלי לנקרי: זאת החמצה גדולה של החקיקה.

אלי לנקרי: אני ממש מבקש לשקול בכובד ראש את העניין הזה, וכן להכניס עוד היום.

אלי לנקרי: זה בסמכות הוועדה להכניס עוד היום את התיקון הזה לחוק ולאפשר את פתיחת כל העיר.

אלי לנקרי: תודה.

קארין אלהרר: תודה.

קארין אלהרר: היועץ המשפטי.

גור בליי: בהקשר הזה אני רוצה להתחבר לדברים שאמרתי בהתחלה, ואני מפנה את זה בעיקר לאילת בהקשר הזה.

גור בליי: זה לא רק שאלה אופרטיבית טכנית, זו שאלה שיורדת לשאלת ההצדקה מבחינה חוקתית.

גור בליי: זאת אומרת, אתה פוגע פה בצורה קשה בחופש התנועה של אנשים כנגד איזה הטבה כלכלית.

גור בליי: כבר דיברנו על זה שזה חריג, לא עצם השקילה, אלא שהתכלית היא תכלית כלכלית, שזה אולי לגיטימי, אבל פעם ראשונה שזוהי התכלית.

יעקב אשר: השאלה, האם כשאתה משאיר את זה לתקנות, ההסדר כפי שהוא הוא הסדר שעומד במובן הזה בהצדקה מבחינת העלות מול התועלת.

יעקב אשר: אתה יכול להגיד שהנתונים מדברים על זה שרק 30% למשל נהנים מזה, שאז הצר לא שווה בנזק המלך.

יעקב אשר: זאת אומרת, מבחינה חוקתית אתה לא יכול להצדיק את הפגיעה הקשה, כשהיתרון שמושג מהצד השני הוא כל כך מצומצם.

מאיר יצחק הלוי: חד-משמעית.

איל זנדברג: אני יכול להשיב.

איל זנדברג: אני יכול לא להשיב.

איל זנדברג: אם היושב-ראש - - -

יעקב אשר: תשיב.

קארין אלהרר: למה לא?

איל זנדברג: התשובה הקצרה היא אני חושב שכן, זה עומד במבחנים החוקתיים.

איל זנדברג: אני חושב שההצגה של הפגיעה, בוודאי של פגיעה בחופש התנועה, והדגשתי בדברים שלי, מה שהיה חשוב לומר זה את ההיבט הזה, שהוא רק אחד מכמה היבטים.

גור בליי: פרטיות.

איל זנדברג: אכן להגביל אנשים לנוע בחופשיות לביתם זה לא דבר של מה בכך, אני מסכים, אבל עדיין להציג את זה כפגיעה חמורה?

איל זנדברג: מה שזה אומר שהם לא צריכים להודיע מראש, הם לא צריכים לתכנן, הם צריכים לעצור בצד הדרך – אני כרגע מתאר כשהכול ברמה התפעולית נניח יהיה נהדר, כשהיועץ המשפטי אמר שנשים את זה בצד, משטרת התנועה תפעל נהדר ורחבות כורכר יוסדרו שם, והבדיקות יעבדו מהר – הפגיעה בתושב אילת שרוצה לחזור לביתו, שהוא צריך לעצור בצד הדרך, לעבור אופרציה לא נעימה, אפשר להגיד שהבדיקה היא פעולה חודרנית, נכון, אני לא מזלזל בזה, אבל הפגיעה היא בהיקף הזה, והוא נוסע לדרכו בחלוף חצי שעה, ואם זה יהיה מהר יותר, אפילו פחות מזה, והוא חוזר לביתו, נוסע לאן שהוא רוצה.

איל זנדברג: זו הפגיעה.

איל זנדברג: אל מול זה - - -

יעקב אשר: לא לאן שהוא רוצה.

יעקב אשר: לעבודה שלו הוא לא יכול לצאת.

גור בליי: ויש את הפגיעה שבני המשפחה שלו וחבריו לא יכולים להגיע אליו.

איל זנדברג: נכון.

איל זנדברג: גם אנשים נוספים נאלצים לעצור בצד הדרך.

גור בליי: לא.

גור בליי: נכון לעכשיו, לפי הצעת החוק, אנשים אחרים, בני משפחתו, לא זכאים לבדיקה המיידית והחינמית, הם צריכים לדעת 48 שעות מראש.

קריאות: - - -

איל זנדברג: אדוני היושב-ראש, אם רוצים שאני - - -

מאיר יצחק הלוי: היושב-ראש, הגדרנו את זה כאנשים חד-יומיים, שזה אומר תושבי אילות, תושבי אילת, שבאים ונכנסים באותו יום, פטורים מהבדיקה, למעט אם נחשוב שרוצים לעשות בדיקות סקר מעת לעת, על פי מה שיוחלט במשרד הבריאות.

יעקב אשר: משרד הבריאות כנראה לא - - -

איל זנדברג: אדוני היושב-ראש, אמרת שאני לא חייב להשיב.

איל זנדברג: אם אני משיב, אני מבקש שיאפשרו לי להשיב תשובה שלמה, שלא תיראה כחלקי דברים לא ברורים.

יעקב אשר: ודאי.

יעקב אשר: לא נפגע בפרסטיז'ה שלך פה בוועדה.

איל זנדברג: הפרסטיז'ה שלי היא לא לדבר בכלל.

איל זנדברג: זה המצב האידיאלי.

יעקב אשר: את זה אני לא אוהב לאפשר לך.

איל זנדברג: אם מבקשים שאני אסביר, לפחות שאני אסביר בצורה מלאה.

איל זנדברג: זה לא כל כך ארוך.

איל זנדברג: הפגיעה היא פגיעה, אכן.

איל זנדברג: זו הערה מדרג שני, יכול להיות שברשימת החריגים, האנשים המוחרגים שהציגה הממשלה, יש מקום לתיקון.

איל זנדברג: זה נושא לדיון, בשביל זה הכנסת מחוקקת, אבל בשאלה העקרונית אל מול זה עומד לא רק עניין כלכלי, אינטרס כלכלי כללי, יש פה אפשרות למאות רבות של אנשים להתפרנס.

איל זנדברג: אם אנחנו מצליחים לבנות מודל שמאפשר לאנשים האלה להתפרנס, בין כעובדים ובין כמעסיקים וכן הלאה וכן הלאה - -

יעקב אשר: אתה אומר שגם כשהמשקל לא מלא, הוא עדיין משקל.

איל זנדברג: - - ולא מדובר בבית מלון אחד או שניים, אפרופו הדיון - - -

יעקב אשר: אדוני, הובנת לחלוטין.

איל זנדברג: נכון, בהיקף נרחב, כמות מסיבית של אנשים, פלוס האנשים שיוכלו לבלות שם, שזה אולי - - - מסוג אחר, אבל גם הוא קיים – במכלול אני לא חושב שאין פה שום תועלת או שהתועלת כל כך זניחה אל מול הפגיעה שהיא קיימת, אבל היא לא כל כך חמורה.

יואב סגלוביץ': היקף הפגיעה לא - - -

יעקב אשר: יואב.

יעקב אשר: יואב.

יואב סגלוביץ': יושב פה ראש העיר, אומר לך מה היקף הפגיעה, ואז אנחנו אומרים לו משפטית שההיקף לא גדול.

יעקב אשר: יואב, הבנו.

יואב סגלוביץ': זו שאלה משפטית זו לא שאלה של היקף הפגיעה.

יואב סגלוביץ': שאלת היקף הפגיעה היא לא שאלה משפטית.

יואב סגלוביץ': היקף הפגיעה הוא עצום, אומר ראש העיר.

יעקב אשר: יואב.

איל זנדברג: בתושבים שצריכים לעצור בצד הדרך?

יואב סגלוביץ': לא בתושבים שצריכים לעצור בצד הדרך.

קארין אלהרר: כלכלית.

יואב סגלוביץ': - - - בחוק הזה, של מסעדה במלון לעומת מסעדה לא במלון.

מאיר יצחק הלוי: - - - ימשיכו לא להתפרנס משיקול - - -

יעקב אשר: ראש העיר.

יעקב אשר: יואב, תודה.

יעקב אשר: משרד הבריאות.

נינא כהן קרן: אני רק רוצה להזכיר, כי קל להתבלבל, כי יש מאפיינים באמת דומים בהקשר החוקתי.

נינא כהן קרן: אנחנו לא מדברים פה על אזור מוגבל, אף אחד לא כופה על אזור מסוים שיהפוך להיות אזור תיירותי.

נינא כהן קרן: כפי שאמר גם סגן השר, תהיה התייעצות עם ראש עיר או ראש המועצה, או הגורם הרלוונטי, עם האזור עצמו.

נינא כהן קרן: אם הגורמים הרלוונטיים באזור לא ירצו את זה, המתווה פשוט לא יחול.

נינא כהן קרן: זה דבר ראשון.

קארין אלהרר: אני לא מבינה.

יעקב אשר: גם את זה הבנתי.

קארין אלהרר: מה זה הדבר הזה?

יעקב אשר: אל תשאלי מה, אני יכול לתת לך תשובה.

נינא כהן קרן: לפי המתווה המדורג של פתיחת המשק, מסעדות וענפים נוספים נפתחים לפני בתי המלון, לכן גם אם לא תהיה החלטה פוזיטיבית לפתוח באזור התיירותי הירוק לפני שאר הארץ - -

יעקב אשר: ברור.

יעקב אשר: תודה.

נינא כהן קרן: - - אז הם ייפתחו, ועצם זה שאנחנו מאפשרים לאנשים להגיע לבתי מלון באותו אזור הרבה לפני הפתיחה של שאר בתי המלון ברחבי הארץ, זה יאפשר למסעדות ולענפים נוספים - - -

יעקב אשר: תודה.

יעקב אשר: אודי, אני אחדד לך שלוש נקודות שאנחנו רוצים לחדד אותן לקראת סיום החלק הזה של הדיון, מה שעלה כאן בוועדה.

יעקב אשר: אדוני היועץ המשפטי, כבר לא נתחיל עכשיו את ההקראה, כי יש לנו ישיבה ב-12:30.

יעקב אשר: מחר בבוקר נתחיל את ההקראה.

יעקב אשר: אני רק מציע, כדי שתהליך ההקראה ילך יותר טוב וגם שלא נצטרך להגיע פה לוויכוחים יותר מדי גדולים, אני רוצה לחדד שלוש נקודות שעלו כאן.

יעקב אשר: נקודה אחת זה הנושא הזה שהוועדה חושבת, אני חושב שאפילו סגן השר בסופו של דבר לקח את העניין לשיעורי בית, שבחקיקה ראשית הממשלה לא יכולה – הרי לא נעשה פה תהליך בחינה אמיתי בכל מקום בארץ.

יעקב אשר: לא נעשה.

יעקב אשר: נמצא פה ראש העיר של טבריה שאמר: לא ישבו אצלי, לא בדקו, יש לי תוכנית, גם ראינו אותה, אפילו היא משורטטת עם מפות, עם שטח גיאוגרפי.

יעקב אשר: יכול להיות שהוא יצטרך לוותר אצלו על כמה מלונות שבתוך העיר, שמעורבבים עם האוכלוסייה, ואלה שלא מעורבבים כן יוכלו להיות – אנחנו לא רוצים לכפות את הדבר הזה, כי אני לא חושב שאנחנו רוצים לבוא ולהגיד שאם לא תהיה כתובה המילה טבריה הרגע, לא יהיה גם אילת.

יעקב אשר: דמם לא סמוק פחות מאחרים, ואנחנו לא נתקע כמובן את המצוקה הגדולה שאילת נמצאת בה לצורך העניין, אבל כן נדרוש בצורה ברורה שהממשלה בחוק שנקרא "חוק סמכויות" תוכל לקבל את הסמכות לעשות את התיקונים האלה אם תמצא לנכון, לאחר בדיקה מעמיקה ומקצועית, וכמובן לא בלחצים פוליטיים, כי אמר פה סגן השר שהם לא עובדים לפי לחצים פוליטיים - -

קארין אלהרר: מה פתאום.

יעקב אשר: - - וזה רשום בפרוטוקול, ואין לי ספק שאם זה גם רשום בפרוטוקול, זה ודאי גם נכון.

יעקב אשר: אבל בכל מקרה, אם הממשלה, בלי לחצים פוליטיים, תחליט שהיא רוצה להחיל את זה על מקומות אחרים כי זה עומד באותם קריטריונים, לפחות שהחוק ייתן את האפשרות.

יעקב אשר: זו נקודה אחת.

יעקב אשר: הנקודה השנייה – אני אנסה להסביר, אולי פחות טוב ממה שחבריי אמרו, אבל אני אתכלל אותה לדבר אחד.

יעקב אשר: אנחנו כבר עושים אופרציה כזאת גדולה, אתה הולך ותוחם מקום, אנחנו הולכים ומסתמכים על בדיקות, ועל אישורים, ועל סיפורים ועל עניינים, אנחנו הולכים לשים שרוולים בכניסות לעיר, אנחנו הולכים לעשות שטח צבאי סגור – זה לאו דווקא חוץ-לארץ, זה שטח צבאי סגור – אם אנחנו עושים את כל זה, לגרום לכך שבתוך העיר עצמה יהיו מלחמות היהודים על הפרנסה ועל הדברים הללו - - -

אודי קלינר: התייחסתי לזה קודם, אבל בסדר, ברור - - -

יעקב אשר: אני עכשיו נותן לך שיעורי בית.

יעקב אשר: אם התייחסת, אני לא מבקש כרגע את התייחסותך, רק בתור הנציג הבכיר האפידמיולוגי, לא המשפטי.

יעקב אשר: למשפטי נמצאת פה הגברת.

יעקב אשר: בתור הנציג האפידמיולוגי הבכיר כרגע, כמו שאמרתי לסגן השר בחלק הראשון בסעיף הקודם, אני אומר לך בסעיף הזה, אני מבקש: תשבו ותנסו להגיע למשהו שנותן תשובה לעניין הזה, ויכול להיות שהתשובה לא תהיה מלאה אוטומטית על הכול, אבל לפחות חלקים גדולים ודברים שהם אקוויוולנטיים לחלוטין למה שיהיה בבית המלון עצמו.

יעקב אשר: אני לא מצליח להבין למה כינוס בבית מלון אי-אפשר יהיה לעשות או כינוס במקום אחר, שהוא כינוס אפילו בלי אוכל, אם אפשר, או דברים מהסוג הזה, וודאי וודאי גם דברים אחרים.

קארין אלהרר: הופעה.

יעקב אשר: הופעה, תרבות או כל דבר שהוא.

יעקב אשר: ולכן, מה שאני מבקש, שתנצלו את חצי היום הזה של היום.

יעקב אשר: אני אגיד לכם מה התכנון שלי, אבל אתם יודעים, הכול זה בעזרת השם.

יעקב אשר: מחר נעשה דיון נוסף ב-09:00, שבו ניכנס להקראה.

יעקב אשר: אני מציע, תבואו יותר מבושלים כדי שנוכל לטוס עם זה, ללכת עם זה מהר, מתוך תקווה שנסיים את זה מחר, או לכל המאוחר ביום רביעי בבוקר, ונוכל להביא את זה למליאה עוד השבוע הזה.

יעקב אשר: לצורך זה אתם צריכים מה שנקרא "לבשל" את העניין הזה קצת יותר בשיקול דעתכם, ביחד כמובן עם ראשי הערים, כי יש פה עוד דבר שבולט פה מאוד, ראשי הערים לוקחים על עצמם פה עול גדול.

יעקב אשר: למרות שראש העיר, בכל הטענות שהיו לו ואמר בתחילת הבוקר, הוא הסתכל אליי, אבל כנראה לא היה נעים לו להסתכל על חברי הממשלה.

יעקב אשר: אז בסדר, אני לוקח על עצמי, יש לי גב רחב - - -

מאיר יצחק הלוי: מתוך אהבה והערכה.

יעקב אשר: יש לי כתפיים רחבות, בדיוק בשביל אהבה, בדיוק בשביל החלק הזה.

יעקב אשר: אני לוקח את זה ובכיף, ואתה יודע כמה אני מעריך אותך.

מאיר יצחק הלוי: מי שניהל עירייה כמו שאתה ניהלת יכול להבין - - -

יעקב אשר: לא.

יעקב אשר: אל תחזיר לי, יגידו שזה מתוכנן.

יעקב אשר: עזוב.

יעקב אשר: אני מציע למשרד הבריאות – ראש העיר עוד כאן היום, ראש המועצה נמצא כאן, אחרים נמצאים – שבו, תנסו לבשל, להגיע למשהו טיפה יותר מאוזן.

יעקב אשר: גם אם מה שאמר נציג משרד המשפטים, שנתנו לו להתבטא עד הסוף, זה עדיין חוקתי, אבל זה עדיין לא - - -

קארין אלהרר: אבל זה לא הגיוני.

יעקב אשר: איך לקחת לי את המילים?

יעקב אשר: הדבר השלישי והאחרון, הוועדה הזאת דיברה על זה כמה וכמה פעמים.

יעקב אשר: המונח הזה של בדיקה ב-48 שעות היא מונח שצריך לדעת להשתמש בו גם במקרים אחרים, לא משהו גורף, לא משהו שיכול לאפשר עכשיו אירוע המוני של 30,000 איש באצטדיון, בגלל שכולם עברו בדיקה.

ניר ונגר: ככה נחזיר את עולם התרבות.

יעקב אשר: משרד הבריאות, אני יודע שאתם עסוקים במיליון דברים, להביא בדיקות ורכש ושפעת והכול והחקירות האפידמיולוגיות, יש לכם כלי שנקרא "בדיקות" ויש כלי שבהגדרות אצלם נקרא "אישור החלמה", ואישור ההחלמה הזה הוא דבר אינדיבידואלי.

יעקב אשר: הוא לא דבר שנותן לך, כמו שאמרו קודם, לפתוח עסק, כי אני בעל הבית של העסק.

יעקב אשר: אני רוצה שהדבר הזה יבוא לידי ביטוי בחקיקה, לא רק לזה, שלממשלה תהיה אפשרות להשתמש בזה גם לדברים אחרים כרצונה, כהחלטתה, שאנחנו נבחן אותה.

יעקב אשר: אבל שוב, גם הדבר הזה הוא כלי עבודה.

יעקב אשר: חבר'ה, תצאו רגע מהקופסה של היום-יום ודיוני הקבינט הבלתי נגמרים.

יעקב אשר: יש לכם כלים.

יעקב אשר: מדובר על יותר מ-300,000 איש שיש להם אישורים רשמיים כאלה, יש עוד סרולוגים שמסתובבים, ולצערי, אני לא יודע למה, הפסיקו את הסקרים הסרולוגיים, אבל יכול להיות - - -

אודי קלינר: לא הפסיקו.

יעקב אשר: עוד יותר טוב.

יעקב אשר: יש לכם רשימה לדעתי של עוד כמה עשרות אלפים.

יעקב אשר: אתה יודע מה פירוש כשישבנו פה והתלבטנו על פתיחה של מקומות עבודה ללא קבלת קהל?

יעקב אשר: ודאי שהמספרים גם היו אחרת, אם אנחנו יודעים שיש מתוכם עשרות אלפים שנמצאים תחת אישור החלמה או בדיקות כאלה ואחרות.

יעקב אשר: לכן מה שאני מבקש, אנחנו נותנים לכם עוד חצי יום, כמו שאמרנו קודם, לבקש את שלושת הדברים החשובים.

אודי קלינר: לגבי הנקודה האחרונה, אני לא בטוח שזה דווקא לחוק הזה.

אודי קלינר: זו שאלה חשובה וגדולה, אני רק לא בטוח - - -

יעקב אשר: אני לא הולך לפתוח את חוק הסמכויות בכל פעם מחדש.

יעקב אשר: אם תמצאו לנכון, אני מציע גם להתייעץ עם משפטנים, לתת שוב.

יעקב אשר: חברים, תקשיבו, אתם שכחתם, לחוק הזה קוראים "חוק הסמכויות".

יעקב אשר: ואם הוא חוק הסמכויות, הוא החוק שנותן לכם את הסמכות.

יעקב אשר: ההחלטה היא בסוף שלכם עם בקרה שלנו כזאת או אחרת, עם דגש על אחרת.

יעקב אשר: לכן מה שאני אומר: תקדישו את חצי היום הזה, דבר אחד, שוב לפתרון שהוצע פה על ידי רוב החברים, שתהיה אפשרות גם לערים אחרות אם הן יעמדו בקריטריונים והממשלה תוכל לקבל החלטה על זה; דבר שני, לעשות את האיזון הזה, שלא יכול להיות שרק המלונאות תיפתח באותם מקומות שהפכו להיות איים; דבר שלישי, ההגדרה הזאת של בדיקות, מה התוקף שלהן, לגבי מה, או אפשרות להשתמש בהן לדברים אחרים, כמו שעושים היום למשל בטיסות מחוץ-לארץ, ואישור המחלים, להפוך אותו למשהו – שוב, לפי ההחלטות שלכם – שיש לו מעמד.

יעקב אשר: יש לו מעמד, זה אישור מחלים, ואתם כל הזמן מספרים על ניהול סיכונים, וברור שאין הבטחה מאף אחד שמי שהיה לו פעם נגיף, הוא לא יחזור אליו, אבל האחוז הוא פרומיל מאשר כל אחוז אחר של סיכון.

יעקב אשר: שלושת הדברים האלה.

יעקב אשר: מחר בבוקר אנחנו נתכנס ונתחיל בהקראה.

יעקב אשר: אני רוצה לרוץ עם ההקראה הזאת.

אודי קלינר: לדבר השלישי אני לא מבטיח שמחר בבוקר אני אבוא עם מדיניות סדורה.

אודי קלינר: בשניים הראשונים נעשה משהו.

יעקב אשר: אל תבטיח, אבל אני מבטיח לך שאני הולך לשאול אותך את זה.

מאיר יצחק הלוי: תפתחו לנו את המסעדות והאטרקציות.

יעקב אשר: דיברנו על זה.

יעקב אשר: איתן יצחק, סגן ראש רח"ל.

יעקב אשר: כן, בבקשה.

יצחק איתן: אני מתנצל שאני בסוף, אחרי שאתה מסכם, אבל בכל זאת מספר משפטים.

יצחק איתן: קודם כול, רשות חירום לאומית קיימה בשבוע שעבר דיון על הנושא הזה עם ראשי הרשויות, עם כל המשרדים, גם עם הגופים האופרטיביים, משטרת ישראל ופיקוד העורף.

יצחק איתן: אני חושב שהצלחנו לפתח מנגנון ישים, ובתנאי כמובן שאתם תאשרו אותו.

יצחק איתן: רק דבר אחד חשוב, בסעיפים בהחלטה אנחנו רוצים ככל שניתן שהאחריות תהיה אצל ראשי הרשויות.

יצחק איתן: כרגע אילת והרשויות של המועצה האזורית תמר עם המלונות, אבל גם בהמשך צריך לראות שההחלטה היא כולה - - - של ראש העיר.

יצחק איתן: יש לו האינטרס, גם הבריאותי, גם הכלכלי והחברתי, הוא מכיר את האתגרים, מכיר את המצב, יש לו את שיתוף הפעולה הכי טוב עם המשטרה ועם פיקוד העורף, עם הגורמים הרפואיים, וגם הוא יכול לעשות בקרה ומעקב, ואפשר לתקן אם יש פערים שעולים.

יצחק איתן: לכן, ככל שנבנה עוד מנגנונים, לפי הצעת החוק, לייצר משהו מעל, בעינינו היא פחות טובה, ולכן המלצתנו להעביר הכול לשם.

יעקב אשר: תודה רבה.

יעקב אשר: מה שאני אבקש במהלך הדיון שימשיך מחר, באותם סעיפים רלוונטיים אני מבקש שתבקש את רשות הדיבור ותציע את השינויים שאתה מציע, למרות שאני עדיין רואה ברח"ל גוף שכן צריך לקחת אחריות ביחד עם ראשי הרשויות - -

קארין אלהרר: צריך לתת לו.

יעקב אשר: - - ולא לברוח מזה.

יעקב אשר: נדבר על זה מחר, בדיון הבא.

יעקב אשר: תודה רבה.

יעקב אשר: אני נועל את הישיבה.